
W.  A.  DE  KLERK 


Dis  met  huiwering  dat  jy,  wat  self  die  sonde  pleeg,  die  pen 
opneem  om  te  skryf  oor  die  saak  van  die  Afrikaanse  prosa. 
Aan  die  anderkant  egter  het  die  ding  in  die  jongste  ver- 
lede  blykbaar  so  ’n  „free-for-all”  geword,  dat  dit  jou  dalk 
tog  nie  verkwalik  sal  word.  om  ook  jou  noo(d)t  in  die 
psalm  te  hê  nie. 

Per  slot  van  rekening:  as  die  veldtog  van  die  afgelope 
maande  nie  in  die  eerste  instansie  teen  die  skrywer  self 
gerig  is  nie,  teen  wie  ís  dit  dan  gerig?  En  verder:  as  die 
toestand  reddeloos  is,  as  daar  net  hoop  op  die  ongeborenes 
gevestig  kan  word,  wat  is  dan  die  doel  van  die  hele  uit- 
gerekte  en  klaaglike  jeremiade?  As  die  talent  inderdaad 
makeer,  dan  kan  dit  tog  sekerlik  geen  nut  inhou  om  die 
klaagtone  so  te  laat  voortdreun  nie.  Dan  is  die  rol  van  die 
klaers  maar  ongeveer  dieselfde  as  dié  van  die  huilbalke  en 
tropsluiters  van  ’n  vergange  eeu. 

Dit  is  natuurlik  moontlik  dat  juis  die  gekonsentreerde 
en  volgehoue  aard  van  die  klagskrywery,  juis  die  teenoor- 
gestelde  werking  het  as  wat  oppervlakkig  gemeen  word. 
Dit  kan  wel  ’n  geval  wees  van  ,,The  lady  doth  protest  too 
much,  methinks”  . . . en  dat  die  afwesigheid  van  hoop  en 
talent  ’n  veel  saakliker  optrede  sou  geregverdig  het.  Die 
pessimiste  sou  m.i.  meer  logies  en  doeltreffend  te  werk 
kon  gegaan  het,  het  hulle  maar  net  saaklik  laat  weet: 
daar  ís  niks  wat  ernstige  aandag  verdien  nie;  daar  ís  geen 
talent  vir  ons  sigbaar  nie;  dit  is  nutteloos  om  daaroor  te 
kla  en  te  skryf;  ons  kan  maar  net  geduldig  sit  en  wag  op 
die  koms  van  ’n  nuwe  geslag. 

’n  Juister  perspektief  kan  m.i.  tog  gevind  word. 

Die  toekoms  sal  die  afgelope  twintig  jaar  — veral  miskien 
die  afgelope  tien  — o.a.  ken  as  ons  jare  van  verhewigde  om- 
vorming.  Dit  was  eers  in  hierdie  tydperk  dat  die  Afrikaner 
werklik  gevang  is  deur  en  opgeneem  is  in  die  Suid- 
Afrikaanse  nywerheidsomwenteling.  Juis  omdat  dit  ons  in 


’n  betreklik  late  stadium  van  ons  geskiedenis  getref  het, 
was  dit  soveel  sneller  en  meer  gewelddadig:  daar  was  by 
ons  minder  tyd  vir  ondersoek,  minder  tyd  vir  aanpassing. 
Toe  ons  ons  kom  kry  het,  was  ons  reeds  vierstewels  daarin. 

Die  patroon  is  oorbekend:  eers  die  inslag  op  ’n  landelike, 
pastorale  bevolking;  toe  die  losmaak  van  die  grond  en  die 
trek  na  die  stede;  toe  geleidelik  die  vorming  van  eie  stede- 
like  gemeenskappe  en  ’n  stygende  deelname  aan  die 
nywerheids-  en  sakelewe  van  die  land. 

Dit  was  natuurlik  die  oorlog  wat  die  Afrikaner  finaal  as 
nyweraar  en  sakeman  gevestig  het.  Weliswaar  het  dié  toe- 
trede  oorspronklik  kragtens  idealistiese  motiewe  geskied. 
In  een  stadium  was  die  meeste  van  ons  meer  as  bereid  om 
’n  Afrikaanse  sake-onderneming  slegs  uit  hoofde  van  ons 
volksgevoel  te  ondersteun.  Onvermydelik  egter  moes  die 
ontwikkeling  vroeër  of  later  die  gewone  bane  van  die 
sake-  en  nywerheidslewe  begin  volg.  Steeds  meer  Afri- 
kaanse  sakemanne  en  nyweraars  was  dit  nie  meer  soseer 
omrede  ’n  vermeende  volksdiens  nie,  maar  hoofsaaklik  op 
grond  van  ,,gesonde  sakebeginsels.” 

Die  vroeëre  uitgee  van  Afrikaanse  boeke  — sê  maar  tot 
by  die  oorlog  of  selfs  tot  ’n  jaar  of  twee,  drie  na  dit  begin 
het  — het  in  die  teken  gestaan  van  die  ou  idealisme.  Die 
Afrikaner,  hoewel  hy  reeds  ’n  hele  paar  jaar  in  die  stad 
gewoon  het,  was  nog  grootliks  ’n  plattelander.  Sakekennis 
— ook  dié  wat  die  uitgee  van  boeke  betref  — kon  hy  slegs 
opdoen  en  in  oefening  bring  toe  hy  hierdie  nuwe  stedelike 
omgewing,  met  ál  sy  betekenisse  en  nuanses,  volkome  aan- 
vaar  het.  Die  oorlog  het  die  proses  natuurlik  aanmerklik 
versnel.  Binne  enkele  jare  is  die  Afrikaner  in  groot  mate 
f inaal  omgevorm  tot  stedeling  — ook  baie  van  dié  wat 
oorspronklik  van  die  platteland  gekom  het. 

Oorlog  is  mos  altyd  die  groot  gelykmaker. 
i Dit  sou  voorwaar  vreemd  gewees  het  indien  die  toetrede 
van  die  Afrikaner  tot  die  sake-  en  nywerheidslewe  op 
noembare  skaal  (die'  gevolg  van  werklike  verstedeliking) 
nie  ook  die  skryf  en  uitgee  van  Afrikaanse  boeke  diep 
geraak  het,  inderdaad  wesentlik  omgevorm  het  nie. 

Ons  weet  nou  dat  dit  wel  gebeur  het.  Waar  idealisme 
vroeër  die  hoofmotief  by  die  uitgewer  was,  het  sakebegin- 
sels  by  sommige  ’n  gelyke  aandeel  begin  neem,  by  andere 
heeltemal  begin  oorheers.  Dis  ’n  bestaande  feit  waaraan 
ons  goed-  of  afkeuring  niks  kan  verander  nie. 

In  die  ou  dae  was  die  uitgewery  altyd  ’n  ondergeskikte 
deel  van  die  boekhandel.  Die  bestuurder  van  die  boekhandel 
het  gewoonlik  maar  die  manuskripte  ontvang,  na  ’n  leser 

gestuur  en  dan  besluit  wat  daarmee  moet  gebeur.  So-iets 
soos  ’n  spesiale  uitgewery,  ingestel  op  die  breë  massa  van 
die  volk,  volledig  toegerus  met  ’n  bestuurder,  nasieners, 
publisiteitsbeamptes,  tekenaars  ens.,  het  eenvoudig  nie 
bestaan  nie.  Dié  het  later  eers  gekom  — hier  omstreeks  die 
jaar  1943-44. 

Afgesien  van  die  algemene  ,,ekonomiese  bewuswording” 
van  die  Afrikaner,  is  daar  iets  anders  wat  die  verandering 
kan  verklaar.  Dit  is  ’n  feit  dat  ons  gedurende  die  veertiger- 
jare  die  eerste  Afrikaanslesende  stedelike  massabevolking 
begin  kry  het  — dié  wat  tot  groot  hoogte  in  die  stad  en 
deur  medium  Afrikaans  hulle  skoolopleiding  gehad  het. 
Natuurlik  het  hulle  verkies  om  Afrikaans  te  praat,  te  skryf 
— en  te  lees.  En  die  geslag  voor  hulle?  Die  eenvoudige 
waarheid  is  dat  waar  hulle  miskien  nog  Afrikaans  gepraat 
het,  het  hulle  Engels  gelees.  A1  die  jare  was  daar  ’n  haas 
onuitputlike  bron  Engelse  en  Amerikaanse  snertlektuur  tot 
hulle  beskikking  — iets  wat  eers  met  die  oorlog  nie  meer 
die  land  so  oorvloediglik  en  maklik  binnegekom  het  nie. 

Die  nuwe  geslag  — wat  in  elkgeval  hulle  snert  in  Afri- 
kaans  sou  verkies  — met  nog  ’n  groot  deel  van  die  ouer, 
Engels  opgevoede  publiek,  wat  nie  meer  hulle  vermaak 
van  oorsee  kon  kry  nie,  het  meteens  ’n  plaaslike  aanvraag 
na  meer  en  meer  boeke  geskep  — veral  Afrikaanse  boeke 
wat  dan  by  hulle  massasmaak  sou  aanpas. 

’n  Aanvraag  skep  gewoonlik  ’n  aanbod  — dis  elementêre 
ekonomie.  En  die  Afrikaanse  sakemanne  was  al  teen  hierdie 
tyd  wakker  genoeg  (’n  sinikus  sou  miskien  kon  sê: 
„gespeen  genoeg  van  hulle  idealisme”)  om  die  kans  te  sien 
en  dit  te  gebruik.  Kan  ons  hulle  werklik  kwalik  neem?  Dit 
is  tog  die  patroon  van  ons  hele  Westerse  samelewing. 
Persoonlik  verkies  ’n  mens  miskien  ’n  ander  patroon  — 
maar  dis  ’n  feit  wat  ’n  mens  ten  enemale  dwing  om  dit  onder 
die  oë  te  sien. 

Waar  daar  vroeër  miskien  enkele  dosyne  Afrikaanse 
romans  verskyn  het,  het  dit  nou  binne  ’n  betreklike 
kort  tyd  eenvoudig  vertiendubbel . . . vertwintigdubbel  — 
gewoonweg  omdat  die  aanvraag  bestaan  het.  Interessante 
statistieke  in  dié  verband  is  enige  maande  gelede  deur 
A.  M.  van  Schoor  in  ’n  artikel  in  Die  Brandwag  verstrek. 

Die  eenvoudige  waarheid  is  dat  ook  die  Afrikaanse  boek 
in  die  veertigerjare  van  hierdie  eeu  „geïndustrialiseer”  is. 

■ Wat  was  die  uitwerking  hiervan  op  die  goeie  Afrikaanse 
boek?  Het  hulle  minder  geword?  Het  hulle  verdwyn? 

Hulle  het  minder  geword  — natuurlik ; maar  daar  bestaan 
geen  bewys  dat  dit  waar  is  in  die  absolute  sin  nie.  Met  die 

vinnige  opkoms  van  die  geïndustrialiseerde  massaboek  moes 
die  aantal  goeie  boeke  noodwendig  relatief  gesproke  afneem. 

Wat  ook  waar  is,  is  dat  verdienstelike  prosawerk  gevolg- 
lik  nie  so  maklik  opgemerk  is  nie.  Die  snert  het  hulle 
toegemaak  — en  ’n  mens  moes  inderdaad  soms  moeite  doen 
om  hulle  te  soek. 

Ons  was  nie  gewoon  aan  die  toestand  nie  en  het  geskok 
die  toenemende  massa  snert  staan  en  gadeslaan,  ons  in 
groot  mate  daarop  blind  gestaar  en  boeke  wat  andersins 
ons  aandag  sou  ontvang  het,  eenvoudig  nou  misgekyk.  Die 
neiging  het  bestaan  (bestaan  nog)  om  die  verskynsel  van 
massalektuur  as  ’n  eiesoortige  soort  volkskande  te  beskou. 

Daar  is  geen  rede  v/aarom  ons  die  saak  so  tragies  moet 
sien  nie.  Dit  sal  baie  swaar  gaan  om  te  bewys  dat  die 
persentasie  snert  wat  vandag  in  Afrikaans  uitgegee  word, 
dié  oortref  van  ander  lande  waar  daar  ook  ’n  hoogs 
gekompliseerde,  industriële  samelewing  soos  hier  by  ons 
ontstaan  het. 

Skrywer  hiervan  herinner  hom  nog  goed  hoe  hy  in  lande 
soos  Noorweë,  Swede,  Duitsland  — ja  ook  Nederland  — 
hom  dikwels  staan  en  vergaap  het  aan  die  talle  onbenullige 
romannetjies  wat  jaarliks  uit  die  Engels  vertaal  is  en  oral  in 
boekwinkels  en  spoorwegstalletjies  te  koop  aangebied  word. 
In  Engeland  self,  ’n  land  waarvan  die  prosa  beslis  op  ’n 
hoë  peil  staan,  kan  die  massasmaak  beoordeel  word  volgens 
die  feit  dat  die  Daïly  Mirror  en  The  News  of  the  World  en 
dergelike  publikasies  hulle  sirkulasie  met  etlike  miljoene  tel. 

Dit  is  natuurlik  wel  waar  dat  daar  in  Engels,  Nederlands, 
Duits,  Frans,  Sweeds  in  die  absolute  sin  baie  meer  goeie 
boeke  as  in  Afrikaans  verskyn.  Maar  hoe  sou  dit  nou  ook 
anders  ? Tereg  het  die  redakteur  van  ’n  Afrikaanse  tydskrif 
onlangs  daarop  gewys  dat  ons  getalle  (Afrikaansspreken- 
des)  nouliks  by  dié  van  ’n  redelik  groot  Europese  stad 
haal.  As  ons  vergelykend  moet  praat,  dan  moet  ons,  om 
billik  te  wees,  Afrikaanssprekende  Suid-Afrika  vergelyk 
nie  met  een  van  die  stamlande  nie,  maar  eerder  met  ’n 
stedelike  gemeenskap  van  middelmatige  grootte  in  die 
V.S.A.,  of  sê  maar  die  Australiese  of  Argentynse  hoofstad. 

Moet  ons  probeer  ophef?  Natuurlik.  En  ons  sal  altyd  wel 
daarin  slaag  om  tog  ’n  klein  persentasie  aan  die  massa  te 
ontruk.  ’n  Miskien  ewe  groot  persentasie  sal  hulself  daar- 
uit  stoot. 

Ophef , opvoed,  veredel  — ja,  beslis ! Maar  ons  moet  nie 
die  maklike  fout  begaan  om  na  utopië  te  verlang  nie.  Want 
niks  is  so  waar  as  dat  die  armes  (in  meer  as  een  sin)  altyd 
met  ons  sal  wees  nie.  En  dit  is  ’n  geskiedkundig-filosofiese 

feit  dat  dit  maar  altyd  ’n  baie  klein,  skeppende  minderheid 
was  wat  die  beskawing  opgebou  het. 

Vroeër  kon  die  massas  nie  lees  nie  — en  hulle  was 
tevrede.  Nou  het  ons  hulle  helaas  op  ’n  manier  léér  lees, 
— en  ons  het  geen  reg  om  te  kla  as  hulle  nie  wil  lees  wat 
ons  vir  hulle  wil  voorskryf  nie.  Dit  sou  miskien  beter 
gewees  het  as  ons  hulle  glad  nie  leer  lees  het  nie  — maar 
ons  hét.  Ons  moet  rekening  hou  daarmee,  verder  ook 
rekening  hou  met  die  feit  dat  die  gemiddelde  intelligensie 
van  die  wêreld  miskien  nooit  meer  as  dié  van  ’n  redelik 
intelligente  twaalf jarige  sal  wees  nie  — dalk  is  dít  nog 
hoog  gestel.  Ons  sorge  maak  daaroor?  Natuurlik  nie.  Die 
krag  van  die  Katolieke  Kerk  is  in  groot  mate  gebou  op  die 
erkenning  van  hierdie  feit.  Vandaar  hulle  hiërargie  en  die 
groot  massa  wat  tevrede  bly  dat  ander  die  dinkv/erk  vir 
hulle  doen. 

Omdat  ons  in  medias  res  gestaan  het,  was  dit  seker  te 
verwag  dat  daar  ’n  skerp  reaksie  sou  wees  van  literatore 
wat  nie  gewoond  was  aan  die  verskynsel  van  die  massaboek 
nie.  Daar  is  meteens  met  ’n  strenger  maat  gemeet  as  ooit 
tevore.  Ons  vereistes  ís  hoër  gestel  — in  so  ’n  mate  dat 
werke  soos  Die  Onterfdes  (Holmer  Johansen),  Fanie  se 
Veldskooldae  (P.  J.  Schoeman)  en  Moeder  Poulin  (Franz), 
wat  per  slot  van  rekening  nie  besondere  waardering  ontvang 
het  nie,  sonder  twyfel  bekroon  sou  gewees  het  as  hulle 
miskien  ’n  dekade  of  meer  tevore  verskyn  het.  Omgekeerd: 
werke  wat  op  hulle  dag  as  literêre  gebeurtenisse  beskou  is 
(dink  maar  aan  Onder  Bevoorregte  Mense),  sou  vandag 
nouliks  opgemerk  word,  sou  miskien  een  van  die  twaalf 
wees  van  een  van  ons  versmaaide  biblioteekskemas. 

Dit  spreek  vanself  dat  kritiek  vir  ’n  gesonde  rypwording 
streng  moet  wees.  Of  soos  ’n  Namakwalander  eenmaal  aan 
skrywer  gesê  het:  dis  goed  dat  die  vlooie  ’n  hond  byt,  want 
dan  waak  hy  teen  die  jakkalse. 

Strengheid  wat  kritiek  betref,  kan  egter  soms  ontaard  in 
blote  neulerige  kritikastery.  Die  ding  is  ongelukkig  ook 
gewoontevormend  — en  as  jy  dit  eers  ’n  ruk  lank  bedryf 
het,  kom  jy  nie  maklik  weer  daar  uit  nie.  As  sodanig  is 
dit  eweseer  ’n  getuienis  van  geestelike  krankheid  as  ’n 
toestand  van  gedweë  en  kritieklose  aanvaarding  en  ’n 
wedersydse  bewondering. 

Helaas,  maar  te  baie  van  ons  het  reeds  ver  op  dié  pad 
al  gevorder.  Ons  is  siek  hier  binne  — siek  soos  ’n  vrou  siek 
is  wat  alewig  haar  man  se  vermeende  gebreke  ophaal  onder 
die  waan  dat  hy  na  sy  verderf  sal  gaan  „as  ek  nie  dié  dinge 
vir  hom  sê  nie.” 

Nie  min  van  ons  nie  het  ’n  eenoog-leestegniek  ontwikkel. 
As  ons  die  dag  nog  so  ver  kom  om  ’n  Afrikaanse  prosawerk 
wel  te  lees,  word  dit  met  die  een  oog  gedoen  — terwyl  die 
ander  op  die  self  gekeer  is  om  die  reaksie  dop  te  hou. 

Het  daar  tog  iets  goeds  uit  Nasaret  gekom? 

Ons  glo  dat  die  afgelope  tien  jaar  nie  heeltemal  so  dor 
en  vrugteloos  was  soos  wat  die  siklope  onder  ons  wil  meen 
nie.  Ons  wil  ook  diegene  wat  standregtelik  alles  opsy  wil 
stoot  as  van  nul  en  gener  waarde  (of  baie  amper),  herinner 
dat  die  lewe  ons  al  oor  en  oor  geleer  het  dat  menige  steen 
wat  die  bouers  verwerp  het,  later  teen  al  die  verwagtings 
in  die  hoeksteen  geword  het.  Die  omgekeerde  is  ook  waar. 
Van  die  poësie  wat  ons  vandag  so  terdeë  waardeer,  kan 
dalk  nog  gouer  vergeet  raak  as  wat  ons  vandag  moontlik 
ag.  Van  die  prosa  wat  ons  minag,  kan  selfs  dan  nog  gelees 
word.  Is  Langenhoven  — wat  vandag  weer  nuwe  waar- 
dering  vind  — nie  reeds  ’n  bewys  van  hierdie  stelling  nie? 

Laat  ons  die  name  van  prosaskrywers  nagaan  wat  in 
genoemde  tydvak  minstens  één  werk  met  besliste  ver- 
dienstes  gelewer  het.  Die  meeste  het  nog  meer  gelewer. 
Daar  is:  P.  J.  Schoeman,  Toon  van  den  Heever,  C.  M.  van 
den  Heever,  M.E.R.,  Uys  Krige,  Holmer  Johannsen,  Willem 
van  der  Berg,  G.  H.  Franz,  Minnie  Postma,  I.  D.  du  Plessis, 
Boerneef,  G.  J.  Joubert,  G.  S.  B.  Pasch,  H.  S.  van  Blerk, 
Frieda  Linde,  Johan  Theron,  A.  L.  Conradie,  J.  S.  Rabie, 
F.  A.  Venter,  en  andere.  Hier  is  neëntien  name  — en  die 
lys  is  nie  volledig  nie. 

Op  die  gebied  van  ligte  prosa  het  A.  C.  Sparks,  N.  P. 
Laubscher  en  Minnie  Postma  so  goed  geskryf  en  nog  beter 
as  wat  daar  ooit  in  Afrikaans  geskryf  is.  Wat  kinderlektuur 
betref,  is  Topsy  Smith  se  „Trompie”-reeks  ’n  werklike 
aanwins. 

Is  hier  genoeg  jong  skrywers  onder  dié  mense  wat  miskien 
die  kern  van  ’n  vernuwende  groep  nog  kan  vorm  ? Ons  meen 
tog  so.  H.  S.  van  Blerk,  J.  S.  Rabie,  F.  A.  Venter,  A.  L. 
Conradie  is  nog  ’n  hele  ent  onder  veertig  en  toon  reeds  in 
hulle  werk  ’n  bewustheid  van  die  nuwe  soort  mens  wat  die 
Afrikaner  geword  het  en  die  nuwe  soort  probleme  waarvoor 
hy  te  staan  gekom  het.  J.  S.  Rabie  en  A.  L.  Conradie  is  die 
jongste  onder  die  groep  en  is  toevallig  ook  die  twee  wat 
die  langste  geswyg  het.  Dat  albei  moontlikhede  besit  om 
nog  wesenlik  belangrike  werk  te  lewer,  skyn  taamlik  seker 
te  wees. 

Die  vraag  is  onlangs  deur  ’n  bekende  literator  gestel: 
Watter  Afrikaanse  prosawerke  sou  u dan  graag  vertaal 
wou  sien?  Dit  is  natuurlik  nie  een  wat  deur  die  betrokke 

vraesteller  self  beantwoord  kan  word  nie  — en  hy  mag 
nogal  verras  wees  oor  wat  ’n  opname  onder  lesers  aan  die 
lig  sal  bring.  Ons  volstaan  egter  deur  daaraan  te  herinner 
dat  werke  soos  Schoeman  se  Jagters  van  die  Woestynland 
en  Fanie  en  Minnie  Postma  se  Bantoe-Legendes  (ja,  en 
selfs  Toe  Ma  nog  Meintjie  was ) geen  letterkunde  oneer  sou 
aandoen  nie.  Ons  weet  ook  toevallig  van  minstens  drie 
ander  Afrikaanse  prosawerke  wat  deur  Engelssprekendes 
reeds  vertaal  is  en  waarvan  die  manuskripte  tans  voltooi 
word.  Dis  ook  interessant  om  te  onthou  dat  ’n  boek  soos 
H.  C.  Bosman  se  Mafeking  Road  (kortverhale)  aansienlike 
waardering  in  die  Engelse  letterkundige  wêreld  ontvang 
het.  Daar  het  baie  Afrikaanse  kortverhale  in  tydskrifte  en 
bundels  die  afgelope  dekade  verskyn  wat  seker  nie  hiervoor 
agteruit  hoef  te  staan  nie.  Sketse  en  verhaie  van  M.E.R., 
Sannie  Uys,  M.  J.  Harris,  M.  I.  Murray,  Johan  Theron, 
G.  J.  Joubert,  H.  S.  van  Blerk,  Toon  van  den  Heever  en 
etlike  ander  hoef  nie  skaa'm  te  wees  om  in  vreemde  gesel- 
skap  te  verkeer  nie  — inteendeel. 

Niemand  wil  tot  selftevredenheid  stem  nie.  Niemand  wil 
beweer  dat  ons  nie  nog  ’n  ver  en  taai  trek  het  wat  voorlê 
eerdat  ons  aanspraak  kan  maak  op  ’n  werklik  voldrae 
prosakuns  nie.  Maar  wat  ons  tog  aan  welmenende  vriende, 
wat  so  lekker  veroordeel,  wil  vra  is  die  volgende: 

Moenie  té  maklik  ongeduldig  en  wanhopig  word  as  daar 
in  die  loop  van  tien  jaar  geen  groot  roman  gekom  het  nie. 
Die  hele  wêreldletterkunde  het  deur  al  die  geslagte  seker 
nie  meer  as  ’n  honderd  of  wat  waaragtig  groot  prosa- 
werke  opgelewer  nie.  Selfs  die  magtige'  Russe  het  slegs 
enkele  monumentale  romans  as  ’t  ware  uitgestoot.  Hoeveel 
groot  romans  het  die  tamaai  Amerikaanse  samelewing  al 
opgelewer  ? Melville  se  Moby  Dick  — en  moontlik  ’n  paar 
ander . . . 

Moenie  té  presieus  wees  in  u beskouing  van  die  werk 
van  die  skrywer  nie.  As  J.  S.  Bach  ook  nog  gigues  en 
sarabandes  kon  komponeer  (die  erkende  dansvorms  van 
die  tyd!)  en  Mozart  menige  divertimento  (die  een  in  F het 
hy  genoem  ,,’n  musikale  grap”)  dan  bestaan  daar  geen 
rede  waarom  ’n  skrywer  nie  sy  ligtere  oomblikke  ook  sal 
beleef,  nie  deurentyd  sal  worstel  met  die  letterkunde  nie. 
’n  Stuk  moet  beoordeel  word  volgens  die  bedoeling  van  die 
skrywer  — daarvolgens  moet  besluit  v/ord  of  dit  goed 
geskryf  is  of  nie.  Laat  niemand  hom  dit  ook  wysmaak  dat 
dit  maklik  is  om  ’n  oortuigende  verhaal  saam  te  stel  nie. 
Terloops  wat  die  kwessie  van  ,,te  veel  skryf”  betref: 
Georges  Simenon,  volgens  Paul  Valery  die  grootste  roman- 

sier  van  ons  tyd,  het  na  bewering  sowat  1,000  romans 
geskryf  — ongeveer  een  persent  waarvan  werk  van  formaat 
en  blywende  waarde  is.  ’n  Groot  figuur  in  die  dramatiek 
is  Lopez  de  Vega,  wat  volgens  skatting  1,800  dramas 
geskryf  het,  twee  waarvan  nog  gereeld  opgevoer  word.  ’n 
Skrywer  word  natuurlik  aan  sy  beste  werk  gemeet. 

Help  self , as  u kan  — en  ons  meen  tog  u kan ! As  die 
bedrywers  van  „kwaai  kritiek”  wat  duidelik  die  belange 
van  die  Afrikaanse  letterkunde  op  hulle  hart  dra,  net  maar 
die  helfte  van  hulle  ywer  positief  aangewend  het  die 
afgelope  jare,  sou  die  toestand  seker  al  heelwat  beter 
gewees  het.  As  hulle  dan  nie  kans  sien  om  ’n  roman  aan 
te  pak  nie,  kan  hulle  tog  seker  ’n  wesenlike  bydrae  lewer 
op  die  gebied  van  vertaling,  die  essay,  die  skets  of  selfs  die 
kortverhaal.  Of  hoe  dan?  Of  bly  dit  nog  altyd  waar  wat 
Homeros  gesê  het:  dié  wat  die  minste  doen,  is  die  onver- 
draagsaamste  en  raas  die  meeste? 

Die  ernstige  prosaskrywer  soek  natuurlik  leiding  by  die 
kritikus.  Die  ongeluk  is  dat  hy  nie  altyd  mooi  weet  in  hoe 
’n  ernstige  lig  hy  sommige  van  hulle  moet  sien  nie.  Hulle 
waardeer  byvoorbeeld  terdeë  die  ywer  waarmee  ’n  literator 
soos  dr.  R.  Antonissen  help  om  Sionsmure  te  bewaak  — 
hoe  merkwaardig  het  hy  hom  nie  reeds  met  die  Afrikaanse 
saak  vereenselwig  nie.  Terselfdertyd  kyk  hulle  bietjie 
vreemd  op  as  hy  weinig  jare  na  die  verskyning  van  sy 
Schets  so  radikaal  van  standpunt  verander  — seker  tog 
minstens  wat  betref  prosageskrifte  van  die  eerste  helfte 
van  die  veertigerjare  . . . 

Natuurlik  het  hy  die  reg  om  sy  mening  te  wysig.  Maar 
wanneer  dit  van  die  een  uiterste  (die  Schets  het  m.i.  ons 
prosa  weer  te  hoog  aangeslaan)  na  ’n  ander  beweeg  en  nie 
min  omvat  nie,  dan  sal  hy  ons  bietjie  kans  moet  gee  om 
asem  te  skep  om  ons  opnuut  te  oriënteer. 

Ten  slotte:  dit  sou  sanerend  werk  as  ons  maar  net  die 
hele  „situasie”  met  ’n  bietjie  meer  humor  en  veel  minder 
swaarwigtige  erns  benader.  Per  slot  van  rekening:  baie 
daarvan  is  reeds  louter  klug.  Dink  maar  hieraan: 

Die  uitgewer  wat  elke  prulroman  aanbied  met  die  belag- 
like  stofblad-aanprysing  dat  ons  eindelik  hier  met  ’n  mees- 
terwerk  te  doen  het. 

Die  snob  wat  homself  tot  die  gewete  van  sy  volk  verklaar 
het,  kritiekloos  staan  teenoor  sy  eie  werk,  en  God  elke  dag 
dank  dat  hy  nie  is  soos  die  andere  nie. 

Die' vreemdelinge  in  ons  poorte  wat  die  Afrikaanse  let- 
terkunde  al  byna  as  privaat  besit  beskou  wat  deur  ’n  klomp 

skurke  geweld  aan  gedoen  word.  Waar  ze  twee  bij  elkaar 
zijn,  daar  vechten  ze  drie! 

Die  gusvee  wat  vervelig  blêr  oor  die  hier-te-kort  en  daar- 
te-lank  van  ander  se  lammers. 

Die  prosaïs  wat  gedurig  deur  sy  vrou  en  sy  vriende 
verseker  word  dat  hy  ’n  meesterstuk  voortgebring  het. 

Die  romansier  wat  romantiseer  oor  die  GROOT  Afrikaan- 
se  roman  wat  hy  en  net  maar  hy  nog  gaan  skryf. 

Laat  ons  streng  wees  in  ons  eise  en  ons  kritiek,  ja! 

Belangriker  nog:  Laat  ons  eerlik  wees  — ook  teenoor 
onsself. 

En  seer  sekerlik : Laat  ons  nooit  — en  dit  geld  vir  almal, 
prosaïste,  digters,  dramaturge,  kritici  — die  les  van  beskei- 
denheid  vergeet  nie. 

Selftevredenheid  is  sleg,  is  ’n  vloek.  Maar  intellektuele 
hoogmoed  is  amper  nog  erger. 

jfretoriuó 


NAJAAR 


Oor  vlaktes  sleep  die  wolkeskadu’s  swaar 
en  tower  spoke  teen  die  bergemure, 
die  lig  en  donker  jaag  en  gryp  mekaar 
in  wisselende  spel  van  al  die  ure. 


Soms  vorm  groepies  rooidakhuise,  bome, 
tot  yl  patrone  maar  weer  net  so  gou 
versomber  dit  tot  skaduwees  — soos  drome 
waarvan  mens  niks  as  net  herinn’rings  hou 


So  is  die  tyd:  in  al  sy  wisseling 
’n  dag  van  lig  en  skadu,  met  nou  groot 
en  skoon  die  dinge,  netnou  grou  en  dood, 
onder  die  donker  ruim  wat  ewig  kring 
’n  vlak  waaroor  patrone  vorm  en  stroom: 
’n  towerspel . . . ’n  flikkerende  droom. 

v-JiAa 


Kjraj'CýraiAjer 


P.  D.  SWART 


Waar  hy  nou  presies  vandaan  gekom  het,  het  niemand 
geweet  nie.  Toe  hulle  maar  weer  sien  het  hy  tussen  hulle 
gewoon,  hier  in  die  Bosveld  van  Marico  tussen  die  haak- 
en-steek  en  die  wilde-sering.  Met  sy  karretjie  en  twee  don- 
kies  het  hy  een  middag  voor  Gert  Meyer  se  ruim  wit  huis 
stilgehou  en  om  blyplek  gevra.  Ryk  Gert  het  ’n  bywoner 
ryker  geword.  Dit  was  hy,  Gielie. 

Dat  hy  uit  die  Hoëveld  gekom  het,  was  soveel  as  wat  die 
ou  bewoners  kon  uitvind.  Vir  daardie  mense  is  die  Hoëveld 
’n  onbepaalde  stuk  aarde  daar  in  die  geweste  van  Lichten- 
burg,  Coligny,  Koster  rond,  kaal  en  koud.  Hulle  het  hulle 
ook  soms  vererg  vir  Hoëveldmense  wat  ’n  goeie  bestaan 
hier  tussen  hulle  maak,  en  dan  in  die  helderste  kleure  die 
wonderlike  eienskappe  van  die  Hoëveld  vir  hulle  skilder. 
Waarom  so  ’n  persoon  nie  liewers  daar  gebly  het  nie,  wou 
hulle  weet. 

Maar  Gielie  was  anders.  Gielie  het  nie  die  goeie  of  slegte 
eienskappe  van  landstreke  met  mekaar  sit  en  vergelyk 
nie.  Nie  in  mielies,  kafferkoring  of  beeste  was  sy  grootste 
belangstelling  nie,  maar  in  die  dood.  Ja,  in  ander  mense  se 
dood  natuurlik,  ander  mense  wie  se  verposinkie  hier  op 
aarde  beëindig  is  deur  ouderdom,  siekte,  ongelukke  en  wat 
dies  meer  sy.  Gielie  was  ’n  groot  kenner  van  die  prosedure 
by  ’n  siekbed,  die  regmaak  van  ’n  lyk  en  die  grawe  van  ’n 
graf. 

,,’n  Eienaardige  knaap  die  Gielie,”  het  oom  Jan  Bruyns, 
wat  bekend  was  vir  sy  gebrek  aan  respek  waar  dit  tuis- 
hoort,  gesê.  „Hy  het  ’n  neus  soos  ’n  windhond  vir  ’n  lyk.” 
En  oom  Jan  het  nie  heeltemal  sonder  rede  gepraat  nie. 

Gielie  het  die  Saterdag  op  Draailaagte  aangekom,  Sondag- 
oggend  om  vjrfuur  is  outante  Rynie  Viljoen  oorlede,  en  om 
kwart-oor-vyf  was  Gielie  daar.  Kon  iemand  hom  so  spoedig 
gesê  het  ? En  hy  het  tien  myl  daarvandaan  gebly . . . In  elk 
geval,  so  het  dit  voortgeduur.  Gielie  het  ’n  instelling  geword 

by  die  heengaan  van  mense.  Hierdie  wyk  van  die  Marico 
se  Bosveld  het  vir  ’n  lang  tydperk  baie  min  begrafnisse 
geken,  ongelooflik  min.  Sou  dit  nou  mooi  wees  om  te  sê  . . . 
nee,  sê  dit  liewers  nie!  Maar  die  feit  bly  staan  dat  vandat 
Gielie  daar  gaan  woon  het,  die  sterftesyfer  heelwat  gestyg 
het . . . onrusbarend  self s ! 

Die  prinsipaal  van  die  plaaslike  laerskool  moes  dikwels 
in  die  afwesigheid  van  ’n  predikant  as  koster  by  die  begraf- 
nisse  optree.  Met  ’n  stem  wat  bewe  van  aandoening  het  hy 
by  tant  Rynie  se  graf  gestaan  en  gesê:  ,,Broers  en  susters, 
as  ek  so  na  hierdie  oop  graf  kyk  dan  kom  die  vraag  by 
my  op:  ,Wat  is  die  mens?’  ” Nou  vertel  die  mense  dat  hy, 
nadat  twee  ryk  boere  in  die  wyk  binne  veertien  dae  aan 
hartverlamming  beswyk  het,  ’n  jong  man  selfmoord  gepleeg 
het  en  ’n  seuntjie  deur  ’n  mamba  gepik  is,  by  laasgenoemde 
se  begrafnis  as  volg  begin  het:  ,,Broers  en  susters,  as  ek 
hierdie  oop  graf  so  voor  my  sien  dan  kom  die  gedagte  by 
my  op : ,Ons  weet  wat  die  mens  is’ . . .” 

Maar  mense  is  nou  maar  mense,  en  dit  was  waarskynlik 
oom  Jan  Bruyns  wat  met  hierdie  stories  begin  het.  ’n  Mens 
kan  ook  nie  alles  glo  wat  jy  hoor  nie,  veral  op  plekke  waar 
mense  mekaar  graag  bespreek  nie. 

In  elk  geval,  Gielie  was  baie  handig  in  die  geval  van 
dood.  Sy  eerste  stap  nadat  hy  by  so  ’n  sterfhuis  aangekom 
het,  was  om  met  die  naasbestaandes  te  simpatiseer.  Hy 
sou  byvoorbeeld  so  ’n  beproefde  persoon  met  vinnige  kort 
passies  nader,  die  regterhand  vasgryp  in  syne,  die  linker- 
hand  op  die  persoon  se  skouer,  en  dan  met  sy  oë  opgehef 
na  die  dak  asof  hy  werklik  daardeur  kon  sien,  sou  hy  ferm 
sê:  ,,Krag  van  bo!” 

Maar  vanaf  die  oomblik  dat  hy  sy  opwagting  gemaak 
het,  het  hy  dan  ook  oorgeneem  van  die  ander.  Niemand  kon 
’n  lyk  so  gemaklik  die  doodskleed  aankry,  of  die  hande  op 
die  bors  gevou  kry  nie.  Niemand  kon  die  afmetings  so 
sorgvuldig  neem  soos  hy  sodat  die  stywe  koue  wit  liggaam 
presies  net  in  die  kis  gepas  het  nie.  Ja,  Gielie  kon  ’n  lyk 
„kis”  soos  min! 

Maar  by  die  grafgrawery  was  hy  eers  in  sy  element.  Hier 
kon  en  het  hy  sy  kennis  laat  geld.  Soos  ’n  kunstenaar  wat 
volmaaktheid  nagestreef  het  in  sy  kunswerk,  so  het  Gielie 
die  grawe  en  afronding  van  ’n  graf  aangepak.  So  goed  was 
sy  kennis  van  die  geskiktheid  van  die  verskillende  tipes 
grond,  dat  mense  dit  dikwels  aan  hom  oorgelaat  het  om  die 
regte  plek  vir  ’n  graf  uit  te  soek. 

Oor  grond  kon  hy  ’n  lang  geselskap  voer.  „Ja,  swart  turf 
moet  jy  uit  bly ! Karel  Krous  daar  in  die  Hoëveld  se  wêreld 

het  net  een  stukkie  rooigrond  op  sy  plaas  gehad,  verder 
pikswart  turf.  En  die  rooigrond  was  die  kolletjie  waarop  sy 
huis  gestaan  het.  Toe  sy  seuntjie  nou  doodgaan,  kon  hy 
hom  tog  nie  vlak  op  die  drumpel  laat  rus  nie,  en  hy  begrawe 
hom  toe  in  die  turf.  Ek  het  gepraat,  maar  hoor  was  min. 
Kort  daarna  reent  dit  en  die  graf  spoel  so  oop  dat  jy  die 
sinkplate  bo-op  kon  sien.  Toe  was  dit  weer  toegooi  en  klippe 
inpak  . . . Nee  jong,  gee  vir  my  hierdie  rooigrond  op  Draai- 
laagte.  Hy’s  reg.  Hy  brokkel  nie.  Hy’s  sommer  ,solid’!  En 
nie  ’n  kliplaag  net  ’n  endjie  onder  die  grond  nie!  Ek  moes 
mos  eenmaal  so  ’n  moeite  ook  kry,  en  die  man  sê:  ,Gielie, 
hier  grawe  jy  hom,  klip  ofte  nie.  My  oorle  vrou  wou  hier 
lê  en  sy  het  haar  lewe  deur  haar  sin  gekry.  Hier  moet  hy 
kom,  al  moet  jy  dennemaait  gebruik!’  Ja  daar  het  ons 
gesweet,  maar  ons  het  hom  met  koevoete  deurgebreek!” 

Met  sy  vier  spesiale  lang  staalpenne  en  maatband-  het 
Gielie  vinnig,  handig,  netjies  en  sekuur  tewerk  gegaan. 
Haarfyn  en  regaf  moet  die  kante  wees;  daar  moet  geen 
uitstaankante  wees  nie,  maar  gelyk  moet  die  breë  blink 
strepe  wat  die  graafblad  gemaak  het,  afloop.  So  gaan  dit 
tot  op  vier  voet.  Op  die  gladde  en  gelyk  vloer  wat  hy  nou 
onder  sy  voete  het,  doen  hy  afmetings,  steek  penne  in  en 
merk  die  vorm  van  die  kis  af.  Nou  word  daar  met  groot 
versigtigheid  nog  twee  voet  dieper  gegrawe  sodat  die  kis 
se  fatsoen  nou  daar  oop  lê.  Ook  hierdie  vloer  word  weer 
gelyk  gemaak  en  hiervandaan  na  die  rand  van  die  graf  is 
altyd  presies  ses  voet.  Die  kaffers  of  witmense  wat  saam 
met  hom  grawe,  moet  hulleself  ken,  want  hy  verloor  hier 
sy  gedweeheid.  Op  hierdie  gebied  is  hy  hulle  meerdere.  Hy 
gee  ’n  bevel  en  hulle  voer  dit  uit. 

Oor  begrafnisse  kon  hy  ook  lank  en  onderhoudend  gesels, 
want  hy  het  honderde  bygewoon.  Soms  as  ’n  graf  voltooi 
was,  het  hy  op  die  hopie  grond  gaan  sit  en  dan  met  baie 
gebare  begin  uitwei  oor  begrafnisse  wat  hy  al  bygewoon  het. 

,,Met  die  griep  in  Agtien  het  ons  eenmaal  ’n  vader  en  twee 
kinders  gelyk  begrawe.  En  die  moeder  het  daar  gestaan  en 
sy  het  nie  ’n  traan  in  haar  oë  gehad  nie,  sy  het  nie  eers 
gesluk  of  haar  neus  gesnuit  nie.  Sy  was  net  wit  soos  die 
dood.  En  ek  sweer  sy  het  totaal  niks  gesien  nie,  haar  oë 
was  so  snaaks  en  stokstyf  soos  glas.  Sy  is  sonder  iemand 
haar  gehelp  het  graf  toe  en  so  ook  terug.  Toe  begin  iemand 
die  storie  versprei  dat  sy  soos  ’n  bees  is  omdat  sy  nie  eers 
op  die  begrafnis  gehuil  het  nie.  Toe  kom  dominee  Bankers 
dit  te  hore.  Dieselfde  ou  Bankers  wat  nou  nog  op  Bosberg 
leraar  is.  Nou  hy’s  ’n  reguit  man.  Hy  gaan  toe  na  die  kwaad- 
stoker  toe  en  hou  ’n  klip  na  hom  toe  uit.  ,Broeder,’  sê  hy, 

,vat  hierdie  klip  en  gooi  vir  suster  Du  Preez  met  hom!’ 
Die  man  probeer  hom  dom  en  verwonderd  hou  en  lag  so 
onnosel.  ,Nee,’  sê  die  predikant,  ,jy’s  ’n  beter  mens  as  sy. 
Gaan  gooi  haar.  Sy  het  nog  nie  genoeg  pyn  gehad  nie.’  Toe 
word  dominee  skielik  baie  kv/aad  en  hy  druk  sy  vinger  reg 
onder  die  kêrel  se  neus  en  sê:  ,Of  hou  jou  bek!’  ’n  Reguit 
kêrel  die  ou  Bankers!” 

,,En  daar  was  ’n  ou  Petoors.  Ply  wou  op  die  dag  van  sy 
vrou  se  begrafnis  net  met  geweld  in  die  graf  spring.  Man, 
ek  sweer  jou  voor  ons  was  naderhand  vuurwarm  gespook 
met  die  man,  want  hy  was  groot  en  sterk.  Toe  wil  hy  weer 
net  op  die  graf  sit;  niks  kon  hom  wegkry  nie.  Maar  watwo, 
na  nege  maande  was  hy  weer  gelukkig  getroud.” 

Omdat  Gielie  so  behulpsaam  was,  het  mense  hom  soms 
gevra  om  as  draer  op  te  tree.  Maar  hiervan  v/ou  hy  nooit 
hoor  nie.  Afwerend  het  hy  sy  hande  uitgesteek  en  aangevoer 
dat  daar  ander  mense  was  wat  dit  baie  meer  verdien  het  as 
hy,  familie  en  vriende.  Sy  werk  was  klaar  en  nou  was  dit 
ander  se  beurt. 

Maar  in  die  stoet  het  hy  ook  nie  geloop  nie.  Sy  plek  was 
links  van  die  draers  en  ongeveer  presies  in  ’n  lyn  met  die 
middelste  paar.  Hier  het  hy  geloop,  drie  tree  weg,  sy  swart 
hoed  eerbiedig  op  sy  bors,  sy  oë  nougetrek  deur  konsentra- 
sie  op  sy  skoene.  En  hy  was  by  wanneer  die  kis  laat  sak 
word  om  diep  in  sy  binneste  die  genot  van  triomf  te  voel 
wanneer  dit  presies  in  die  onderste  gat  inpas  en  tot  stilstand 
kom.  Dan,  wanneer  dit  tyd  was,  het  hy  rats  ingespring  en 
wydsbeen  oor  die  kis  gaan  staan,  wagtende  op  die  sinkplate 
en  dekgras  wat  van  bo  af  moes  aangegee  word.  En  altyd 
het  hy  sy  handjie  grond  opgegooi,  hy  die  baasgrawer! 

So  het  die  tyd  waarin  Gielie  sy  dienste  aangebied  het  en 
nooit  ’n  fout  begaan  het  in  sy  berekenings  nie,  vinnig  verby- 
gevlieg. 

Toe  het  Gielie  een  more  by  Gert  Meyer  gekom  en  gesê: 
,,Oom  Gert  as  ek  doodgaan,  moet  jy  my  asseblief  onder  die 
groot  haak-en-steek  hierbo  in  die  rooilandkamp  begrawe.” 

,,Maar  genugtig,  wat  makeer  jou  nou,  Gielie?  Om  te 
praat  van  doodgaan!  Jy  moet  my  nog  begrawe,  ou  maat, 
en  bewaar  jou  as  die  kis  nie  pas  nie!  Dan  kom  ek  by  jou 
spook,”  en  ryk  Gert  skater  vir  sy  eie  grap. 

„Nee  Oom,  ek  maak  nie  ’n  grap  nie.  Ek  wil  asseblief  onder 
daardie  haak-en-steek  lê.” 

Gert  skud  sy  kop.  „Jy  slaan  my  dronk,  Gielie.  Sowaar! 
Net  asof  ’n  man  nou  juis  soveel  omgee  waar  jy  begrawe 
word.  Daardie  tyd  weet  jy  tog  niks.  Maar  as  jy  so  sê  Gielie, 
dan  is  dit  reg.” 

Byna  voeg  hy  by : „As  die  weer  nie  dalk  die  boom  voor  die 
tyd  ompiets  nie.”  Maar  dit  sou  laster  wees.  Ryk  Gert  is 
lankal  lid  van  die  skoolkommissie  en  hy  het  ’n  oog  op  die 
Provinsiale  Raad.  Daarom  vind  hy,  tot  sy  eie  verbasing 
soms,  dat  hy  homself  dissiplineer,  en  sy  jovialiteit  doelbe- 
wus  inkort.  Mense  is  nou  maar  mense  en  hulle  praat . . . 

Dit  v/as  presies  ’n  week  hierna  op  ’n  Maandagmore  toe 
Gielie  nie  oudergewoonte  om  sewe-uur  die  oggend  by  Ryk 
Gert  se  huis  opdaag  nie.  Toe  hy  om  nege-uur  nog  nie  daar 
is  nie,  word  ’n  naturel  gestuur  om  te  gaan  kyk  wat  van 
hom  geword  het.  Binne  ’n  halfuur  was  die  oorlamse  Pokwani 
terug,  en  die  gesonde  swart  kleur  op  sy  gesig  het  plek 
gemaak  vir  ’n  vuil  vaal. 

„Baas  Sjiel  hy’s  dood,  Oubaas!  Hy  lê  op  die  bed  en  hy  het 
ook  nog  ’n  wit  rok  aan!” 

„Wat  sê  jy?  Wat?  ’n  Rok?  Dood?” 

So  het  hulle  hom  aangetref,  die  man  wat  kon  werk  met 
dooies,  die  man  wat  geïnteresseerd  was  in  die  dood.  Hy  het 
op  sy  rug  gelê,  sy  doodskleed  aan,  sy  hande  netjies  op  sy 
bors  gevou,  sy  gesig  sag  en  vreedsaam.  Langs  die  bed  het 
’n  kis  gestaan,  die  deksel  oop  . . .gereed.  Toe  hulle  sy  lyk 
daarin  sit,  het  dit  presies  gepas  . . . 

Ryk  Gert  het  sy  vragmotortjie  geneem  en  twee  naturelle 
met  pikke  en  grawe  opgelaai  om  die  graf  te  gaan  grawe. 
Die  ou  haak-en-steek  was  ’n  goeie  kwartmyl  van  sy  huis  af, 
’n  bietjie  ver,  maar  dit  was  nou  eenmaal  Gielie  se  wens.  Toe 
hy  nog  tweehonderd  tree  van  die  boom  af  was,  het  hy  al  die 
hopie  rooi  grond  bemerk.  Verbaas  het  hy  uiteindelik  daar 
naasaan  stilgehou.  Dit  was  reeds  klaar,  Gielie  se  graf.  Die 
baasgrawer  het  sy  eie  graf  gegrawe.  Daar  het  dit  oop  gelê, 
netjies  soos  altyd,  hier  in  die  ,solid’  aarde  van  Draailaagte. 
Die  kaffers  het  opgewonde  in  Setsjoeana  gesels,  en  die 
dinge  wat  hulle  gesê  het,  sou  die  mees  idealistiese  sendeling 
se  optimisme  hewig  geskud  het. 

Maar  Ryk  Gert  hoor  hulie  nie  as  hy  terugstap  na  sy 
motor  toe  nie.  Hy  dink  aan  die  kort  toesprakie  wat  hy  more 
gaan  afsteek  by  die  graf.  Dit  moet  welsprekend  wees,  maar 
tog  neerbuigend,  deemoedig,  tog  vol  sterkte  en  oortuiging. 
’n  Rede  wat  iemand  wat  Provinsiale  begeertes  koester  waar- 
dig  sal  wees.  Ply  wil  praat  oor  die  eenvoudiges  en  hoe  die 
Here  wil  hê  ’n  mens  moet  hulle  nie  verbygaan  nie.  Het  hy 
dan  nie  vir  Gielie  op  sy  plaas  geneem,  die  arm  man  ’n  plek- 
kie  gegee  nie?  Hy  het  bo  almal  reg  om  te  praat  more.  Die 
ander  moet  hoor  en  weet  dat  hy  mense  oppas  en  beskerm. 
Dis  soos  iemand  in  sy  posisie  moet  wees  . . . 

* * * 

Daar  het  baie  mense  gekom  om  die  begrafnis  by  te  woon. 
In  die  eerste  plek  is  dit  ’n  ontmoetplek,  jy  sien  weer  ou 
bekendes  en  vriende  en  versterk  die  bande.  In  die  tweede 
plek  het  Gielie  ’n  goeie  aantal  van  hierdie  mense  se  dier- 
bares  help  weglê,  en  hulle  ag  dit  hulle  plig  om  nou  te  kom. 
In  die  derde  plek  kry  ’n  mens  koffie  en  toebroodjies  na  die 
tyd.  Laster?  Dan  het  jy  nog  nooit  ons  ou  vriend  Jan  Bruyns 
na  so  ’n  begrafnis  sien  eet  en  drink  nie,  en  hoeveel  mense 
ry  sonder  om  die  afgestorwene  hierdie  laaste  eer  aan  te 
doen?  Bloedweinig. 

Die  mans  staan  in  groepies  en  gesels,  en  ’n  mens  hoor 
soms  ’n  luide  lag.  Dis  nie  ’n  teken  van  gebrek  aan  respek 
vir  die  dood  nie,  nee,  dit  is  ’n  onbewuste  verset  teen  die 
latere  oomblikke  wanneer  die  neuse  hard  in  kakiesakdoeke 
gesnuit  sal  word  om  die  lastige  trane  te  dwarsboom. 

Die  predikant  lewer  sy  diens.  Ryk  Gert  voel  ongemaklik 
en  veronreg.  Dominee  sê  baie  dinge  wat  hy  homself  voor- 
geneem  het  om  te  sê.  Hy  praat  van  die  eenvoudiges.  Hy 
praat  van  Gielie  se  eienaardige  „bewuste  sterwe,”  die  voor- 
bereidings  wat  hy  getref  het,  sy  eie  graf  wat  hy  gegrawe 
het.  Ja,  hier  het  ’n  mens  voorwaar  iets  sonderlings  gehad. 
„ . . . en  ek  twyfel  vir  geen  oomblik  nie,  Broers  en  Susters, 
dat  ’n  man  wat  al  daardie  voorbereidings  getref  het,  rus  in 
sy  Skepper  gevind  het  nie!” 

’n  Hele  paar  mense  knik  aangedaan,  en  ’n  vrou  begin 
luidkeels  huil. 

Die  diens  is  verby,  die  draers  neem  posisie  in  en  die  stoet 
begin  stadig  na  die  graf  toe  beweeg.  Die  twee  spanne  draers 
ruil  ’n  paar  keer  om  voordat  hulle  die  graf  in  die  gesig 
kry.  Swaar  en  somber  skuif  die  stoet  vorentoe,  almal  se 
skoene  bloedrooi  van  Draailaagte  se  ,,solid”  grond  . . . enkele 
fluisteringe  . . . ongelyke  voetgeskuifel. 

Heel  links  in  die  derde  ry  agter  die  kis  loop  Dorie  du 
Plooy,  ’n  bleek,  maer,  gesette  oujongnooi.  Haar  oog  bly  op 
die  leë,  maar  tog  bewegende  plek  waar  Gielie  gewoonlik  vol 
eerbied  naby  die  draers  gestap  het.  Dan  rus  haar  blik  weer 
’n  oomblik  op  die  kis,  en  sy  kry  ’n  hewige  aanval  van  hoen- 
dervleis.  Baie  jare  gelede  het  haar  vader,  lid  van  een  of 
ander  godsdienstige  sekte,  een  aand  weer  oor  dood  en  ver- 
doemenis  uitgewei.  „Wat  is  die  liggaam?”  het  hy  gebrul  met 
’n  onheilspellende,  fanatieke  glans  in  sy  donker  oë.  ,,Die 
wurms  sal  diep  daarin  kruip,  dit  vol  gate  vreet,  opvreet, 
verteer!”  Sedert  daardie  dag  kry  Dorie  hierdie  aanvalle 
van  hoendervleis  as  sy  in  die  stoet  loop.  Kom  hulle  by  die 
graf,  dink  sy,  asof  besield,  na  die  voorste  ry  waar  sy  alles 
kan  gade  slaan.  Sy  kry  dan  hewige  aanvalle  van  hoender- 

vleis,  en  soms  voel  haar  vel  weer  asof  dit  heeltemal  verstyf. 
Dan  sluit  sy  haar  oë  en  krimp  ineen  asof  sy  lewendige, 
woelende,  vretende  goed  van  haar  vel  af  wil  weghou  . . . Die 
sake  van  die  gees  hou  sy  haar  nie  veel  mee  besig  nie.  Hulle 
word  heeltemal  op  die  agtergrond  geskuif  deur  hierdie  saak 
van  die  vlees. 

Die  ou  haak-en-steek  word  uiteindelik  onder  doodse  stilte 
bereik.  Nadat  die  kransies  verwyder  is,  wrord  die  rieme 
onder  die  kis  en  deur  die  handvatsels  gewerk.  Nou  skuifel 
die  draers  versigtig  om  na  weerskante  van  die  graf,  en 
trek-trek,  skiet-skiet  laat  hulle  die  kis  sak. 

Dominee  maak  keel  skoon  en  beduie  wat  gesing  moet 
word.  Daar  word  egter  nie  ’n  begin  mee  gemaak  nie,  want 
die  draers  het  nog  nie  met  die  gewone  vinnige  bewegings 
die  rieme  uitgetrek  nie.  Die  voet  van  die  kis  het  ingesak, 
maar  die  kop  lê  nog  bo.  Versigtig  lig  die  twee  onderste 
draers  weer  die  voet  uit,  trek  ’n  bietjie  te  ver  af,  en  nou 
sak  die  kop  in,  maar  die  voet  is  uit.  ’n  Derde  poging . . . 

’n  Paar  mense  wat  naby  die  rand  staan  rek  hulle  nekke 
nuuskierig  om  te  sien  wat  plaasvind.  Toe  begin  ’n  fluistering 
hier  by  die  graf  se  rand,  versprei  dan  vinnig  in  alle  rigtings 
en  rol  soos  ’n  wdndruising  deur  die  skare.  Heen  en  weer, 
oor  en  weer  word  dit  gefluister  en  herhaal:  „Hy  pas  nie  . . . 
die  graf  te  klein . . .”  Gielie,  die  baasgrafgrawer,  het  gefaal. 

Daar  is  ’n  roering.  Onbewus  beur  die  mense  vorentoe  om 
te  sien.  ’n  Vrou  loop  deur  ’n  doringbossie  wat  haar  venynig 
krap,  maar  sy  voel  dit  nie.  Asof  betowerd  staar  sy  tussen 
die  draers  se  skouers  deur  na  die  oop  graf.  Enkele  mense 
staan  bo-op  die  hoop  los  rooigrond  en  sak  tot  aan  hulle 
enkels  in.  Die  predikant  lyk  skielik  baie  ongesond,  maar 
nadat  hy  tweemaal  droog  gesluk  het,  herwin  hy  tog  eerste 
weer  sy  ewewig  en  beduie  aan  die  draers  om  die  kis  weer 
op  te  trek.  Die  ses  mans,  met  gesigte  wat  binne  die  bestek 
van  ’n  minuut  papnat  gesweet  het,  doen  dit  ewre  versigtig. 
’n  Jong  man  gryp  ’n  graaf  en  word  afgehelp. 

Almal  is  nou  weer  doodstil.  Ryk  Gert  voel  ’n  aaklige 
beklemming  in  sy  bors.  Sy  boordjie  is  te  nou,  sy  kop  voel 
so  seer  asof  hy  sonstraal  het.  Alles  is  weg,  sy  idees,  sy  mooi 
woorde.  Hy  weet  hy  sal  nie  meer  praat  nie,  alles  is  bederf. 
Gielie  het  gefaal  vir  die  eerste  en  laaste  maal . . . 

Twintig  tree  daarvandaan  begin  ’n  kwê-voël  luidkeels  in 
’n  blinkblaar  wag-’n-bietjie  te  skreeu.  „Pêêêê!”  en  weer 
„Pêêêêê!” 

Nou,  jare  na  die  tyd,  loop  niemand  in  die  nag  by  daardie 
graf  verby  nie.  Die  naturelle  wreet  te  vertel  dat  daar  elke 
nag  ’n  man  besig  is  om  te  spit.  En  die  laaste  keer  v/at  oom 

Jan  Bruyns,  wat  hoe  ouer  hoe  ligsinniger  v/ord,  daarvan 
vertel  het,  het  hy  gesê  dis  Gielie,  kompleet  met  maatband 
en  penne.  Hy  sou  dan  elke  nag  sommetjies  op  die  maatband 
doen  om  sy  „halwe  werk”  reg  te  maak. 

WILLEM  KLOOS 

Die  God  wat  in  jou  liedere  sing, 
wou  orde  in  die  chaos  bring. 

Sy  stem  het  soos  ’n  klok  gelui 
oor  stad  en  oor  kleinburgery : 

Laat  elke  woord  ’n  heelal  wees 
wat  grens  nóg  wet  erken  of  vrees. 

Die  wêreld  wat  voor  spieëls  gebou 
niks  anders  as  homself  aanskou  — . 

’n  Half  minuut  van  diep  verlang 
en  dan  die  dood:  selfondergang. 

OSMOSE 

Met  teer  gebaar,  omhelsing,  minnaarskus 
wil  ek  oorbrug  wat  tussen  ons  twee  is. 

Ek  voel  die  wisselwerking,  vreug,  verdriet, 
maar  bly  van  jou  bestaan  net  vaag  bewus. 

PERDEBY 

Jy  het  pointsettia  en  roos  se  rooi 
in  die  retortfles  van  jou  lyf  gegooi: 

Maar  hier  filtreer  die  soetheid  vlugtig  af 
en  kook  die  kleursel  tot  ’n  gifallooi. 

HAAN 

Ek  kraai  die  nagswart  rooi: 

Die  brandalarm  skel 
en  dreun  af  op  sy  prooi. 

Hul  spuit  die  dreiging  dood; 
die  oordeel  wat  ek  vel 
met  elke  asemstoot. 

/\AJord  Oviteiirórecýte 

LólnAih  ? 

H.  L.  SWANEPOEL 


Indien  ons  in  die  taal  en  teken  van  die  tyd  sou  kon  praat 
van  ’n  krisis  op  letterkundige  gebied  vanweë  die  lae  peil 
en  pornografiese  strekking  daarvan,  sou  ook  meteen  erken 
word  dat  verskeie  oorsake  daartoe  bygedra  het.  Krisisse 
kom  nie  vanself  nie,  maar  gevolge  het  oorsake  of  voor- 
waardes.  Dit  is  nie  die  bedoeling  om  hier  breedvoerig  in 
te  gaan  op  alles  wat  in  die  jongste  tyd  vanaf  openbare 
platforms,  in  kleinere  geslote  kringe,  of  in  dag-  en  week- 
blaaie  oor  die  toestand  gesê  of  geskryf  is  nie,  nog  minder 
om  vas  te  stel  of  daar  wel  so  ’n  krisis  is.  Maar  ek  wil  hier 
op  ’n  paar  kante  van  die  huidige  toestand  wys  en  tegelyker- 
tyd  een  besondere  saak  noem  wat  nog  maar  heel  weinig 
aandag  vanuit  die  regte  kringe  geniet  het.  Daarmee  wil  ek 
dan  ook  ’n  antwoord  probeer  gee  op  die  vraag  hierbo  gestel, 
en  wel  in  die  sin  soos  met  die  vraag  bedoel  is. 

Gestel  dit  is  so  dat  ons  letterkunde  vandag  op  so  ’n  lae 
peil  verkeer  dat  binnelandse  sensuur  toegepas  moet  word. 
Dadelik  ontstaan  dan  die  vraag:  hoe  het  dit  so  gekom? 
Net  so  onmiddellik  moet  geantwoord  word  dat  slegs  drie 
soorte  persone  vir  die  toestand  verantwoordelik  is.  Hulle 
is : skrywer,  uitgewer  en  leser.  Wie  van  hulle  is  die  grootste 
sondaars?  Wie  se  doen  en  late  het  die  meeste  tot  hierdie 
posisie  bygedra?  En  v/ie  van  hulle  verkeer  eintlik  in  die 
magsposisie  om  verandering  aan  te  bring?  Indien  die 
eintlike  skuldige  aangewys  sou  kon  word,  kan  hy  eenvoudig 
uitgeskakel  of  sodanig  beheer  word  dat  hy  onskadelik  is. 
Indien  een  of  ander  hoedanigheid  of  motief  by  een  of  ander 
of  almal  van  die  drie  sodanig  aanwesig  is  dat  dit  gedrag- 
oorheersend  is,  moet  dit  ook  uitgeskakel  word.  Indien  daar 
’n  ander  middel  is,  moet  dit  aangewend  word. 

Nou  moet  ek  sê  dat  dit  vir  my  nie  so  ’n  moeilike  taak  is 
om  die  grootste  medewerkende  oorsaak  of  voorwaarde  aan 
te  wys  nie.  Dit  is  geld.  Maar  by  v/ie  van  die  drie  groepe 
persone  speel  dit  die  grootste  rol  en  waar  moet  dit  dus  aan 

bande  gelê  word?  Om  antwoord  hierop  te  gee,  sal  ek  eers 
’n  bietjie  wyd  moet  ondersoek  voor  ek  by  die  vraag  hierbo 
gestel,  kan  kom. 

Die  leser  — noem  hom  ook  leserspubliek,  of  net  publiek, 
of  openbare  mening  as  u wil  — is  ’n  uiters  vae  en  onbepaal- 
de  persoon,  behalwe  in  soverre  hy  vandag  skolier,  student 
of  intekenaar  van  ’n  boekskema  is.  Nietemin  openbaar  hy 
hom  in  sy  vaagheid  tog  in  verskillende  klasse,  naamlik  die 
sekere  of  vaste  koper  van  die  Afrikaanse  boek  en  die 
vlottende  koper.  Die  vlottende  koper  op  die  boekmark  is 
net  so  onbepaald  en  onbetroubaar  soos  die  vlottende  stem 
by  ’n  verkiesing.  By  sowel  die  sekere  as  onsekere  koper 
speel  geld  ’n  rol.  By  die  grootste  groep  sekere  kopers  speel 
geld  die  belangrikste  rol,  nie  omdat  dit  geld  is  wat  hul 
lewens  oorheers  nie,  maar  omdat  hulle  individueel  vir  min 
geld  — of  altans  minder  geld  as  die  vlottende  koper  — baie 
te  lees  kry.  Die  geringe  koopprys  wat  hulle  individueel 
betaal,  beteken  ook  nie  ’n  verlies  vir  die  uitgewer  nie. 
Inteendeel,  hul  klein  geldbeleggings  bring  volgens  diegene 
wat  meen  dat  ons  letterkundige  peil  vandag  benede  kritiek 
is,  vir  hulle  geen  voordeel  mee  nie.  Maar  selfs  al  sou  hulle 
letterkundige  waarde  vir  hul  geld  kry,  bly  dit  nog  so  dat 
hul  geldbeleggings  die  grootste  geldelike  voordeel  vir  die 
uitgewer  meebring.  By  die  leser  lê  dus  hoegenaamd  nie  die 
skuld  in  dié  rigting  nie.  Sy  geld  het  hy  nie  so  gebruik  dat 
dit  hom  verwyt  kan  word  nie. 

By  die  uitgewer  is  die  posisie  anders.  Hy  is  by  uitstek 
’n  bepaalde  persoon  en  hoev/el  alle  uitgewers  baie  hoedanig- 
hede  gemeenskaplik  het,  kan  daar  tog  tussen  verskillende 
soorte  onderskei  word.  By  alle  uitgewers  speel  geld  egter 
uit  die  aard  van  hul  bedryf  die  grootste  rol.  ’n  Uitgewers- 
onderneming  kan  nie  op  verlies  gevoer  word  nie.  Uit  die 
aard  van  die  saak  is  die  uitgewer  dan  die  persoon  wat  sal 
trag  om  enige  publikasie  ’n  wins  te  laat  afwerp.  En  vanself- 
sprekend  is  hy  die  persoon  wat  die  wins  sal  onderskep 
waar  dit  te  maak  is  uit  skolier,  student  of  intekenaar.  Vir 
hom  is  die  vlottende  koper  vandag  die  onsekere  element, 
wat  die  wins  op  ’n  boek  moontlik  tot  ’n  verlies  gaan  maak. 
Die  uitgewer  wil  dus  die  vlottende  koper  vermy.  En  v/at 
is  nou  makliker  vir  die  uitgewer  orn  te  doen  as  om  sy 
kommersiële  kuns  sodanig  aan  te  wend  dat  hy  eintlik  die 
hele  kuns  kommersialiseer?  Dit  is  immers  wat  gebeur  het. 

Die  uitgewer  het  die  kuns  — en  heel  dikwels,  helaas,  nie 
eens  die  kuns  nie  — gekommersialiseer.  Massaproduksie  het 
die  slagwoord  geword.  Net  soos  die  geval  is  in  die  stoflike 
wêreld,  waar  massaproduksie  verlaging  van  standaarde  en 

verswakte  bestanddele  met  sig  meegebring  het,  het  massa- 
produksie  ook  noodwendig  ’n  ylheid  van  grondstowwe  op 
letterkundige  gebied  geopenbaar.  Met  hierdie  dun  en  slap 
boustowwe  in  ons  letterkundige  wêreld,  moet  die  uitgewer 
sy  handelskuns,  sy  advertensiekuns  tot  sy  hulp  roep  omdat 
hyself  die  skepper  van  dié  massaprodukte  is.  ’n  Huurkoop- 
wet  moes  ingryp  teen  die  euwels  van  ’n  huurkoopstelsel. 
Wat  gaan  gebeur  op  die  boekmark? 

In  die  proses  van  kommersialisasie  het  die  uitgewer  hom 
natuurlik  skuil  gehou  agter  die  besigheids-  of  winsmotief 
en  die  leser,  want  aan  die  leser  moet  dan  gegee  word  wat 
hy  vra.  Maar  vir  my  is  die  volgende  vrae  van  net  soveel 
belang:  Krý  die  leser  wat  hy  vra?  Of  vrá  hy  wat  hy  wel 
kry?  Of  word  dit  vir  hom  voorgehou  dat  hy  eintlik  wil  hê 
wat  hy  maar  moet  neem?  Is  hierdie  gekommersialiseerde 
letterkundige  kring  die  skepping  van  die  leser,  of  van  die 
uitgewer  of  van  die  skrywer?  Na  my  mening  staan  dit  vas 
dat  niks  uitgegee  sal  word  wat  nie  in  die  lig  van  hierdie 
kring  ’n  wins  moet  afwerp  nie.  Hier  moet  dus  die  grond- 
oorsaak  van  ons  huidige  peil  op  letterkundige  gebied  gesoek 
word,  hier  waar  die  uitgewer  sy  werk  doen. 

Indien  verklaar  word  dat  ,,sowel  skrywers  as  uitgewers 
in  ’n  magsposisie  is  om  hoogstaande  letterkunde  op  te  bou,” 
beklee  die  uitgewer  na  my  mening  die  eintlike  magsposisie. 
Daar  sal  geen  pornografiese  letterkunde  wees  indien  daar 
geen  uitgewer  voor  te  vinde  is  nie.  En  indien  geen  uitgewer 
daarvoor  te  vinde  is  nie,  wie  sal  dit  dan  nog  skryf?  Dit  is 
beslis  ook  geen  verskoning  vir  enige  uitgewer  om  te  verklaar 
dat,  indien  „ligte  leesstof”  nie  in  Afrikaans  uitgegee  word 
nie,  dit  in  Engels  gelees  sal  word.  Word  „ligte  leesstof” 
nou  in  Afrikaans  uitgegee  op  grond  van  die  suiwere  oor- 
weging  dat  die  lees  van  Afrikaans  aangemoedig  moet  word, 
dat  ’n  Afrikaanse  gemeenskap  se  taalbehoefte  bevredig 
moet  word,  en  dat  ’n  Afrikaanse  letterkunde  wat  ook  alle 
soorte  werk  ken,  opgebou  moet  word?  Of  word  hierdie 
soort  leesstof  uitgegee  om  die  winste  te  kry  wat  die 
Afrikaanse  boekmark  afwerp?  Die  afwesigheid  van  die 
eerste  motief  word  nie  hier  beweer  nie,  maar  die  aanwesig- 
heid  van  die  tweede  motief  kan  beslis  nie  ontken  word  nie. 
En  omdat  dit  die  hele  uitgewersonderneming  in  sy  wese 
raak,  oorheers  dit.  Die  uitgewers  wat  wel  ook  soms  verliese 
ly  omdat  hulle  nie  net  na  die  wins  kyk  nie,  is  in  die 
minderheid  en  bring  hierdie  faktor  nie  in  ’n  minder  belang- 
rike  posisie  as  grootste  oorsaak  van  ’n  moontlike  letter- 
kundige  krisis  nie. 

Die  skrywer  is  op  sy  beurt  nie  vry  te  spreek  in  die  sin 

dat  beweer  kan  word  dat  hy  nie  tot  die  toestand  bygedra 
het  nie,  hoewel  ons  ook  tussen  verskillende  soorte  skrywers 
moet  onderskei.  Hy  is  soms  so  onbepaald  dat  niemand  van 
hom  weet  nie,  behalwe  sy  paar  ware  vriende  — en  ander 
vriende  wat  sarkasties  met  die  pen  in  die  hand  na  hom 
verwys.  Hy  verwyt  die  uitgewer  dit  dat  laasgenoemde  nie 
sy  werk  die  lig  laat  sien  nie.  Dit  moet  hy  nie  doen  nie.  Hy 
moet  liefs  insien  dat  sy  werk  in  alle  geval  nie  in  die  huidige 
gekommersialiseerde  kring  inpas  nie  — of  werklikwaar  nie 
eens  die  vlottende  koper  sal  bereik  nie.  So  ’n  skrywer  kan 
net  verwyt  word  dat  hy  die  huidige  letterkundige  peil  gehelp 
skep  het  deur  na  te  laat  om  wel  iets  van  letterkundige 
waarde  te  lewer. 

Maar  daar  is  ’n  tweede  groep  skrywers  wat  wel  bepaal 
is,  van  naam  is,  of  van  voor  of  buite  die  kommersialisasie- 
tydperk  dateer  of  val.  Hulle  moet  tans  met  die  vlottende 
koper  tevrede  wees,  of  moet  aanhou  sug  om  die  skolier  te 
vang  of  te  bly  behou. 

Daar  is  ook  ’n  derde  groep  skrywers  van  wie  ons  ja-nee 
sou  kon  sê,  of  wat  ons  die  skuilnaam-geldmakers  sou  kon 
noem.  Hulle  is  vasgevat  in  daardie  gekommersialiseerde 
kunskring,  en  beweeg  ook  onder  die  tweede  groep  skrywers 
hierbo  genoem.  Hulle  leen  hulle  aan  die  boekskemas  met 
so  baie  „romans”  wat  net  van  liefde  en  lengte  kan  getuig. 
Hulle  boeke  beland  naderhand  in  die  advertensiekolomme 
waar  jy  ’n  pond  se  waarde  vir  vyf  sjielings  kry.  Oor  wat 
hulle  self  daardeur  finansieel  verloor,  word  miskien  nie 
altyd  gedink  nie,  want  soms  maak  hulle  hulle  ook  skuldig 
aan  die  ontvangs  van  Judas-pennings. 

Die  vierde  groep  skrywers  erken  eerlik  en  openlik  dat 
hulle  nie  voorgee  om  iets  anders  te  kan  of  wil  skryf  as 
wat  hulle  wel  skryf  nie,  en  dat  hulle  nooit  ’n  hoër  peil  sal 
bereik  nie. 

Geld  speel  by  elke  skrywer  ’n  rol,  net  soos  by  elke  mens. 
By  watter  van  bogenoemde  vier  groepe  dit  die  grootste  rol 
speel,  is  nie  moeilik  om  te  verklaar  nie.  Dit  is  by  die  derde 
groep.  Maar  wat  hulle  in  werklikheid  doen,  is  om  die  letter- 
kunde  armer  te  maak  en  die  uitgewer  ryker,  terwyl  hulle 
van  hulle  mede-skryv/ers  van  die  mark  hou.  So  iets  kan 
nie  goedgekeur  word  nie,  want  dit  getuig  van  ontrouheid 
teenoor  die  kuns,  van  ontkenning  van  die  taak  en  doel  van 
die  Afrikaanse  letterkunde.  Maar  die  grootste  verwyt  wat 
hierdie  soort  skrywers  gemaak  kan  word,  is  dat  hulle  die 
reg  wat  hulle  vanweë  hul  skeppingswerk  van  owerheidsweë 
verkry,  verkwansel  vir  ’n  bord  lensiesop.  Daarmee  haal 
hulle  sekere  gevolge  op  hul  eie  hals.  Maar  daarmee  het 

hulle  die  uitgewer  ook  reeds  sover  gebring  dat  hy  hierdie 
reg  van  die  skrywers,  outeursreg,  vir  hom  toeëien  aleer  hy 
met  enige  soort  drukwerk  begin. 

Outeursreg  is  ’n  reg  wat  ’n  groot  vermoënswaarde  het, 
selfs  in  Suid-Afrika.  Hierdie  groot  waarde  gee  daardie 
soort  skrywer  aan  die  uitgewer  weg  vir  ’n  skamele  honora- 
rium  wanneer  hy  vasval  in  die  gekommersialiseerde  kuns- 
kring.  Deur  dit  so  weg  te  gee,  maak  hy  die  reg  vir  die 
vierde  groep  skrywer  as  vermoënsbestanddeel  baie  kleiner, 
en  hy  skakel  die  tweede  groep  skrywer  se  outeursreg  feitlik 
uit,  omdat  dit  geen  teenwaarde  het  by  die  vlottende  koper 
nie  en  ook  nie  die  risiko-grens  vir  die  uitgewer  kan  uitwis 
nie. 

Indien  enigiets  uit  bostaande  blyk,  dan  is  dit  dat  ’n  sekere 
soort  skrywer  en  ’n  sekere  soort  uitgewer,  vanweë  die 
belangrike  rol  wat  geld  om  een  of  ander  rede  by  hulle  speel, 
die  meeste  bygedra  het  tot  die  heersende  peil  van  ons 
letterkunde  — laat  die  peil  dan  ook  maar  wees  wat  dit  wil. 
Hoe  die  uitgewer  sy  geldelike  sake  moet  reël,  wil  ek  nie 
aan  hom  voorskryf  nie,  maar  dit  bring  my  by  die  vraag 
wat  ek  hierbo  gestel  het,  naamlik  of  die  outeursreg  nie 
in  die  proses  misbruik  word  nie.  Die  leser  het  aanvanklik 
niks  aan  ’n  outeursreg  nie  — hy  betaal  vir  die  boek,  vir  die 
beliggaming  van  die  skrywer  se  idee.  Maar  die  skrywer 
het  vir  ’n  tydlank  alle  belang  by  sy  outeursreg.  Dit  is  ’n 
reg  wat  hom  deur  die  regsorde  toebedeel  is  en  wat  vir  hom 
’n  besondere  vermoënswaarde  het.  Dit  het  ’n  belangrike 
inhoud  en  verleen  besondere  bevoegdhede  aan  die  regheb- 
bende.  Dit  is  tydelik  van  aard  en  moet  dus,  solank  dit  die 
skrywer  s’n  alleen  is,  naarstiglik  vertroetel  word.  Dit  is 
ook  tydelik  van  aard  omdat  die  objek  daarvan  ’n  idee  is 
en  die  idee  naderhand  gemeengoed  word.  Solank  dit  nog 
erken  en  beskerm  word  as  goedere  van  ’n  individu,  spreek 
dit  vanself  dat  die  reghebbende  daarop  verstandig  en 
versigtig  daarmee  sal  moet  werk  net  soos  hy  met  sy  motor 
sal  werk.  Waarom  nou  sommerso  goedsmoeds  terwille  van 
’n  paar  pennies  daarvan  afstand  gaan  doen  ten  gunste  van 
die  uitgewer?  Waarom  word  so  hard  geprobeer  om  dit  vir 
’n  paar  pennies  in  die  hande  te  kry?  Die  antwoord  op  die 
tweede  vraag  is  vanselfsprekend. 

Maar  die  antwoord  op  die  eerste  vraag  is  onderhewig  aan 
die  kwalifikasie  dat  menige  skrywer  eenvoudig  afstand 
doen  van  sekere  bevoegdhede  wat  hy  kragtens  sy  outeurs- 
reg  het,  omdat  hy  nie  kennis  het  van  die  inhoud  van  die 
reg  nie,  of  nie  die  waarde  daarvan  besef  nie.  En  omdat  dit 

sogenaamde  letterkundige  krisis.  Die  inhoud  van  ’n  outeurs- 
reg  word  óf  as  sodanig  werklik  nie  besef  nie,  óf  dit  word 
besef  maar  die  skrywer  ag  dit  waarop  hy  outeursreg  het, 
van  soveel  waarde  dat  hy  nie  omgee  wat  hy  in  ruil  daar- 
voor  kry  nie.  En  die  waarde  wat  ’n  skrywer  aan  sy  eie 
skeppingswerk  heg,  kan  tog  seer  seker  ook  help  vasstel 
wat  die  peil  van  ’n  letterkunde  is.  Kortom,  wanneer  ’n 
skrywer  nie  dink  aan  die  groot  bate  wat  hy  aan  sy 
outeursreg  het  nie,  dink  hy  na  my  mening  besiis  ook  nie 
aan  die  mate  waartoe  sy  skepping  ’n  letterkundige  bate 
kan  wees  nie.  En  dan  skep  hy  vir  die  geld. 

Kennis  van  die  inhoud  van  ’n  outeursreg,  moet  respek 
daarvoor  meebring.  Respek  vir  eie  outeursreg,  sal  nood- 
wendig  ’n  refleksie  wees  van  eie  respek  vir  eie  skepping. 
Maar  nie  net  dit  nie.  Kennis  van  en  respek  vir  jou  eie 
outeursreg,  beteken  noodwendig  kennis  van  en  respek  vir 
iemand  anders  se  outeursreg.  Jou  eie  dien  dan  uit  die  aard 
van  die  saak  nie  so  gebruik  te  word  dat  jy  daarmee  die 
soortgelyke  reg  van  iemand  anders  in  gevaar  stel  nie. 
Misbruik  van  reg,  misbruik  van  eie  outeursreg,  kan  die  een 
skrywer  in  armoede  laat  sterf  en  die  ander  onverdiende 
voorspoed  laat  beleef;  dit  kan  die  uitgewer  in  alle  omstan- 
dighede  die  grootste  vermoënsvoordele  uit  die  aanwending 
van  dié  reg  laat  trek;  dit  kan  stemme  laat  opgaan  wat 
sensuur  eis ; dit  kan  ’n  vervlakking  van  smaak  by  ’n  lesers- 
publiek  skep  en  kunsmatig  en  skadelik  aan  die  lewe  hou. 

Maar  hoe  nou  met  hierdie  reg  gemaak?  Hoe  moet  dit 
gebruik  word  om  dit  uitgeskakel  te  kry  as  een  van  die 
oorsake  van  die  huidige  toestand?  Is  dit  moontlik  om  met 
meer  kennis  omtrent  outeursreg,  die  verkeerde  aanwending 
of  gebruikmaking  daarvan  te  verwyder  ? Na  my  mening  kan 
dit  wel.  Die  uitoefening  van  ’n  reg  hang  oor  die  algemeen 
nou  saam  met  die  inhoud  daarvan.  Maar  by  outeursreg  kry 
ons  hierdie  eienaardige  posisie  dat,  hoewel  ’n  bepaalde 
outeursreg  op  bv.  die  grootste  letterkundige  kunsproduk 
op  ’n  hoogleraar  se  boekrak  presies  dieselfde  inhoud  het  as 
’n  bepaalde  outeursreg  op  die  geel-omslag-spanningsverhaal 
wat  in  die  trein  se  kompartement  onder  die  bankie  lê, 
eersgenoemde  outeursreg  miskien  sodanig  deur  die  skrywer 
uitgeoefen  is  dat  hy  nog  meer  as  een  bevoegdheid  ten 
opsigte  van  die  werk  besit  — maar  weinig  geldelike  voor- 
deel  daaruit  getrek  het;  terwyl  laasgenoemde  outeursreg 
sodanig  deur  die  skrywer  uitgeoefen  is  dat  die  skrywer 
eenvoudig  al  sy  bevoegdhede  aan  die  uitgewer  oorgedra 
het,  ’n  tydelik  vleiende  honorarium  ontvang  het,  maar  ook 
verseker  is  daarvan  dat  die  uitgewer  eenvoudig  nooit  enige 

verdere  bevoegdhede  wat  hy  van  die  outeur  verkry  het,  ten 
opsigte  van  die  werk  sal  gebruik  nie.  Hoe  hierdie  tv/ee 
skrywers  ook  al  met  die  uitgewer  te  v/erk  gaan,  dit  is  nodig 
dat  albei  van  hulle  presies  weet  wat  die  inhoud  van  hul 
regte  aanvanklik  is,  aleer  hulle  kan  dink  aan  wat  hulle 
gaan  oordra. 

By  die  oordrag  van  die  skrywer  se  regte  moet  die  grond- 
gedagte  wees  sy  bevoegdhede  wat  hy  ten  opsigte  van  die 
werk  het,  v/ant  hy  het  daardie  bevoegdhede,  hy  het  outeurs- 
reg,  selfs  al  is  die  werk  nog  nie  gepubliseer  nie.  Die  skrywer 
se  ooreenkoms  met  die  uitgewer  moet  nie  gesien  word  in 
die  lig  van  die  geld  wat  een  of  ander  van  hulle  gaan  maak 
nie.  Die  skrywer  wat  sy  outeursreg  net  in  die  lig  van  geld 
sien  — hoewel  die  vermoënswaarde  daarvan  belangrik  is  — 
dien  nie  die  kuns  of  sy  medemens  of  sy  taal  nie,  doen 
homself  buitendien  oneer  aan  en  verdien  nie  beskerming 
van  sy  regte  nie.  ’n  Outeursreg  is  beslis  een  van  die  belang- 
rikste  regte  wat  ons  regsorde  ken  en  beskerm.  Dit  is  in 
meer  as  een  opsig  omvattender  as  eiendomsreg.  Dit  word 
in  die  besonder  beskerm,  selfs  na  die  dood  van  die  skrywer, 
en  wel  ten  behoewe  van  die  skrywer  of  sy  erfgename.  Vir 
die  vrou  getroud  in  gemeenskap  van  goedere  is  dit  van 
belang  en  was  dit  van  belang  selfs  voor  haar  stemreg  hier 
van  belang  was,  omdat  die  mede-outeursreg  wat  sy  saam 
met  haar  man  mag  hê,  nie  in  die  gemeenskaplike  boedel 
of  onder  die  beheer  van  haar  man  val  nie.  Vir  haar  word 
die  reg  trouens  meer  beskerm  as  haar  reg  op  polisse.  Vir 
die  staat  en  die  gemeenskap  is  outeursreg  van  soveel  belang 
dat  dwanglisensies  ten  opsigte  daarvan  uitgereik  kan  word. 
Net  soos  die  staat  kan  ingryp  wanneer  ’n  grondeienaar  die 
goud  op  sy  grond  nie  wil  ontgin  nie,  kan  die  owerheid 
ingryp  en  ’n  werk  laat  uitgee  indien  die  houer  van  ’n 
outeursreg  na  die  dood  van  die  skepper  van  die  werk  weier 
om  dit  opnuut  uit  te  gee.  Hierdie  dinge  word  nie  besef  nie, 
daarom  word  so  ligtelik  afstand  van  die  reg  gedoen.  En 
dit  wat  deur  hierdie  reg  beskerm  word,  naamlik  die  idee, 
behoort  dus  meteen  ook  groter  agting  van  die  kant  van 
skrywers  te  geniet.  Daar  behoort  nie  ’n  outeursreg  geskep 
te  word  ten  opsigte  van  ’n  idee  wat  die  hele  letterkunde  in 
die  gedrang  bring  nie. 

Dieselfde  geskiedenis  wat  hom  afgespeel  het  op  die  gebied 
van  mineraleregte,  waar  menige  opsie  sonder  nadenke 
verleen  is  omdat  dit  tydelike  geldelike  voordele  meegebring 
het,  maar  waar  op  die  ou  end  afstand  gedoen  is  van  waarde- 
volle  belange  vir  ’n  appel  en  ’n  ei,  is  ook  besig  om  hom 
hier  af  te  speel.  Met  die  mineraleregte  in  die  hande  van 

iemand  anders,  beteken  die  oppervlakte  vir  die  grondeienaar 
weinig.  Met  sekere  bevoegdhede  in  die  hande  van  die  uit- 
gewer,  beteken  die  skil  van  die  outeursreg  vir  die  skrywer 
weinig.  Goudregte  het  gekonsentreer  geraak  in  die  hande 
van  ’n  paar  groot  belange.  Daarom  word  soms  nog  gepraat 
van  nasionalisasie  van  die  goudmynbedryf.  Outeursregte  is 
in  die  hande  van  die  uitgewers  — daarom  word  gepraat  van 
pensioene  vir  die  skrywers.  En  intussen  is  outeursregte  so 
deur  uitgev/er  en  skrywer  gebruik  dat  sensuur  geëis  word. 

Presedente  is  deur  middel  van  ooreenkomste  met  uit- 
gewers  geskep  wat  dit  vir  dieselfde  skrywer  in  die  toekoms 
moeilik  gaan  maak  om  hulle  regte  te  handhaaf.  Uitgewers 
het  bederf  geraak  wat  die  inhoud  van  hul  ooreenkomste 
met  skrjrwers  betref.  Die  feudale  stelsel  met  sy  leenheer 
en  grondhorige  herhaal  hom  hier  op  ’n  ander  terrein.  Die 
skrywer  het  vassaal  geword  en  inderdaad  het  die  ou 
Germaanse  spreuk  van:  der  erste  Finder  ist  auch  der  erste 
Muther,  bewaarheid  geword  in  die  Latynse  oorsetting  daar- 
van,  nl.  primus  inventor  est  etiam  vasallus.  Die  skrywer 
maak  van  hom  ’n  afhanklike  deur  sy  volle  outeursreg  oor 
te  dra  en  dan  op  die  klein  honorarium,  wat  afhanklik  gestel 
is  van  faktore  waaroor  net  die  uitgewer  beslis,  te  steun. 
Die  skrywer  doen  dit  net  soos  die  middeleeuer  sy  grond  in 
volle  eiendomsreg  aan  die  kerk  oorgedra  het  en  dan  die- 
selfde  grond  weer  ter  bede  Vir  die  kerk  gehou  het.  Die 
skrywer  laat  toe  dat  die  uitgewer  ,,die  wyse  waarop  elke 
uitgawe  geadverteer  en  hoeveel  kostelose  eksemplare 
versprei  sal  word”  mag  bepaal,  en  is  dan  dood  tevrede  as 
die  uitgewer  daarby  voeg  dat  die  koste  deur  hom  gedra 
sal  word!  Die  uitgewer  betaal  met  kostelose  eksemplare  die 
koste  van  advertensies  — en  die  skrywer  dink  hy  kry  ’n 
honorarium!  Dit  is  hierdie  soort  van  ding  wat  meebring 
dat  sommige  uitgewers  maklik  tot  300  en  selfs  700  gratis 
eksemplare  aan  nuwe  intekenaars  gee,  sonder  dat  die 
skrywer  seggenskap  het  of  honorarium  kry.  Dit  is  ook 
hierdie  soort  van  ding  wat  meebring  dat  die  skrywer  uit- 
eindelik  niks  te  sê  het  omtrent  wat  met  ’n  oplaag  gebeur 
nie.  Maar  dit  is  ook  hierdie  soort  van  ding  wat  eers  weer 
’n  slag  in  die  regte  perspektief  gesien  moet  word.  Die 
skrywer  moet  eers  weer  besef  wat  dit  is  om  volle  regheb- 
bende  te  wees.  Hy  moet  ook  eers  ten  volle  besef  watter 
werke  hy  aan  die  gemeenskap  verskuldig  is  om  so  ’n  groot 
beskerming  te  geniet.  Om  hom  tot  hierdie  besef  te  bring, 
kan  die  volgende  genoem  word. 

Daar  bestaan  of  is  ’n  outersreg  op  elke  oorspronklike 
letterkundige,  dramatiese,  musikale  of  artistieke  werk 

dwarsdeur  elke  deel  van  die  Britse  Ryk  waar  die  Engelse 
Wet  op  Outeursregte  van  1911  van  toepassing  is.  Let  hier 
op  die  gebied  wat  gedek  is,  veral  met  die  oog  op  die  feit 
dat  sommige  kontrakte  wat  skrywers  met  uitgewers  aan- 
gaan,  goedsmoeds  lui  dat  die  uitgewer  „dwarsdeur  die 
wêreld”  kan  uitgee,  heruitgee,  ens. 

Dit  kom  nie  daarop  aan  of  die  werk  gepubliseer  is  nie,  die 
skrywer  het  ’n  beskermde  outeursreg,  mits  die  eerste  publi- 
kasie  geskied  in  ’n  gebied  waar  die  genoemde  wet  geld;  of 
mits  die  skepper  van  die  ongepubliseerde  werk  ten  tyde  van 
die  skepping  gedomisilieer  was  in  ’n  gebied  waar  die  wet 
geld;  of  mits  die  skepper  ’n  Britse  onderdaan  was.  Ons  is, 
streng  gesproke,  nie  meer  Britse  onderdane  nie,  maar  ons 
is  gedomisilieer  in  ’n  gebied  waar  die  wet  geld.  Dink  dus 
daaraan  dat  u outeursreg  eenvoudig  daar  is,  geld  en 
bcskerm  word  in  die  gebiede,  sodra  u die  pen  neergelê  het. 

Die  reg  bestaan  ten  aansien  van,  of  het  betrekking  op, 
of  het  volgens  sommige  juriste  tot  objek  die  idees  vervat 
in  letterkundige,  dramatiese,  musikale  en  artistieke  werke. 
Afgesien  van  die  gewone,  grammatikale  betekenisse  van 
hierdie  woorde,  sluit  hulle  die  volgende  in: 

Letterkundige  werk  sluit  in  kaarte,  planne,  tabelle, 
kompilasies.  Dramatiese  werk  sluit  in  voordragstukke, 
choreografiese  werke,  mimiese  voorstellings  waarvan  die 
toneelskikking  of  opvoeringswyse  skriftelik  of  andersins 
aangegee  is,  asook  enige  kinematografiese  voorstellings. 
Artistieke  werk  sluit  in  skilderwerke,  tekenwerke,  gravures 
en  foto’s. 

Dit  is  duidelik  dat  die  stoflik  waarneembare  dinge  of 
voorwerpe  wat  vervaardig  kan  word  en  wat  so  vatbaar  is 
vir  outeursreg  vanweë  die  idee  daarin,  omvangryk  is  en  dat 
’n  boek  meer  as  een  van  die  soorte  stoflik  waarneembare 
dinge  kan  bevat.  Dit  is  ook  duidelik  dat  ’n  skrywer  se  idee 
— indien  dit  dan  die  idee  is  wat  die  objek  van  beskerming 
of  die  objek  van  die  outeursreg  is  — op  meer  as  een  manier 
waarneembaar  gemaak  kan  word,  afgesien  van  die  gebinde 
boek.  Is  dit  dan  verstandig  om  ’n  kontrak  te  sluit  met  die 
uitgewer  en  hom  die  reg  te  gee  om  die  hele  boek  of  enige 
gedeelte  daarvan  na  willekeur  te  vervaardig?  Die  „werk” 
kan  op  meer  as  een  manier  vervaardig  word;  die  gedagte 
of  idee  kan  dus,  indien  so  ligtelik  van  outeursreg  in  die 
opsig  afstand  gedoen  word,  op  net  soveel  maniere  deur  die 
uitgewer  in  ’n  ander  stoflike  vorm  vervaardig  word  as 
wat  die  uitgewer  wil.  Sy  idee  in  ’n  boek  kan  dus  later 
verkoop  word  in  die  vorm  van  ’n  plastiese  speelding  — 
dwarsdeur  die  wêreld! 

Die  gebied  waar  die  reg  geld  en  die  maniere  waarop  die 
idee  waarneembaar  gemaak  kan  word,  is  uitgebreid.  Om 
hierdie  rede  alleen  dien  ’n  skrywer  versigtig  te  wees  wat 
hy  in  sy  ooreenkoms  met  die  uitgewer  skryf.  Maar  daar  is 
ook  ander  redes  om  tot  dieselfde  versigtigheid  te  maan. 
Die  bevoegdhede  wat  ’n  reghebbende  aan  outeursreg  ont- 
leen,  is  nie  minder  omvattend  nie.  Verskillende  werkwoorde 
word  in  dié  verband  deur  ons  wetgewer  gebruik,  en  aan  elk 
van  die  woorde  word  ook  nog  ’n  betekenis  gegee  wat  meer 
uitgebreid  is  as  die  gewone  grammatikale  betekenis.  Om 
hierdie  bevoegdhede  duideliker  te  stel,  kan  die  posisie  van 
’n  eienaar  met  dié  van  reghebbende  van  ’n  outeursreg 
vergelyk  word.  Gewoonlik  word  verklaar  dat  ’n  eienaar  van 
’n  stoflike  saak  die  reg  het  om  o.a.  te  vervreem,  te  beswaar 
en  te  vernietig.  Indien  ons  nou  sou  praat  van  die  eienaar 
van  ’n  outeursreg  — wat  ’n  onstoflike  voorwerp  is  in 
teenstelling  met  bv.  ’n  stoflike  tafel,  en  wat  meebring  dat 
die  outeursreg  ingedeel  word  onder  die  sogenaamde 
immateriële  goederereg  — kan  ons  wel  vra  watter  bevoegd- 
hede  of  regte  het  hy  dan  ten  aansien  van  sy  onliggaamlike 
saak,  sy  idee.  * 

Hy  het  in  die  eerste  plek  die  alleenreg  om  die  werk  of 
aansienlike  deel  daarvan,  in  welke  stoflike  vorm  ook  al,  te 
vervaardig  en  te  vermenigvuldig ; hy  het  tweedens  die 
alleenreg  om  die  werk  of  ’n  aansienlike  deel  daarvan  in  die 
openbaar  op  of  uit  te  voer;  of,  in  die  geval  van  ’n  voor- 
lesing,  in  die  openbaar  voor  te  dra.  In  die  derde  plek  het 
hy  die  alleenreg  om,  indien  die  werk  nog  ongepubliseerd  is, 
dit  in  sy  geheel  of  ’n  aansienlike  deel  daarvan  wel  te 
publiseer.  Let  nou  daarop  dat  dit  ’n  alleenreg  is;  dat  die 
vervaardiging  en  vermenigvuldiging  op  enige  stoflike  vorm 
slaan;  dat  op-  of  uitvoering  ook  insluit  ’n  akoestiese  voor- 
stelling  van  die  werk,  asook  enige  deur  die  oog  waarneem- 
bare  voorstelling  van  ’n  dramatiese  handeling  in  ’n  werk, 
met  inbegrip  van  ’n  voorstelling  vertoon  deur  middel  van 
’n  toestel;  en  dat  voordra  ook  beteken  voordra  deur  ’n 
toestel.  Hierdie  handelinge  kan  verrig  word  met  die  werk 
soos  dit  oorspronklik  geskep  is. 

Maar  afgesien  daarvan,  sluit  outeursreg  ook  in  die 
alleenreg  om  ’n  vertaling  van  die  werk  te  maak  en  die 
vertaling  dan  op  sy  beurt  te  vermenigvuldig,  op  of  uit  te 
voer  of  te  publiseer.  Outeursreg  sluit  ook  verder  in  die 
alleenreg  tot  verwerking  van  ’n  dramatiese  werk  tot  ’n 
roman  of  ander  nie-dramatiese  werk.  Dit  sluit  in  die 
bevoegdheid  om  ’n  roman  of  ander  nie-dramatiese  werk  of 
artistieke  werk  tot  drama  te  verwerk.  Dit  sluit  in  die 

bevoegdheid  om  ’n  plaat,  geperforeerde  rol,  film  of  ander 
inrigting  van  die  oorspronklike,  vertaalde  of  verwerkte 
werk  te  maak,  deur  middel  waarvan  die  werk  op  meganiese 
of  werktuiglike  manier  op-  of  uitgevoer  of  voorgedi’a  kan 
word. 

Die  alleenreg  om  al  hierdie  dinge  te  doen,  is  dus  klaar- 
blyklik  ’n  uitgebreide.  Enige  persoon  wat  enige  van  hierdie 
handelinge  verrig  sonder  die  toestemming  van  die  outeur, 
skend  sy  outeursreg,  behalwe  o.a.  in  die  volgende  gevalle, 
nl.  billike  gebruikmaking  van  die  werk  vir  private  studie, 
wetenskaplike  ondersoek,  kritiek  of  beoordeling ; of  publi- 
kasie  in  ’n  versameling  wat  grotendeels  bestaan  uit  nie- 
outeursregtelik  beskermde  stof  en  wat  ter  goeder  trou 
bestem  is  vir  gebruik  in  skole  en  ook  so  in  die  titel  genoem 
word.  Wat  dan  wel  in  sodanige  bloemlesings  gepubliseer 
mag  word  sonder  dat  daarmee  outeursregte  geskend  word, 
is  buitendien  kort  stukkies  uit  gepubliseerde  werke  waarop 
wel  outeursreg  bestaan  maar  wat  nie  self  vir  skoolgebruik 
bestem  is  nie.  Nie  meer  as  twee  sodanige  kort  stukkies  van 
dieselfde  skrywer  mag  ook  so  binne  vyf  jaar  deur  die 
uitgewer  gebruik  word  nie. 

Word  ’n  outeursreg  wel  geskend,  het  die  skrywer  etlike 
burgerregtelike  middels  wat  hy  kan  aanwend,  en  word  hy 
ook  in  verband  met  die  bewyslas  begunstig.  Origens  kan  hy 
ook  alle  werke  wat  in  stryd  met  sy  reg  vervaardig  is,  sowel 
as  alle  plate  wat  bestem  is  of  dien  tot  die  maak  van 
skendende  afdrukke,  as  sy  eiendom  toeëien.  Strafregtelik 
is  die  skender  ook  nog  vervolgbaar. 

Afgesien  van  die  bekermingsmiddels,  het  die  outeur  uit 
die  aard  van  die  saak  die  bevoegdheid  om  van  sy  regte  oor 
te  dra.  Hy  kan,  soos  die  wet  dit  uitdruk,  vergunning  verleen 
tot  die  verrigting  van  handelinge  wat  hy  self  mag  verrig. 
In  die  praktyk  verleen  hy  egter  nie  vergunning  nie,  maar 
dra  hy  eenvoudig  blindelings  bevoegdhede  oor  — en  kom 
hy  maar  te  dikwels  onder  die  indruk  dat  die  uitgewer  die 
een  is  wat  iets  vergun  deur  te  druk  en  uit  te  gee!  Wat  die 
outeur  moet  onthou,  is  dat  hy  enige  van  hierdie  bevoegd- 
hede  kan  oordra  en  dat  wat  hy  nie  oorgedra  het  nie,  hy 
nog  self  kan  uitoefen.  Blykens  die  praktyk,  doen  die  outeur 
in  werklikheid  soms  van  meer  regte  afstand  as  wat  hyself 
het.  So  word  die  uitgewer  soms  outeursregte  gegee  vir  die 
duur  van  die  outeursreg,  d.w.s.  tot  50  jaar  na  die  outeur 
se  dood.  Maar  inderdaad  bepaal  bogenoemde  wet  dat  die 
outeur  nie  sy  reg  sodanig  kan  sedeer  dat  die  uitgewer  dit 
vir  langer  as  25  jaar  na  die  outeur  se  dood  het  nie! 

Om  nou  met  die  oog  op  al  bostaande  antwoord  te  gee 

op  die  vraag  of  outeursregte  wel  misbruik  word,  skyn  my 
nie  moeilik  te  wees  nie.  Die  antwoord  is  bevestigend.  Sekere 
soorte  skrjwrers  en  uitgewers  is  aandadig  daaraan.  Verskil- 
lende  oorwegings  geld  by  elkeen  van  hulle.  Dit  het  tyd 
geword  dat  elkeen  van  hulle  die  hand  in  eie  boesem  steek, 
gelet  op  die  kreet  van  sensuur.  Dié  soort  uitgewer  moet  na 
my  mening  die  voortou  neem.  Elke  skrywer  moet  by  homself 
begin  voor  hy  na  die  uitgewer  gaan.  Eintlik  moet  hy  meer 
verwyt  word  indien  hy  sy  outeursregte  misbruik.  Hy 
behoort  te  besef  dat  die  verlening  van  outeursregte  ’n  hoër 
doel  het  as  die  blote  materiële  wat  dit  afwerp.  Sy  reg  word 
beskerm  omdat  dit  in  die  eerste  plek  die  gemeenskap  is 
wat  hy  bevoordeel  of  verryk  met  sy  idees.  As  die  boustowwe 
van  sy  idees  nie  gesond  is  nie,  verdien  dit  nie  beskerming 
nie,  want  dan  misbruik  hy  eintlik  die  reg  wat  hy  moet 
gebruik  en  ander  moet  laat  gebruik.  Die  eiendomsreg  wat 
hy  op  sy  erf  het,  is  natuurlikerwys  begrens  deur  die  regte 
van  sy  buurman,  of  andersins  begrens  vanweë  publiek- 
regtelike  oorwegings.  Laat  hom  tot  die  besef  kom  dat  sy 
outeursreg  ook  ’n  geestelike  begrensing  het  wat  eintlik 
inherent  is  daaraan.  Die  aard,  strekking  en  peil  van  sy 
werk  behoort  te  toon  wat  hy  van  sy  eie  outeursreg  dink  en 
op  watter  peil  hy  dit  plaas.  As  hy  die  regte  opvatting  van 
sy  outeursreg  nog  nie  het  nie,  moet  die  uitgewer  hom  help 
om  dit  aan  te  kweek.  Die  eerste  hulp  wat  die  uitgewer  kan 
verleen  daartoe,  is  om  nie  die  geldelike  oorwegings  die  toon 
te  laat  aangee  in  soverre  dit  die  gekommersialiseerde  kuns- 
kring  betref  nie,  maar  om  al  meer  en  meer  buite  daardie 
kring  om,  meer  toegeeflik  te  wees  met  die  honoraria  wat 
hy  wel  kan  dra.  Daarmee  sal  die  ewewig  tussen  skrywer, 
uitgewer  en  letterkundige  gehalte  makliker  bereik  word  en 
sal  die  leser  ook  kom  waar  hy  volgens  die  doel  van  die 
letterkunde  moet  kom,  sonder  dat  die  owerheid  verdere 
begrensinge  op  outeursregte  in  die  vorm  van  sensuur  plaas. 

VLUG  VAN  DIE  WIT  DUIF 

Daar  was  gestel 
Hoogte 
Wydte 
Diepte. 

En  in  die  sfeer  was  nag 
en  storm  en  onstuimigheid. 
En  die  Wit  Voël 
wat  na  die  lioogtes  reik 
die  Wit  Voël  wat  na 
die  dieptes  duik 
het  stilgestaan. 

Want  voor  hom 
was  die  Groot  Voël 
wat  lyk  asof  hy 
dreigend  stilstaan, 
stilstaan  teen  die  maan 
en  teen  die  hoë  winde 
wat  daar  gaan 
en  beur  om  alles 
mee  te  sleur 
en  weg  te  sleep. 


Met  sy  vlerke  het 
hy  gefladder,  dié  Wit  Duif, 
om  hierdie  Groot  Voël 
te  ontduik, 
in  die  hoë  storm 
van  die  nag. 


In  die  Ooste  het  ’n  ster  geval, 
diep  geval 

en  die  nabeeld  van  sy  baan 
was  rooi. 

Die  Wit  Duif  het  sy  vlug  hervat 

vol  vrees,  ín  teen  die  winde, 

en  die  Groot  Voël 

het  soos  ’n  somber  skaduwee 

in  lompe  duikslag  op  duikslag 

vir  hom  nagevolg 

tot  die  eerste  wit  vere 

tussen  die  wolke  en  sterre  dwarrel. 


Toe  het  die  Onbekende  Groot  Stem 
Sy  woord  in  die  hemele  gespreek 
en  ’n  donderslag  wat  uit 
die  ruimtes  kom, 

’n  bliksemstreep  wat  deur 
die  bane  klief, 
het  op  die  Groot  Voël 
aangesweef  gekom 
en  met  ’n  dowwe  plofslag 
in  sy  vere 

soos  ’n  boogpyl  ingeboor. 

Toe  het  die  Groot  Voël  geval, 
geval  deur  sewe  ruimtes  heen, 

’n  bondel  dood. 

En  sy  trefslag 
het  die  see  in  boë, 
hoë  boë  op  laat  skiet. 


Net  die  Wit  Voël  het  nog  voortgevlieg 
oor  wolk  en  ruimte  heen 
na  ’n  rusplek  in  ’n  vreemde  land 
op  ’n  afgeleë  duin. 

M.  J.  HARRIS 

Dertien  jaar  gelede  het  sy  afskeid  geneem  van  haar  vader- 
land,  van  haar  woning  in  die  skilderagtige  Rynvallei  en  van 
haar  enigste  seun.  As  vaarwel  was  dit  nie  bedoel  nie  — 
eerder  tot  weersiens,  want  dalk  sou  hy  haar  later  volg  na 
die  sonnige,  die  wonderbaarlike,  die  legendariese  „Afrika.” 
Miskien  . . . soos  die  swaeltjies,  sou  sy  self  terugkeer.  Wie 
weet? 

Die  eerste  aanblik  van  Tafelberg  het  haar  vreemd  ont- 
roer.  Dit  was  ’n  gevoel  wat  sy  nooit  presies  kon  beskryf 
nie.  Toe  die  trein  die  volgende  oggend  deur  die  vlaktes 
tussen  Riversdal  en  Mosselbaai  stoom  en  die  persblou  berg- 
reeks  hulle  voor  haar  oë  ontvou,  het  die  grenseloosheid  haar 
klein,  verlore  en  weemoedig  gestem.  „Ag  ja,  is  dit  nou 
Afrika?”  het  sy  gesug. 

Na  Afrika  het  sy  gekom  om  weer  in  die  huwelik  te  tree 
en  om  ’n  nuwe  vaderland  aan  te  neem. 

Die  huise  onder  die  akkerbome  het  haar  geval.  Die 
tronende  Outeniquaberge  het  haar  alte  veel  aan  Duitsland 
laat  dink.  Maar  skaars  het  die  wisseling  van  die  jaargetye 
hulle  kringloop  voltooi  toe  is  dit  September  1939  en  haar 
nuwe  vaderland  is  in  oorlog  met  die  ou  Heimat  en  Karl, 
haar  enigste,  is  in  Duitsland. 

Hy  word  opgeroep  vir  diens  in  die  weermag  en  later  in 
die  vloot.  Algaande  groei  die  Tweede  Wêreldbrand  in  inten- 
siteit,  laai  die  vlamme  van  dood  en  verskrikking  al  hoër. 
Die  beriggies  v/ord  al  skraler  en  minder,  die  tussenposes  al 
langer.  Die  seën  van  die  Rooikruisverbindings  word  deur 
die  Sensor  vertroebel,  want  Karl  is  nou  haar  vyand.  Groot 
is  die  verlange  van  haar  moederhart  maar  ver,  ver  buite 
haar  bereik  is  haar  kind. 

Toe  ontval  haar  tweede  eggenoot  haar  ook.  Stoksiel- 
alleen  en  eensaam  is  sy  nou  — ’n  vreemdeling  in  ’n  vreemde 
land.  Intussen  het  sy  vir  maande  geen  berig  van  Karl  ont- 
vang  nie.  Ook  van  bekendes  in  Duitsland  hoor  sy  niks  nie. 

Is  hy  gevange  geneem?  Gewond  in  ’n  hospitaal?  In  die 
Martelkampe  van  Rusland?  Of  in  ’n  naamlose  graf  op  die 
wye  slagvelde  van  die  Oekraïene  ? Of  dalk  op  die  bodem  van 
die  oseaan? 

Haar  hart  krimp  van  pyn.  Geen  taal,  geen  tyding,  geen 
ligstraal  van  hoop  in  die  donker  wat  haar  omhul  nie.  Elke 
Sondag  gaan  sy  kerk  toe,  en  alhoewel  sy  nie  alles  wat  die 
dominee  in  Afrikaans  sê,  kan  volg  nie,  bring  die  ruising  van 
die  orrel  en  kerkgesang  ’n  mate  van  rus  in  haar  siel  en 
verkwik  die  gewyde  atmosfeer  haar  gemoed. 

Daagliks  stap  haar  geboë  gestalte  na  die  posbussie  op 
straat.  Elke  keer  is  daar  geen  brief  uit  Duitsland  nie.  Met 
leë  hande  moet  sy  terugstap  na  haar  huisie,  verwese,  klein 
en  verlore  in  haar  groot  verdriet.  Onrusbarend  stapel  die 
dae  en  weke  hulle  op  mekaar  om  die  hoop  op  nuus  en  weer- 
siens  al  kleiner  en  kleiner  te  maak.  Maar  elke  dag  wag  sy, 
hoop  sy  en  bid  sy.  God  sal  haar  nie  verlaat  nie.  Sy  rig  haar 
oë  op  na  die  magtige  Outeniquaberge  en  die  Alpegloed  wat 
saans  die  pieke  omgloor,  laat  haar  met  deernis  aan  haar 
vaderland  dink. 

,,Ek  hef  my  oë  op  na  die  berge  van  waar  my  hulp  sal 
kom!”  Dan  voel  sy  dat  God  haar  nog  nie  verlaat  het  nie. 
Sy  dink  aan  die  gasvryheid  van  die  mense  om  haar,  hulie 
hulpvaardigheid  en  hulle  liefde.  Sy  kan  al  op  ’n  manier 
hulle  taal  praat  en  die  aangetroude  familie  beskou  haar  as 
een  van  hulle  — hulle  moeder.  Soveel  liefde  kan  daar  nie 
sonder  God  wees  nie. 

Dis  naderhand  vrede  en  nog  is  daar  geen  tyding  van 
Karl  nie.  Die  onrus  groei  al  wilder.  Die  akkerblare  word 
bruin  en  val  af.  Die  bergwind  druis  deur  die  ragwerk  van 
takke.  In  swerms  warrel  die  roesige  tooisel  na  benede  op  die 
klam  grond.  Deur  die  blaarlose  bome  suis  die  reën.  Nog  is 
daar  geen  tyding  nie.  Soos  die  slapende  bome  wag  sy,  wag 
sy  . . . 

Maar  naderhand  stoot  die  lente  in  hulle  op  en  swel  die 
botsels  en  hang  ’n  geheimnisvolle  reuk  om  die  tuin.  Toe 
eendag  sien  sy  die  eerste  teer,  groen  blaartjies.  Lente!  Maar 
die  moedertjie  loop  nog  elke  dag  hoopvol  na  die  posbussie, 
lig  die  deksel  met  bewende  hand  en  dan  . . . more  sal  sy 
maar  weer  gaan  kyk. 

Toe  op  ’n  dag  was  die  tyding  daar ! Karl  lewe ! Haar  seun 
lewe!  Soos  die  akkerbome  in  hulle  volle  lenteweelde  staan 
haar  hart  ook  volgetooi  in  boordelose  geluk.  Drie-,  vier-, 
vyfkeer  het  sy  die  kort  briefie  deurgelees,  almal  die  groot 
nuus  vertel  en  die  Heer  lank  en  innig  gedank. 

Die  briewewisseling  het  gereëlder  geword.  Die  sensuur 

het  weggeval  en  kort-kort  het  ’n  pakkie  na  Duitsland  ge- 
gaan.  Elke  stuiwer  wat  sy  in  haar  armoede  kon  spaar,  het 
in  die  pakkies  gegaan,  wat  gereëld,  sorgvuldig  verpak  na 
haar  kind  gestuur  is  om  die  ergste  nood  te  lenig,  want  in 
Duitsland  moes  dit  volgens  berigte  sleg  gaan. 

Haarself  het  sy  baie  min  gegun,  want  haar  eie  gebrek 
was  tog  so  onbeduidend  in  vergelyking  met  die  ellende,  die 
wanhoop  en  vertwyfeling  oor  die  toekoms  wat  daar  heers. 

Haar  lewe  word  die  ene  opoffering  en  liefde,  vir  Karl 
daar  oorkant  en  hier  veral  vir  die  bure  met  hul  spannetjie 
kinders.  Vier  oudjies!  Dit  kruip  vroeg  en  laat  deur  die 
draad,  want  by  „Ouma”  is  hulle  altyd  welkom. 

„Ouma”  het  altyd  ’n  koekie,  ’n  tuisgemaakte  lekkertjie 
of  ’n  stukkie  appeltert.  „Ouma”  sorg  ook  dat  daar  altyd  ’n 
voorraadjie  is,  want  hoe  sal  sy  vir  die  heel  ou  kleintjie  kan 
verduidelik  dat  daar  ,,nieks”  is  nie.  So  het  „Ouma”  baie 
lank  gelede  vir  Karl  gesien,  eers  soos  die  ou  heel  kleinstetjie, 
toe  soos  die  tweede  en  toe  soos  die  derde  en  nou  moet  Karl 
se  eie  dogtertjie  soos  die  oudste  wees.  Dis  of  dit  haar  eie 
is  — hierdie  vier  kinders. 

Sy  onthou  nog  toe  die  derde  outjie  gedoop  is.  Die  moeder 
was  siek  en  die  dominee  moes  hom  in  die  huis  kom  doop. 
Terwyl  die  moeder  in  die  bed  lê  en  die  vader  hom  vashou, 
is  die  Heilige  Formulier  afgelees  en  die  waterdruppels  op 
sy  voorkoppie  gesprinkel.  Sy  was  daar  en  moes  saggies  huil. 

As  Karl  tog  maar  na  Suid-Afrika  kon  kom  om  hier  naby 
te  wees  en  ’n  beter  bestaan  te  maak,  maar  daar  was  baie 
struikelblokke  in  die  weg.  Karl  is  ook  nie  meer  ’n  kind  nie. 
Hy  is  getroud  en  sonder  ambag.  As  amptenaar  sal  hy  nie 
maklik  ’n  betrekking  kry  nie.  ’n  Lang  briewewisseling  het 
gevolg,  en  so  deur  alles  heen  het  hy  verneem  dat  ook  sy  in 
ietwat  behoeftige  omstandighede  lewe,  en  toe  laat  glip  hy 
die  kleine  gedagte  wat  sulke  noodlottige  gevolge  sou  hê, 
„Moeder  kom  terug  na  Duitsland,  kom  terug  na  die  Vader- 
land.  Ek  sal  vir  Moeder  sorg.  U kamer  staan  gereed.  Vir  u 
is  daar  nog  altyd  ’n  plekkie!”  Soos  ’n  saadjie  het  dit  in  die 
vogtige  ryk  aarde  geval,  broos  en  bibberend  in  die  wind 
ontplooi,  gegroei  en  skielik  het  dit  daar  gestaan  soos  ’n 
oopgekelkte  blom  in  die  lenteson. 

Duitsland ! Karl ! Huis  toe ! 

Daar  was  nou  geen  keer  meer  aan  die  arme  ou  moedertjie 
nie.  Vaarwel?  Dit  was  nie  vaarwel  nie.  Dit  was  maar  tot- 
siens!  Wiedersehen!  Die  swaeltjies,  as  die  lente  kom  . . . 

Met  ongekende  stuwing  het  haar  hart  opgebruis.  ’n  Blos 
het  op  haar  wange  gelê. 

Maar  die  nuwe  dreigende  oorlogswolke  ? Sê  nou  maar 

Duitsland  raak  weer  in  ’n  oorlog  verstrik  of  word  die  slag- 
veld  van  ’n  nuwe  botsing?  En  die  harde,  genadelose  winters 
en  met  die  nood  nog  so  hoog?  Dit  alles  het  haar  gekwel  en 
haar  vriende  het  haar  probeer  afraai,  maar  dit  kon  nie 
opweeg  teen  die  hartstog  en  verlange  van  haar  moederhart 
nie.  Sy  sal  teruggaan  na  haar  seun. 

Sy  het  met  ’n  redery  in  verbinding  getree  en  geslaag  om 
’n  plek  te  kry  op  die  Jagersfontein  — maar  eers  oor  ses 
maande,  ses  lange  maande  van  wag,  van  spanning  en  opge- 
wondenheid. 

Stadigaand  het  sy  begin  regmaak  vir  die  reis. 

Toe  het  sy  die  stem  van  Afrika,  die  legendariese  gehoor. 

Wat  ’n  mooi  land!  Met  vertedering  kyk  sy  na  die  akker- 
bome  langs  die  straat,  na  die  Outeniqua-reekse,  met  sagte, 
beboste  glooiings,  sien  sy  die  skuimende  branders  by 
Heroldsbaai  weer  in  haar  geestesoog  en  die  prag  van  Kaai- 
mansrivier  en  die  Wildernis.  Afrika ! sug  sy. 

Sy  dink  aan  die  liewe  mense,  die  kinders  van  haar  tweede 
eggenoot,  die  bure,  die  vier  kleintjies.  Ineens  weet  sy  dat 
Afrika  nie  net  uit  sy  natuur  praat  nie,  maar  ook  uit  sy 
mense  en  dat  sy  in  ’n  tweespalt  is.  Haar  hart  verlang  na 
Duitsland,  maar  Suid-Afrika  het  ook  haar  hart  vasgevang 
en  met  dit  groei  die  onsekerheid  en  twyfel  en  knaag  dit 
hardnekkig,  aanhoudend  en  al  sterker  aan  haar. 

Ses  maande,  vyf  maande.  Traag  sleep  die  tyd  verby.  Dit 
word  vir  haar  geprojekteer  soos  op  ’n  vlak.  Tyd  word 
ruimte,  afstand.  Sy  sien  dit  as  ’n  lang  pad  voor  haar,  ’n 
kronkelende  pad  en  haarself  as  ’n  moeë,  eensame  reisiger 
wat  sukkelend  oor  die  uitgestrektheid  beweeg,  ’n  vermoeide, 
ineengedoke  moedertjie  op  pad  na  haar  seun. 

Uit  die  bosse  en  skaduwees  sien  sy  die  twyfel  en  vrees 
op  haar  loer,  voel  sy  hul  teenwoordigheid  instinkmatig  en 
as  sy  meen  dat  sy  hulle  afgeskud  het  en  die  gevaar  nou 
agter  die  rug  is,  dan  duik  dit  weer  soos  spoke  vorentoe  op, 
soos  sluipende  ongediertes  wat  haar  op  ’n  donker  plek  daar 
voor  gaan  voorlê,  of  soos  ’n  sluipmoordenaar  wat  haar  by 
sy  iokval  inwag. 

Stadig,  met  loodswaar  voete  beweeg  sy  voort  en  eindeloos 
strek  die  pad  die  onmeetlike  in.  Daar  voor,  iewers  in  die 
onsigbare  wag  haar  seun  aan  die  einde  van  hierdie  tog. 
Daar  sal  die  rus  vir  die  vermoeide  wees  en  ’n  veilige  hawe. 
Van  elke  hoogte  wat  sy  bereik,  sien  sy  die  pad  nog  maar 
verder  strek,  soos  ’n  lint  deur  die  duisternis.  Dit  wink  maar 
altyd  verder  en  verder,  eindeloos  en  ewig  en  terugdraai  is 
daar  nie. 

Altyd  bly  die  onrus  maar  en  ’n  vrees  wat  haar  ou  hart 
vul  dat  sy  soms  haar  hand  daarop  moet  lê. 

En  toe  het  sy  tussen  die  skaduwees  wat  haar  weg  omsoom 
skielik  ’n  donkerder  skaduwee  gewaar.  ’n  Ysige  rilling  het 
haar  deurhuiwer  en  haar  hart  moes  gaan  staan. 

Dit  was  nag  en  sy  was  alleen  in  haar  huisie  toe  dit  plaas- 
gevind  het.  Toe  sy  bykom,  het  sy  tot  die  ontnugtering  gekom 
dat  sy  nie  kan  praat  nie  en  geen  beheer  oor  haar  gesigspiere 
gehad  nie.  Lank  het  sy  so  bly  lê.  Die  wil  om  te  bly  lewe  en 
om  haar  seun  weer  te  sien  was  egter  te  sterk  en  later  het 
sy  opgestaan,  haar  geklee  en  na  die  geneesheer  gegaan. 

Dit  was  ’n  ligte  aanval  van  beroerte  wat  haar  oorval  het 
en  sy  moes  baie  versigtig  wees,  haar  nie  ontstel  nie  en  nie 
opgewonde  raak  nie,  het  hy  gesê. 

Onmiskenbaar  het  sy  nou  die  Donker  Gestalte  langs  haar 
weg  herken,  en  die  kille  skaduwee  wat  voor  haar  voete  geval 
het. 

Traer  as  tevore  gaan  die  tyd  verby.  Die  maande  word 
weke.  Weer  sien  sy  haar  op  die  lang,  eindelose  pad  met  sy 
opdraendes  en  afdraendes,  sy  kronkelinge  en  sy  skaduwees. 
Dit  word  ’n  wedloop,  ’n  vlug  maar,  o,  sy  is  so  moeg  en 
gedaan  en  nog  sien  sy  die  einde  nie.  As  sy  eers  by  die  see 
is  en  op  die  skip,  reken  sy!  Dis  of  sy  dan  veilig  sal  wees 
teen  hierdie  sluipende  skaduwees  op  haar  weg.  Maar  die 
donker  man  in  die  donker  mantel  ? Sal  sy  hom  kan  ontvlug  ? 

Soos  ’n  ster  wink  Karl  vir  haar  uit  die  onmeetlike. 

En  toe  het  die  Donker  Skaduwee  weer  oor  haar  pad  geval. 
Duideliker  het  sy  hom  gesien.  Sy  het  sy  koue  hand  haar 
voel  aanraak. 

Hierdie  keer  moes  die  mense  haar  in  die  tuin  optel  en  dit 
het  haar  ’n  paar  dae  in  die  bed  gekos.  Maar  sy  het  weer 
herstel,  want  die  wil  was  te  sterk,  alhoewel  sy  effens  aan 
die  een  sy  verlam  was.  Sterker  het  Karl  uit  die  verte  ge- 
wink. 

Die  weke  het  dae  geword.  Die  swaar  bagasie  was  reeds 
weg  na  Kaapstad  en  alle  dokumente  was  in  orde  vir  die 
afreis.  Sy  het  vriende  en  kennis  gaan  groet  en  is  weer- 
eens  getref  deur  die  skoonheid  van  hierdie  land. 

,,So  ’n  pragtige  land  en  om  te  dink  ek  sal  dit  nooit  weer 
sien  nie.” 

,,Ag  nee  wat,”  het  haar  buurman  gesê,  „Soos  die  swael- 
tjies  sal  u weer  terugkom  na  die  sonnige  Suid-Afrika,  en 
Karl  saambring!” 

,,Ek  glo  nie  ek  sal  lank  meer  lewe  nie.  Ek  kan  dit  voel,” 
was  haar  nugtere  antwoord. 

Maar  vorentoe  moet  sy,  vorentoe  op  die  lang  pad  oor  die 

duine  na  die  see  en  na  haar  Karl,  vorentoe  al  weet  sy  ook 
dat  die  geheimsinnige  donker  gestalte  voor  vir  haar  wag, 
verskuil  soos  ’n  struikrower.  Miskien  ontglip  sy  hom  nog. 
Miskien  is  sy  voor  hom  by  die  skip,  miskien  voor  hom  by 
haar  seun.  Vinniger  sal  sy  aanstryk,  aanstryk,  draf,  hard- 
loop  . . . 

Vorentoe  is  die  pad  minder  oorgroei.  Vorentoe  word  die 
struikgewas  yler,  tot  waar  sy  oor  kaal  duinhellings  sal  afhol 
na  die  see.  Onteensegbaar  weet  sy  egter  dat  hy  iewers  wag, 
iewers  voor.  As  sy  net  eers  haar  kind  weer  gesien  het,  Karl, 
haar  enigste. 

Toe  het  die  donker  man  op  ’n  draai  van  die  pad  uit  die 
bosse  te  voorskyn  gekom.  Sy  moes  gaan  staan  en  álles  het 
gaan  staan,  verstil,  en  die  hede  het  in  die  ewigheid  inge- 
wentel.  Sy  het  sy  koue  hand  op  haar  skouer  gevoel  en  die 
ruising  van  sy  mantel  gehoor.  Sy  het  in  sy  donker  gelaat 
gekyk  en  geweet  dat  dit  die  einde  is.  Sy  het  die  kronkeling 
van  die  pad  teen  die  hoogte  uit  gesien,  en  skielik,  in  die 
onmeetlike  ruimte,  ver  tussen  die  wenteling  van  die  sterre 
deur,  die  einde  daarvan.  In  ’n  aureool  van  lig  het  sy  vyf 
gesigte  gesien  — die  van  die  vier  buurkinders  en  van  Karl. 

Hulle  het  haar  in  haar  kombuis  opgetel.  Op  die  tafel  het 
’n  appeltert  en  ’n  pannetjie  tuisgemaakte  lekkers  gestaan 
en  in  die  stoof  het  die  kole  nog  gegloei. 

APPELS  VAN  GOUD 

Vrou  Witte-Onskuld  sit  onder  die  trap, 
voer  haar  sewe  seuns  met  speserye-pap. 

Uit  die  Awendland  kom  die  pers  wielewaal 
met  ’n  towerboodskap  in  syferskriftaal : 
„sewe  soek  en  sewe  brand, 

,,sewe  dwaal  deur  Helleland, 

,,soek  die  geheim  en  soek  die  goud, 
„soek  die  appelboom  in  die  woud!” 


Toe  ween  hulle  al  langs  die  tempelpoort, 
toe  ween  hul  langs  die  donkerblou  meer; 
elkeen  loop  allenig,  elkeen  aan  ween, 
oor  hy  nimmer  na  sy  Moeder  sal  keer. 

Die  berge  staan  hoog,  die  pad  is  swaar, 

wie  weet  wanneer  eers  kom  hulle  daar; 

die  klippe  brand,  die  lug  is  soos  ys, 

en  nêrens  is  iemand  wat  die  weg  aan  kan  wys! 


„Sewe  seuns  van  my  vreugde  het  ek, 
wat  nou  oor  berge  en  dale  moet  trek! 

Ag,  hier  is  ’n  horing  van  owervloed; 

Wie  tog  sal  jul  in  die  vreemde  behoed? 

A1  die  ou  wyses  wat  vroeërtyd  was, 
lê  lank  weggebêre  onder  klippe  en  gras  . . . 

O,  vaar  oor  die  water  en  vaar  oor  die  see, 
maar  bring  my  ’n  mandjie  vol  appeltjies  mee!” 

„Oorkant  die  berg  staan  die  Appelboom, 
dis  daarvan,  daarvan,  wat  ons  droom! 

Onder  hom  rank  daar  ’n  Purpere  Blom! 

Hoe  tog  gemaak  om  daar  te  kom?”  — 

Toe  ween  al  die  sewe,  en  hul  Moedertjie  ween, 
en  droewig  gaan  hul  oor  die  bergpaadjies  heen, 
na  die  stem  wat  so  lok  in  sy  soet  towertaal : 
„Na  my,  hierheen,  om  die  Appels  te  haal!” 

Oorkant  die  berg  rank  ’n  Purperrooi  blom: 
wie  van  die  sewe  sal  eendag  daar  kom? 

Bo  op  die  kruin  woon  ’n  Krom  Grys  Ou  Man, 
blaas  rook  op  die  paaie  uit  ’n  towenaarskan ! 

En  onder  in  die  kloof  loop  ’n  Sneeuwitte  Vrou, 
wat  ’n  beker  van  gif  in  haar  handpalms  hou! 

En  deuskant  die  nek  dwaal  ’n  Blinde  Blou  Spook, 
wat  die  harte  van  mense  in  toorpotte  kook! 

„Laat  die  wind  maar  draai,  die  stof  maar  trek, 
die  sterre  maar  val,  die  son  hom  bedek! 

Laat  die  rotse  maar  water  word,  die  bome  maar  vuur, 
hekse  en  reuse  deur  die  donkerte  tuur! 

Ek  volg  maar  die  lig  van  die  blink  Appelboom 
wat  ek  agter  die  hange  na  boontoe  sien  stroom! 

Die  lug  is  vol  hellevuur  en  swawel  en  donder! 

Maar  Liefde!  Ag,  die  Liefde  baar  wonder!” 

,,sewe  soek  en  sewe  brand, 

„sewe  dwaal  deur  Helleland, 

,,soek  die  geheim  en  soek  die  goud, 

„soek  die  appelboom  in  die  wonderwoud!” 

(1840-1902-1952) 

MARIUS  VALKHOFF 

Dit  is  nou  net  ’n  halwe  eeu  gelede  dat  op  ’n  kille  September- 
nag  Emile  Zola  gestorwe  is,  vergiftig  deur  die  rook  van  ’n 
kaggel  wat  sleg  getrek  het.  Die  romanskrywer  het  toe  al 
die  hoogtepunt  van  sy  roem  bereik,  en  ses  jaar  later,  in 
1908,  is  sy  stoflike  oorskot  na  die  Panthéon,  die  tempel 
waar  die  liggame  van  die  grootste  manne  van  Frankryk 
bygesit  word,  oorgebring. 

Hoe  staan  ons  nou  na  hierdie  bewoë  halwe  eeu  teenoor 
die  belangrikste  verteenwoordiger  van  die  Europese  natu- 
ralisme?  Miskien  kan  ek  dit  die  beste  toelig  met  twee 
anekdotes.  ’n  Paar  jaar  terug  het  ek  as  reislektuur  ’n 
roman  van  Zola  in  die  trein  saamgeneem;  ek  glo  dit  was 
La  Terre  (Die  Aarde).  ’n  Franse  kollega  van  ’n  ander 
Hollandse  universiteit  het  langs  my  kom  sit  en  ’n  blik  op 
my  boek  gewerp.  Toe  hy  sien  dat  dit  Zola  is  wat  ek  lees, 
het  hy  merkbaar  skaam  vir  my  geword  en  heeltemal  oor 
iets  anders  begin  praat!  Dan  is  daar  ’n  tyd  gelede,  op  aan- 
drang  van  ’n  aantal  Franse  skrywers,  ’n  enquête  gehou 
oor  die  mees  gelese  outeur  in  al  die  openbare  leessale  van 
Parys.  Hulle  het  gehoop  hulle  sou  self  tot  die  uitverkorenes 
behoort.  Tot  die  verbasing  van  almal  het  egter  die  ou  Zola 
as  eerste  uit  die  stembus  gekom!  Ek  dink  dat  hierdie  twee 
feite  tipies  is  vir  Zola  se  faam  in  die  midde  van  ons  20e 
eeu.  Aan  die  een  kant  het  die  intellektueles  hom  verlaat 
vir  meer  verfynde  skrywers,  soos  Stendhal  of  Proust,  wat 
beide  nou  baie  populêr  is,  of  vir  modernes.  Maar  aan  die 
ander  kant  het  Zola  in  die  volste  sin  van  die  woord  ’n 
volksskrywer  geword:  die  publiek  wat  gereeld  boeke 
leen  uit  die  talryke  openbare  leessale  in  Parys,  is  die  een 
wat  geen  geld  het  om  self  boeke  te  koop  nie  en  bestaan  dus 
uit  daardie  deel  van  die  Europese  proletariaat  wat  lees  en 
dink,  en  hulle  gee  die  voorkeur  aan  Zola. 

Wanneer  ons  Zola  se  lewe  en  werk  bekyk,  verstaan  ons 
hierdie  voorkeur  van  die  volk  vir  hom  en  daardie  afkeer 

van  die  teenswoordige  kritici  en  „beskaafde”  lesers  beter. 
Zola,  wat  in  1840  gebore  is,  was  wel  geen  volkskind  nie  — 
sy  vader  was  een  van  Frankryk  se  bekwaamste  ingenieurs 
— maar  sy  kinderjare  en  sy  jeug  was  tog  baie  armoedig 
en  moeilik.  Daar  was  selfs  ’n  tyd  toe  hy  net  van  ’n  paar 
stukke  droë  brood  en  ’n  bottel  olyfolie  geleef  het  en  van 
die  mossies  wat  hy  op  die  dak  voor  sy  kamertjie  kon  vang 
en  braai  . . . Sindsdien  het  hy  hom  altyd  tot  die  laagste 
volksklasse  aangetrokke  gevoel,  en  daardie  volksmense  het 
hy  by  voorkeur  beskryf.  Eers  in  1862  kry  hy  ’n  pos  as  klerk 
by  die  bekende  uitgewery  Hachette  en  kan  hy  in  sy  lewensr 
onderhoud  voorsien.  Twee  jaar  later  begin  hy  publiseer, 
maar  hy  het  dan  sy  weg  nog  nie  gevind  nie  en  sy  vertellings 
is  nog  baie  melodramaties.  Onderwyl  skryf  hy  taamlik 
goeie  letterkundige  kritieke  en  kunskritieke,  waarin  hy 
besonder  die  nuwe,  impressionistiese  skilderskool  van  sy 
vriend  Cézanne  teen  die  konserwatiewe  mening  van  die 
publiek  verdedig.  So  het  hy  verder  sy  hele  lewe  voortgegaan 
en  moedig  in  die  bres  getree  vir  die  vooruitstrewende  ideë 
in  letterkunde,  kuns  en  politiek,  en  hy  het  deur  sy  felle 
kritiek  baie  vyande  gemaak. 

Sy  eerste  romans  met  literêre  waarde  is  Thérêse  Raquin 
van  1868  en  Madeleine  Férat.  In  Thérêse  Raquin,  wat  ook 
nou  nog  leesbaar  is  — daar  bestaan  ook  ’n  mooi  rolprent 
van  die  boek  — herken  ’n  mens  dadelik  die  skryfwyse  van 
later.  Die  roman  het  die  tydgenote  baie  laat  skrik  deur  sy 
ruheid  en  die  openhartige  skildering  van  die  seksuele  lewe. 
Tog  voel  ons  hier  nog  sterk  Zola  se  romantiese  inslag,  bv. 
waar  hy  die  wroeging  van  die  misdadige  geliefdes  verper- 
soonlik  in  die  spook  van  die  vermoorde  eggenoot.  Op  die 
oomblik  dat  hy  Thérêse  Raquin  uitgee,  was  Zola  al  besig 
om  in  sy  hoof  sy  meesterwerk,  die  romansiklus  van  die 
Rougon  Macquart,  op  te  bou.  Die  20  dele  sou  van  1871-1893 
verskyn  met  die  ondertitel  „natuurwetenskaplike  en  sosiale 
geskiedenis  van  ’n  familie  onder  die  2e  Keiserryk.”  Dis 
duidelik  dat  Zola  aan  Honoré  de  Balzac  se  Comédie  Humaine 
gedink  het,  ’n  siklus  van  romans  waarmee  hierdie  groot 
voorloper  die  maatskappy  van  die  Restourasietyd  (1815- 
30)  en  ook  wel  van  Louis-Philippe  se  koninkryk  (1830- 
1848)  uitgebeeld  het.  Zola  het  vir  homself  nou  die  volgende 
tydperk,  die  lewe  onder  keiser  Napoleon  III  (1851-1870), 
gereserveer  en  hom  tot  die  twee  of  drie  geslagte  van  één 
familie  beperk.  Maar  sy  doel  is  nie  net  ’n  skildering  van 
daardie  lewe  en  sy  uitinge  nie.  Hy  voel  hom  ’n  man  van  die 
wetenskap  en  hy  wil  met  sy  wetenskaplike  kennis  eksperi- 
menteer  in  die  uitbeelding  van  sy  persone.  Hy  het  met 

geesdrif  Claude  Bernard  se  beroemde  Introduction  á la 
médecine  expérimentale  gelees;  daardie  metodes  sal  hy  nou 
op  die  romankuns  toepas.  Dan  is  daar  nog  twee  ander 
dokters:  Lettourneau  met  sy  Physiologie  des  passions  en 
Lucas  met  sy  Traité  de  Vhérédité  naturelle,  wat  ook  baie 
indruk  op  hom  gemaak  het.  Die  een  verklaar  ons  hartstogte 
en  gevoelens  net  as  ’n  fisiese  verskynsel,  wat  ’n  mens  as  ’n 
chemiese  proses  in  ’n  laboratorium  sou  kan  ondersoek;  die 
ander  gee  ’n  strenge  teorie  oor  die  erflikheid  van  ons 
temperament  en  eienskappe.  Die  ou  en  groot  kritikus 
Hippolyte  Taine  het  daardie  natuurwetenskaplike  determi- 
nisme  al  op  die  literatuurgeskiedenis  toegepas  en  Zola 
aanvaar  dadelik  Taine  se  teorie  van  die  determinerende 
invloed  van  die  milieu. 

So  begin  hy  sy  ,,eksperiment”  nog  voordat  hy  al  daardie 
teorieë  of  hipoteses  heeltemal  verteer  het.  Dit  sal  pas  in 
1880  die  geval  wees  wanneer  hy  sy  studie  Le  Roman 
expérimental  die  lig  laat  sien.  Zola  vat  twee  mense,  ’n 
dronkaard  en  ’n  senuweesieke  vrou,  sit  hulle  in  ’n  bepaalde 
milieu,  laat  nou  verskillende  invloede  op  hulle  en  hul  kinders 
inwerk,  en  hy  weet  dan  presies  watter  reaksie  in  sy  „retort” 
sal  plaasvind;  ten  slotte  wys  hy  vir  ons  die  helder  eind- 
produk,  soos  hy  dit  in  sy  gedagte,  in  sy  ,,reageerbuis” 
uitgegiet  het!  So  dink  hy  dat  hy  literatuur  kan  bedryf, 
en  hierdie  mengsel  van  ,,scientisme”  en  realisme  het  hy  en 
sy  dissipels  met  die  hoogdrawende  naam  naturalisme 
gedoop.  Ewewel,  die  menslike  werklikheid  laat  hom  nie  in 
retorte  uitdistilleer  en  in  reageerbuisies  vertoon  nie;  die 
Gees  wat  Zola  ignoreer  het,  spot  met  die  wette  van  die 
materialiste ! So  het  dan  die  romansiklus  van  die  Rougon 
Macquart  gegroei  tot  ’n  lewende  familie-epos,  ondanks  die 
pseudo-wetenskaplike  opset  van  Zola,  juis  omdat  hy  behalwe 
’n  natuurwetenskaplike  amateur  ook  ’n  egte  skeppende 
kunstenaar  was.  Met  Zola  het  hom  dieselfde  verskynsel 
voorgedoen  as  met  sommige  katolieke  of  kommunistiese 
tendensromanskrjrwers : as  daar  nog  boeke  van  hulle  as 
literêre  kunswerke  leef,  kom  dit  glad  nie  deur  die  tendens 
nie,  maar  veeleer  ten  spyte  daarvan  en  net  deur  die  algemene 
letterkundige  waarde  van  daardie  romans,  ’n  waarde  wat 
vir  die  tendensskrywer  self  eintlik  min  getel  het.  So  bewys 
die  ou  leuse  van  „die  kuns  om  die  kuns”  nog  altyd  sy 
juistheid. 

Ek  wil  nie  sê  dat  alle  20  dele  van  die  Rougon  Macquart 
nog  ewe  goed  te  lees  is  vir  ’n  hedendaagse  intellektueel  nie. 
Ons  vind  Zola  partymaal  langdradig  of  eentonig,  en  sy 
pseudo-wetenskaplike  beskouings  doen  kinderagtig  aan.  Hy 

mis  elke  gevoel  vir  humor  en  hy  het  ’n  besliste  neiging  om 
uit  te  wei  oor  die  lae  en  vuile  in  die  maatskappy  en  die 
slegte  in  die  mens.  Die  seksuele  lewe  van  sy  persone  beskryf 
hy  gereeld  tot  in  die  kleinste  besonderhede,  waaroor  sy 
teenstanders  hom  van  pornografie  beskuldig  het.  Maar 
hierdie  verwyt  is  heeltemal  ongegrond,  want  daardie  beson- 
derhede  kom  voort  uit  sy  algemene  strewe  na  wetenskaplike 
volledigheid,  en  in  ons  eeu  het  romanskrywers  baie  verder 
gegaan  as  Zola.  Hy  het  net  één  roman  geskryf,  Le  Rêve 
(Die  Droom) — ’n  mooi  roman — met  die  vooropgesette 
doel  dat  ,,sonder  aarseling  in  die  hande  van  elke  jong  dogter 
geplaas  kan  word,”  soos  die  geykte  uitdrukking  sê.  Maar 
ek  dink  dat  die  teenswoordige  jong  dogters  min  nuuts  uit 
Zola  se  ander  romans  sou  leer  en  hom  dikwels  selfs  ’n 
bietjie  vervelerig  sou  vind!  Tog  is  die  Rougon  Macquart- 
siklus  die  enigste  deel  van  sy  letterkundige  werk  wat  sal 
voortleef  en  ’n  mens  kan  elk  van  die  20  boeke  nog  wel  met 
’n  mindere  of  meerdere  mate  van  genoeë  lees.  Natuurlik  is 
party  beter  as  die  ander,  maar  alle  romans  het  darem  prag- 
tige  beskrywings  en  lewende  karakters.  Elk  van  hulle 
behandel  ’n  bepaalde  onderdeel  van  ons  samelewing:  La 
faute  de  l’abbé  Mouret  (Die  misstap  van  pastoor  Mouret) 
bv.  die  geestelikheid,  La  Débácle  (Die  Ineenstorting) , die 
Franse  leër  en  sy  ineenstorting  in  die  Frans-Duitse  oorlog 
van  1870,  La  Bête  Humaine  (Die  dierlike  in  die  Mens),  die 
spoorwegpersoneel,  Germinal  (Die  Lentemaand),  die  myn- 
werkers,  ensovoort.  Hierdie  vyf  lyk  vir  my  persoonlik  die 
beste  romans  van  die  siklus. 

Hierna  het  Zola  nog  twee  ander  siklusse  begin:  Die  drie 
Stede:  Lourdes  (teen  die  katolieke  pelgrimstogte  na  daardie 
stadjie),  Rome  (oor  die  pouslike  hof  en  sy  intriges)  en 
Paris;  verder  Die  Vier  Evangelies:  Fécondité  (Vrugbaar- 
heid),  Travail  (Arbeid),  Vérité  (Waarheid),  terwyl  die 
vierde  deel,  Justice,  nie  meer  klaar  gekom  het  nie.  In  die 
eerste  siklus,  wat  ’n  mens  nog  wel  met  enige  moeite  kan 
lees,  kom  veral  Zola  se  anti-klerikalisme  tot  uiting;  in  die 
tweede,  wat  ek  volkome  onleesbaar  vind  omdat  dit  geen 
literatuur  meer  is  nie,  predik  hy  sy  sosialisme  en  sy 
humanitêre  denkbeelde.  Party  romans  is  ook  as  toneelstukke 
verwerk  maar  hulle  het  geen  sukses  gehad  nie.1 

Hierdie  artikel  is  net  ’n  skets,  terwyl  Zola  seker  ’n  boek 
verdien,  en  daarom  rnoes  ek  noodsaaklikerwys  baie  onvol- 
ledig  bly.  Nietemin  mag  ’n  mens  nie  swyg  oor  Zola  se 
politieke  aktiwiteit  nie.  Die  hele  opkoms  van  die  moderne 
sosialisme  het  hy  meegemaak  en  hy  het  ’n  steeds  vuriger 
voorstander  daarvan  geword.  Ons  het  al  aangestip  dat  sy 

laaste  romans  net  sosialistiese  getuienisse  geword  het.  Maar 
hy  het  hom  nie  alleen  tot  die  teorie  beperk  nie:  hy  het  sy 
sosialisme  ook  in  praktyk  gebring  en  ’n  hoofrol  gespeel  in 
die  vermaarde  Dreyfus-saak.  Wat  was  naamlik  die  geval? 
Die  Joodse  kaptein  Alfred  Dreyfus  was  in  1894  weens 
spioenasie  vir  Duitsland  veroordeel  tot  lewenslange  opslui- 
ting  op  die  onherbergsame  Duiwelseiland  naby  Frans 
Guyana.  Hy  het  egter  altyd  beweer  dat  hy  onskuldig  was  en 
’n  slagoffer  van  die  anti-semitisme  van  die  Franse  Generale 
Staf.  Dreyfus  se  broer  en  vriende,  wat  veral  die  linkersyde 
in  die  Franse  politiek  verteenwoordig,  het  aangedring  op 
’n  hersiening  van  die  proses  en  sulke  beswarende  bewys- 
stukke  oor  dieselfde  spioenasie-affêre  teen  twee  ander  staf- 
offisiere  te  voorskyn  gebring  dat  een  van  hulle,  komman- 
dant  Esterhazy,  selfmoord  gepleeg  het.  Tog  het  die 
regtersyde  hom  met  alle  mag  teen  ’n  revisie  of  rehabilitasie 
verset,  en  eers  in  1906  is  Dreyfus  en  sy  verdediger  kolonel 
Picquart,  wat  daarom  ontslaan  was,  in  eer  herstel;  daar 
bestaan  selfs  nou  nog  Franse  wat  aan  die  skuld  van  Dreyfus 
glo!2  Wel,  aan  Zola  kom  die  eer  toe  dat  hy  in  hierdie 
buitengewoon  felle  politieke  stryd  die  belangrikste  woord 
gespreek  het  in  sy  beroemde  manifes  J’accuse!  (Ek  beskul- 
dig)  in  1898.  Die  ontroering  wat  daardeur  veroorsaak  is, 
was  so  groot  dat  die  skrywer  vir  ’n  jaar  na  Engeland  moes 
uitwyk  om  nie  gearresteer  of  vermoor  te  word  nie.  Met 
hierdie  moedige  daad  het  hy  egter  getoon  dat  hy  nie  alleen 
die  grootste  figuur  was  van  die  letterkunde  van  sy  tyd  nie, 
maar  ook  in  die  Franse  politiek. 


As  illustrasie  van  die  epiese  krag  van  Zola  vertaal  ek 
hier  die  laaste  bladsye  uit  La  Bête  Humaine  (Die  dierlike 
in  die  Mens).  Dis  1870,  die  begin  van  die  Frans-Duitse 
oorlog.  ’n  Trein  vol  met  soldate  ry  na  die  front.  Die 
masjinis  en  die  stoker  van  die  lokomotief,  wat  medemin- 
naars  is,  word  in  ’n  geveg  op  lewe  en  dood  gewikkel.  Ten 
slotte  val  hulle  albei  van  die  lokomotief  onder  die  wiele  van 
die  trein,  wat  in  rasende  snelheid  sy  ondergang  tegemoet 
ry.  Hierdie  toneel  simboliseer  die  verskriklike  nederlaag 
wat  Frankryk  gaan  ly. 

DIE  DOLLE  TREIN 

Die  lokomotief  ry,  ry,  die  trein  het  net  nou  met  groot 
geraas  uit  die  tonnel  gekom,  en  dit  vervolg  sy  wedren 
dwarsdeur  die  leë  en  sombere  vlakte ! Die  stasie  van 
Malaunay  word  in  so  ’n  windstoot  verbygery  dat  die  onder- 
stasiemeester,  wat  op  die  platform  staan,  selfs  nie  die  twee 

manne  sien  nie,  wat  besig  is  om  mekaar  te  verslind,  terwyl 
die  weerlig  hulle  meevoer. 

Dog  Pecqueux  het  in  ’n  laaste  kragsinspanning  Jacques 
na  buite  gegooi,  maar  hý,  wat  die  leegte  om  hom  heen  voel, 
gryp  hom  in  sy  ontsetting  aan  die  ander  se  nek  vas,  so 
stewig  dat  hy  hom  meesleep.  ’n  Mens  hoor  twee  verskrik- 
like  krete,  wat  in  mekaar  oorgaan  en  wegsterf.  Die  twee 
manne,  wat  saam  geval  het  en  onder  die  wiele  meegesleur 
word  deur  die  snelheid  van  die  trein,  word  nou  deurgesny 
en  fyn  gemaal  in  hulle  omarming,  in  daardie  laaste  afskuwe- 
like  omhelsing,  hulle  v/at  so  lank  as  broers  geleef  het.  Hulle 
is  later  teruggevind,  sonder  kop  en  sonder  voete,  net  twee 
bloedige  rompe,  wat  mekaar  nog  vashou,  asof  om  mekaar 
te  verwurg. 

En  die  lokomotief,  bevry  van  elke  leiding,  ry,  ry  altyd 
maar  voort.  Eindelik  kan  die  weerbarstige,  die  grillige  hom 
oorgee  aan  die  vurigheid  van  sy  jeug,  nes  ’n  nog  ongetemde 
hings  wat  uit  die  hande  van  sy  wagter  ontsnap  het,  en 
galop  oor  die  ope  veld.  Die  stoomketel  is  van  water  voor- 
sien ; die  steenkool,  waarmee  die  vuuroond  net  nou  gevul  is, 
begin  vlam  vat;  en  gedurende  die  eerste  halwe  uur  styg 
die  druk  waansinnig  en  word  die  snelheid  ysingwekkend. 
Die  treinkondukteur,  wat  deur  moegheid  bevang  is,  het 
blykbaar  ingeslaap.  Die  soldate,  wie  se  dronkenskap  toe- 
neem  noudat  hulle  so  op  mekaar  gepak  sit,  begin  plotseling 
vrolik  te  word  oor  die  rasende  wedren  en  sing  harder.  Die 
trein  ry  deur  Maromme  soos  ’n  weerlig.  En  daar  word  nie 
meer  gefluit  nie,  by  die  nadering  van  die  seine,  by  die 
deurry  van  die  stasies.  Dit  was  die  galop,  reg  vooruit,  van 
die  dier  wat  vorentoe  spring,  die  kop  geboë  en  swyend, 
dwarsdeur  die  hindernisse.  Hy  ry,  hy  ry  sonder  end  kry, 
asof  hy  meer  en  meer  radeloos  geword  het  deur  die  sner- 
pende  geluid  van  sy  eie  asem. 

In  Rouaan  moes  water  ingeneem  word,  en  die  angs 
versteen  die  mense  van  die  stasie  toe  hulle  in  ’n  warrelwind 
van  rook  en  vlamme  daardie  dolle  trein  sien  verbyry,  daar- 
die  lokomotief  sonder  bestuurder  of  stoker,  daardie  beeste- 
waens  vol  soldate  wat  vaderlandse  liedjies  brul.  Hulle  gaan 
na  die  slagveld,  en  hulle  sing  om  vroeër  daar  te  wees,  aan 
die  oewers  van  die  Ryn.  Die  stasiepersoneel  het  spraakloos 
gebly,  terwyl  hulle  swaai  met  hulle  arrns.  Skielik  roep 
hulle  almal  dat  hierdie  teuellose  trein,  wat  aan  homself 
oorgelaat  is,  nooit  sonder  ongelukke  die  stasie  van  Sotte- 
ville,  wat  altyd  versper  is  deur  maneuwers,  verstop  deur 
waens  en  lokomotiewe  soos  al  die  groot  goederestasies,  sal 
deurkom  nie.  En  hulle  haas  hulle  na  die  telegraaf  en  hulle 

waarsku.  Daarginds  kon  net  ’n  goederetrein,  v/at  die  lyn 
beset  hou,  teruggery  word  na  ’n  loods.  In  die  verte  word 
al  die  gerol  van  die  ontsnapte  monster  hoorbaar.  Hy  het 
hom  in  die  twee  tonnels  gestort,  wat  naby  Rouaan  is;  daar 
kom  hy  nou  in  sy  rasende  galop  aan  soos  ’n  wonderbaarlike 
en  onweerstaanbare  krag  wat  niks  meer  kan  keer  nie.  En 
die  stasie  van  Sotteville  word  verbygesnel;  die  trein  gly 
midde  deur  die  hindernisse  sonder  iets  te  raak  en  hy  stort 
hom  weer  in  die  duisternis  waar  sy  gedonder  stadigaan 
wegsterwe. 

Maar  nou  tik  al  die  telegraaftoestelle  van  die  lyn,  al  die 
harte  klop  by  die  nuus  van  die  spooktrein  wat  ’n  mens  net 
nou  verby  kon  sien  ry  tussen  Rouaan  en  Sotteville.  Die 
spoorwegmense  beef  van  angs:  ’n  eksprestrein,  wat  voor 
die  ander  is,  sal  sekerlik  ingehaal  word.  Maar  hy,  soos  ’n 
wilde  vark  in  ’n  hoë  bos,  sit  sy  wedren  voort  sonder  reke- 
ning  te  hou  met  die  rooi  ligte  of  knalpatrone.  Hy  het 
amper  stukkend  geslaan  teen  ’n  maneuwreer-enjin  in  Oissel; 
hy  het  Pont-de-l’Arche  laat  verstyf  van  skrik,  want  sy 
snelheid  skyn  nie  te  verminder  nie.  Opnuut  verdwyn  hy  en 
ry,  ry  in  die  duister  nag,  ’n  mens  weet  nie  waar  nie. 

Wat  hinder  die  slagoffers  wat  die  lokomotief  onderweg 
verbrysel  het!  Gaan  hy  darem  nie  die  toekoms  tegemoet, 
onbesorg  oor  die  vergote  bloed  nie?  Sonder  kondukteur  te 
midde  van  die  duisternis  soos  ’n  blinde  en  dowe  dier  wat 
losgelaat  is  om  die  dood  te  bring,  so  ry  hy  daar,  ry,  volgelaai 
met  kanonnevleis,  met  daardie  soldate,  wat  al  afgestomp 
is  deur  die  vermoeienis  en  wat  besope  sing. 


1.  Alfred  Bruneau,  ’n  leerling  van  die  komponis  Massenet  het  selfs  ’n 
opera  gemaalc  van  Le  Rêve. 

2.  Ek  vind  self  ’n  baie  sterke  bewys  vir  Dreyfus  se  onskuld  in  die  getuienis 
van  die  hoof  van  die  Duitse  Spioenasiediens  gedurende  die  Eerste 
Wêreldoorlog,  H.  W.  Nicolai.  Ofskoon  hy  nie  die  minste  rede  had  om 
hierdie  Franse  Jood  te  spaar  nie,  verklaar  hy  in  sy  boek  Geheime 
Mdchte  dat  sy  Diens  glad  niks  met  Dreyfus  te  doen  gehad  het  nie. 

( Uit  die  Deens  vertaal  deur  Hymne  Weiss ) 

’n  Moeder  het  by  haar  kindjie  gesit.  Sy  was  so  bedroef,  so 
bang  dat  hy  sou  sterf.  Hy  was  bleek,  die  ogies  toe;  hy  het 
so  saggies  asemgehaal  en  tussendeur  soms  diep,  asof  hy 
sug.  En  die  moeder  het  nog  meer  bekommerd  na  die  klein 
sieltjie  gekyk. 

Toe  word  daar  aan  die  deur  geklop  en  daar  kom  ’n  arm, 
ou  man  in,  toegewikkel  soos  in  ’n  groot,  growwe  perde- 
kombers;  want  dit  het  warmte  verskaf  en  hy  het  daaraan 
behoefte  gehad  — dit  was  in  die  hartjie  van  die  winter.  Alles 
buite  was  toe  onder  ys  en  sneeu  en  die  wind  het  gewaai  dat 
dit  in  ’n  mens  se  gesig  sny.  En  omdat  die  ou  man  bibber 
van  die  kou  en  die  kleintjie  ’n  oomblik  ingesluimer  het,  gaan 
die  moeder  en  sit  vir  hom  ’n  klein  potjie  bier  in  die  kaggel 
om  warm  te  word.  En  die  ou  man  sit  en  wieg  die  kindjie 
en  die  moeder  gaan  sit  op  die  stoel  naby  hom  en  kyk  na 
haar  siek  kind  wat  so  swaar  asemhaal  en  tel  die  klein 
handjie  op. 

,,Glo  jy  nie  ook  dat  ek  hom  sal  behou  nie?”  vra  sy.  ,,Onse 
liewe  Heer  sal  hom  nie  van  my  wegneem  nie!” 

En  die  ou  man,  wat  die  Dood  self  was,  knik  so  wonderlik 
dat  dit  net  so  goed  ja  as  nee  kon  beteken.  En  die  moeder 
kyk  af  op  haar  skoot  en  die  trane  loop  oor  haar  wange; 
haar  kop  word  so  swaar,  drie  dae  en  nagte  het  sy  g’n  oog 
toegemaak  nie,  en  nou  slaap  sy;  maar  net  ’n  oomblik,  tos 
skrik  sy  wakker  en  bewe  van  die  kou.  ,,Wat  is  dit?”  sê  sy 
en  kyk  orals  rond.  Maar  die  ou  man  was  weg,  en  haar 
kindjie  was  weg;  hy  het  hom  saamgeneem.  En  daar  in  die 
hoek  brom  en  brom  die  ou  horlosie,  die  swaar  loodgewig 
sak  tot  op  die  grond,  en  boem ! — toe  staan  die  horlosie  ook 
stil. 

Maar  die  arme  moeder  hardloop  die  huis  uit  en  roep  na 
haar  kind. 

Daarbuite  in  die  sneeu  sit  ’n  vrou  in  lang,  swart  klere, 
en  sy  sê:  „Die  Dood  was  daarbinne  in  jou  huisie,  ek  het 

gesien  hoe  hy  wegvlug  met  jou  kindjie;  hy  gaan  vinniger 
as  die  wind,  hy  bring  nooit  weer  terug  wat  hy  geneem  het 
nie!” 

„Sê  my  net  watter  pad  hy  gegaan  het,”  sê  die  moeder, 
„wys  my  net  waarlangs,  en  ek  sal  hom  kry!” 

„Ek  weet  waarheen,”  sê  die  vrou  in  die  swart  klere, 
,,maar  voordat  ek  dit  sê,  moet  jy  eers  vir  my  al  die  liedjies 
sing  wat  jy  vir  jou  kindjie  gesing  het;  ek  hou  van  hulle, 
ek  het  hulle  al  voorheen  gehoor,  ek  is  die  Nag,  ek  het  jou 
trane  gesien  terwyl  jy  hulle  sing.” 

„Ek  sal  hulle  almal  sing,  almal!”  sê  die  moederï  „maar 
moet  my  tog  nie  ophou  nie,  ek  moet  hom  inhaal,  ek  moet 
my  kind  kry!” 

Maar  die  Nag  het  stom  en  stil  gesit. 

Toe  vryf  die  moeder  haar  hande  en  sy  sing  en  huil.  En 
daar  was  baie  liedjies,  maar  nog  meer  trane. 

Toe  sê  die  Nag:  „Gaan  regs,  die  donker  dennebos  in,  daar 
het  ek  die  Dood  met  jou  kindjie  sien  ingaan.” 

"Diep  in  die  bos  het  die  paaie  gekruis  en  sy  het  nie  meer 
geweet  watter  pad  om  te  neem  nie.  Daar  staan  toe  ’n  wilde- 
roos  en  daar  was  g’n  blare  of  blomme  aan  nie  — dit  was 
immers  ook  in  die  koue  wintertyd  en  daar  het  ysdruppels 
aan  die  takke  gehang. 

„Het  jy  nie  die  Dood  met  my  kindjie  sien  verbygaan  nie?” 

„Ja!”  sê  die  wilderoos.  ,,Maar  ek  sê  jou  nie  watter  koers 
hy  ingeslaan  het  as  jy  my  nie  eers  teen  jou  hart  warm  maak 
nie.  Ek  vries  heeltemal  dood,  ek  word  pure  ys!” 

En  sy  druk  die  wilderoos  styf  teen  haar  bors  vas  sodat 
dit  deur-en-deur  warm  kon  word;  en  die  dorings  het  tot  in 
haar  liggaam  gesteek  en  die  bloed  het  in  groot  druppels 
afgetap;  maar  daar  het  nuwe  blaartjies  aan  die  wilderoos 
uitgeskiet  en  daar  het  blomme  in  die  koue  winternag  uitge- 
kom:  so  warm  was  dit  teen  die  hart  van  ’n  bedroefde 
moeder.  En  die  wilderoos  sê  toe  vir  haar  watter  pad  sy 
moes  gaan. 

Toe  kom  sy  by  ’n  groot  see  en  daar  was  geen  skip  of 
boot  nie.  Die  ys  was  nie  dik  genoeg  om  haar  te  dra  en  ook 
nie  oop  of  vlak  genoeg  dat  sy  kon  deurloop  nie.  Maar  sy 
moes  daaroor  as  sy  haar  kind  wou  kry.  Toe  gaan  sy  lê 
om  die  see  leeg  te  drink,  en  dit  was  immers  vir  ’n  mens 
onmoontlik!  Maar  die  bedroefde  moeder  het  gedink  dat 
daar  tóg  miskien  ’n  wonder  kon  gebeur. 

„Nee,  dit  sal  nooit  gaan  nie!”  sê  die  see.  „Laat  ons  twee 
liewers  sien  om  ooreen  te  kom!  Ek  versamel  graag  pêrels 
en  jou  oë  is  die  twee  helderste  wat  ek  nog  gesien  het.  As 
jy  hulle  vir  my  uithuil,  sal  ek  jou  oordra  na  die  groot 

broeikas  waar  die  Dood  woon  en  blomme  en  bome  oppas. 
Elkeen  van  hulle  is  ’n  menselewe!” 

„Ag,  wat  sal  ek  jou  nie  gee  om  by  my  kindjie  te  kom  nie!” 
sê  die  rooigehuilde  moeder,  en  sy  huil  nog  meer,  en  haar 
oë  sak  af  tot  in  die  diepte  van  die  see  en  word  twee  kos- 
bare  pêrels.  Maar  die  see  tel  haar  op  asof  sy  in  ’n  skoppel- 
maai  sit  en  lig  haar  met  een  swaai  na  die  oorkantse  kus 
waar  daar  ’n  mylbreë,  wonderlike  huis  staan.  ’n  Mens  kon 
nie  uitmaak  of  dit  ’n  berg  met  bosse  en  spelonke  en  of  dit 
werklik  ’n  getimmerde  huis  was  nie.  Maar  die  arme  moeder 
kon  dit  nie  sien  nie,  sy  het  mos  haar  oë  uitgehuil. 

,,Waar  sal  ek  die  Dood  kry  wat  met  my  kindjie  wegge- 
gaan  het?”  vra  sy. 

,,Hiér  het  hy  nog  nie  aangekom  nie,”  sê  die  ou  grafvrou 
wat  toesig  oor  die  groot  plantekamer  van  die  Dood  moes 
hou.  ,,Hoe  het  jy  dit  reggekry  om  hier  te  kom,  en  wie  het 
jou  gehelp?” 

,,Onse  liewe  Heer  het  my  gehelp,”  sê  sy.  „Hy  is  barm- 
hartig  en  jy  sal  dit  ook  wees.  Waar  sal  ek  my  kindjie  kry?” 

„Ja,  ek  ken  hom  nie,”  sê  die  vrou,  ,,en  jy  kan  nou  ook 
nie  sien  nie ! — Daar  het  vannag  baie  blomme  en  bome  weg- 
gekwyn;  die  Dood  sal  nou-nou  kom  om  hulle  uit  te  plant. 
Jy  weet  natuurlik  dat  elke  mens  sy  lewensboom  of  -blom 
het  — elkeen  na  sy  aard.  Hulle  lyk  net  soos  ander  plante, 
maar  hulle  het  harte  wat  klop.  Kinderharte  kan  ook  klop. 
Gaan  soek,  miskien  herken  jy  jou  kind  s’n.  Maar  wat  sal 
jy  my  gee  as  ek  jou  sê  wat  jy  verder  moet  doen?” 

„Ek  het  niks  om  te  gee  nie,”  sê  die  bedroefde  moeder, 
,,maar  ek  sal  tot  aan  die  end  van  die  aarde  vir  jou  gaan!” 

„Ja,  daar  het  ek  niks  te  doen  nie,”  sê  die  vrou,  ,,maar 
jy  kan  my  jou  lang,  swart  hare  gee.  Jy  weet  tog  self  dat  dit 
mooi  is  en  ek  hou  nogal  baie  daarvan.  Jy  kan  my  wittes  in 
ruil  kry,  dit  is  darem  nog  altyd  iets!” 

„Begeer  jy  niks  anders  nie?”  vra  sy.  „Dit  sal  ek  jou  met 
vreugde  gee.”  En  sy  gee  haar  haar  mooi  swart  hare  en  kry 
die  spierwittes  van  die  ou  vrou  terug. 

Toe  gaan  hulle  in  die  Dood  se  groot  broeikas  in  waar 
blomme  en  bome  wonderlik  deurmekaar  groei.  Daar  staan 
fyn  hiasinte  onder  glasdeksels  en  groot  boomsterk  pinkster- 
rose;  daar  was  waterplante,  sommige  gesond,  ander  half- 
siek.  Waterslange  gaan  op  hulle  lê  en  swart  krappe  klou 
aan  hulle  stele  vas.  Daar  was  lieflike  palmbome,  eike  en 
platane,  pietersielie  en  geurige  tiemie.  Elke  boom  en  elke 
blom  het  sy  naam  gehad,  elkeen  was  ’n  menselewe  — ’n 
mens  wat  nog  geleef  het,  één  in  China,  een  in  Groenland  — 
en  so  die  hele  wêreld  oor.  Daar  was  groot  bome  in  klein 

potte,  so  verwring  daardeur  dat  hulle  op  die  punt  was  om 
uit  die  potte  te  bars.  Daar  was  ook  op  verskeie  plekke  ’n 
klein,  agterlike  blommetjie,  versorg  en  vertroetel  in  mos 
en  ryk  grond.  Maar  die  bedroefde  moeder  buig  oor  al  die 
kleinste  plante  en  hoor  hoe  die  mensehart  binne-in  klop. 
En  tussen  miljoene  herken  sy  haar  kind  s’n. 

,,Dit  is  dié  een!”  roep  sy  en  steek  haar  hand  uit  na  ’n 
klein  blou  lelie  wat  heeltemal  verlep  eenkant  toe  hang. 

„Moenie  daaraan  raak  nie,”  sê  die  ou  vrou,  ,,maar  bly 
staan  hier.  En  wanneer  die  Dood  kom  — ek  verwag  hom 
enige  oomblik  — moenie  dat  hy  die  plantjie  uittrek  nie,  en 
dreig  hom  dat  jy  dit  dan  ook  met  die  ander  blomme  sal 
doen,  dan  sal  hy  bang  word.  Hy  moet  aan  die  liewe  Heer 
verantwoording  doen;  nie  een  mag  uitgetrek  word  voordat 
Hy  verlof  gee  nie.” 

Meteens  waai  dit  yskoud  deur  die  kamer  en  die  blinde 
moeder  kon  merk  dat  dit  die  Dood  is  wat  kom. 

„Hoe  kon  jy  ooit  jou  pad  hierheen  vind?”  vra  hy.  „Hoe 
het  jy  dit  reggekry  om  vinniger  as  ek  te  kom?” 

,,Ek  is  ’n  moeder!”  sê  sy. 

En  die  Dood  steek  sy  lang  hand  uit  na  die  klein,  fyn 
blommetjie,  maar  sy  hou  haar  hande  styf  daarom  vas,  só 
stjrf  en  tog  só  versigtig  dat  sy  nie  aan  een  van  die  blaartjies 
raak  nie.  Toe  blaas  die  Dood  op  haar  hande,  sy  voel  dat  dit 
kouer  as  die  koue  wind  is,  en  haar  hande  val  magteloos 
neer. 

„Jy  kan  tog  niks  teen  my  doen  nie,”  sê  die  Dood. 

„Maar  onse  liewe  Heer  kan!”  sê  sy. 

,,Ek  doen  maar  net  wat  Hy  wil,”  sê  die  Dood.  „Ek  is  sy 
tuinier;  ek  neem  al  sy  blomme  en  bome  en  plant  hulle  uit 
in  die  groot  Paradystuin  in  die  Onbekende  Land.  Maar  hoe 
hulle  daar  groei  en  hoe  dit  daar  lyk,  dit  mag  ek  jou  nie  sê 
nie.” 

,,Gee  my  my  kindjie  terug!”  sê  die  moeder  en  huil  en 
smeek.  Meteens  gryp  sy  met  elke  hand  om  twee  mooi 
blomme  daar  naby  en  roep  vir  die  Dood:  ,,Ek  sal  al  jou 
blomme  afruk,  want  ek  is  wanhopig.” 

„Moenie  aan  hulle  raak  nie,”  sê  die  Dood.  ,,Jy  sê  dat  jy 
so  ongelukkig  is  en  nou  wil  jy  ’n  ander  moeder  net  so 
ongelukkig  maak  . . .” 

,,’n  Ander  moeder?”  sê  die  arme  vrou  en  laat  dadelik 
albei  blomme  los. 

,,Hier  is  jou  oë,”  sê  die  Dood,  ,,ek  het  hulle  uit  die  see 
uitgeduik,  hulle  het  so  helder  geskyn.  Ek  het  nie  geweet 
dat  hulle  joune  is  nie.  Neem  hulle  terug,  hulle  is  nou  hel- 
derder  as  voorheen,  en  kyk  af  in  daardie  diep  put  by  jou. 

Ek  sal  die  name  noem  van  die  twee  blomme  wat  jy  wou  uit- 
ruk,  dan  sal  jy  hulle  hele  toekoms  sien,  hulle  hele  lewe,  en 
wát  jy  wou  verruil  en  vernietig!” 

En  sy  kyk  af  in  die  put,  en  dit  was  ’n  plesier  om  te  sien 
watter  seën  die  een  vir  die  wêreld  word  en  hoeveel  geluk 
en  vreugde  om  hom  oopgevou  het!  En  sy  sien  die  ander 
een  se  lewe  — en  dit  was  kwelling  en  nood  en  verskrikking 
en  ellende. 

,,Albei  is  die  wil  van  God,”  sê  die  Dood. 

„Watter  een  is  die  blom  van  ongeluk  en  watter  dié  van 
seën?”  vra  sy. 

„Dit  kan  ek  jou  nie  sê  nie,”  sê  die  Dood,  „maar  dit  sal 
jy  van  my  hoor : dat  die  een  blom  jou  kind  s’n  was.  Dit  was 
jou  kind  se  lot  wat  jy  gesien  het,  jou  eie  kind  se  toekoms.” 

Toe  roep  die  moeder  uit  van  skrik:  „Watter  een  was  my 
kind?  Sê  my  dit!  Red  die  onskuldige!  Verlos  my  kind  van 
al  dié  ellende!  Neem  my  kindjie  liewers  weg  — weg  in  die 
ryk  van  God!  Vergeet  my  trane,  vergeet  my  gebede  en  alles 
wat  ek  gesê  en  gedoen  het!” 

,,Ek  verstaan  jou  nie,”  sê  die  Dood.  ,,Wil  jy  jou  kind 
terughê,  of  sal  ek  met  hom  die  onbekende  ingaan?” 

Toe  vryf  die  moeder  haar  hande,  sy  val  op  haar  knieë 
en  smeek  die  liewe  Heer:  „Moet  my  nie  verhoor  waar  ek 
teen  U wil  bid  nie,  want  dit  is  die  beste.  Verhoor  my  nie, 
verhoor  my  nie!” 

En  sy  buig  haar  hoof  af  in  haar  skoot. 

En  die  Dood  het  met  haar  kindjie  die  Onbekende  Land 
binnegegaan. 

J4.  W.  Venkr 

WAAROM? 

Ek  het  gemeen  dat  hierdie  dag 
die  leemtes  van  my  hart  sou  vul; 
want  deur  die  ure  van  die  nag 
kon  ek  my  twyfel  nie  verhul. 

My  oë  was  al  moeg  en  swaar 
van  huil  en  wakker  lê,  en  wag; 
kon  ek  dít  álles  net  aanvaar, 
sou  dit  nie  nodig  v/ees  dat  krag 
soos  water  uit  my  are  eb 
om  in  die  ruimtes  weg  te  sprei. 

O Here!  Waarom  moet  ek  skep? 
En  waarom  nie  ’n  wese  bly 
wat  sommer  leef  en  asemhaal? 
Waarom  moet  ek  so  bitter  ly 
om  hierdie  prys  te  kan  betaal? 

Die  lewe  is  tog  groter  as 
die  twyfel  van  ’n  mens  se  hart! 
Waarom  moet  dít  wat  seker  was, 
verkrummel  in  ’n  uur  se  smart? 
Die  rante  van  die  fyn-dun  glas 
het  diep  gesny  toe  ek  wou  drink. 
Is  álles  dan  soos  wintergras 
wat  sterwe  wyl  die  sterre  blink 
om  heel  die  nag  se  duisternis 
Met  vreemde  teerheid  te  verlig. 
Maar  al  wat  vas,  en  nou  nog  is, 
gryp  uit  my  siel  die  wrang  gedig 


58 


ANNA  DE  VILLIERS 

Die  Afrikaner  is  ’n  Westerling,  sy  beskawing  is  Westers 
en  sy  geestesgoedere  sluit  aan  by  die  Westerse  kultuur; 
m.a.w.  die  Afrikaner  is  nie  ’n  ,,Afrikaan”  soos  die  naturel 
dit  is  nie,  want  hy  behoort  nie  alleen  tot  die  bodem  van 
Afrika  nie;  daarvoor  staan  hy  nog  te  na  aan  sy  Europese 
oorsprong.  Daarom  is  sy  kultuurgoedere  ook  van  die  wortel 
af  op  Westerse  lees  geskoei.  Dit  sal  dus  die  moeite  loon  om 
ons  ’n  opgawe  van  die  eienskappe  van  die  Westerse  kultuur- 
goedere  te  doen  om  ons  eie  te  verstaan. 

Binne  die  bestek  tot  my  beskikking  kan  ek  die  saak 
alleen  van  een  of  twee  aspekte  oorsien,  en  dit  is  my  alleen 
om  die  skeppende  literatuur  te  doen,  en  nie  om  die 
bespieëlende  nie,  of  om  ’n  volledige  beeld  van  die  hele  saak 
te  gee  nie. 

Prof.  Sobry  gaan  in  sy  Algemene  Literateurgeschiedenis 
uit  van  die  standpunt  dat  Griekeland  die  eintlike  bakermat 
van  die  moderne  Europese  skeppende  literatuur  is  en  dat 
die  Griekse  letterkunde  met  sy  indringende  mensekennis, 
sy  veelsydige  vormskoonheid  en  ryke  taaleie  die  inspirasie 
geword  het  wat  die  Europeaan  in  later  eeue  op  verskillende 
tye  tot  vrugbaarheid  gebring  het.  Dit  is  die  Griekse  letter- 
kunde,  nie  die  Romeinse  nie,  wat  tot  Europese  model 
geword  het;  inderdaad,  die  Romeinse  letterkunde  het  altyd 
in  die  skaduwee  van  die  Grieke  gestaan,  en  hoewel  die 
Romeinse  letterkunde  sy  eie  hoogtepunte  bereik  het,  bly 
daar  ’n  wesenlike  verskil  tussen  hulle.  Hierdie  verskil  hang 
saam  met  die  subjektiewe  benadering  van  elk  van  hierdie 
volke  tot  sy  eie  diepste  sielelewe.  Die  Romein  is  geslote  van 
aard,  hy  besit  ’n  taaie  konserwatisme  wat  hom  aan  sy 
verlede  laat  vaskleef  en  hom  nie  maklik  toelaat  om  die  nuwe 
wat  van  buite  af  op  hom  instroom,  te  assimileer  nie ; so  het 
hy  dan  ook  in  ’n  groot  mate  die  inwerking  van  vreemde 
invloede  die  hoof  gebied.  Hy  is  die  nugtere  denker,  die 
logiese  filosoof,  wat  ’n  eie  regstelsel  aan  die  beskawing 

gegee  het,  en  wat  sy  emosies  op  ’n  hoër  plan  aan  sy  ratio 
ondergeskik  maak,  sodat  dit  nooit  tot  sentimentaliteit  kan 
daal  nie;  maar  daardeur  boet  hy  in  aan  die  ewig-menslike, 
veral  omdat  die  liefde  as  diep-menslike  sielservaring  nie  in 
die  Romeinse  letterkunde  uitgebeeld  word  nie;  m.a.w.  die 
menslike  oorsaak  van  die  liefde,  die  vrou,  tree  nie  in  die 
Romeinse  letterkunde  so  op  die  voorgrond,  soos  in  die 
Griekse  nie.  Veral  in  die  Griekse  drama  word  sy  uitgebeeld 
in  die  omlysting  van  haar  vergeeflike  menslike  swakhede, 
haar  onvergeeflike  diaboliese  lis,  haar  beminlike  eienaar- 
dighede,  haar  subtiele  geeskrag,  haar  nobele  lewensmoed 
of  onverwinlike  geduld;  daar  sien  ons  haar  stille  invloed 
op  die  man,  haar  geraffineerde  spel  om  haar  heimlikste  wil 
tot  uitvoer  te  laat  bring  of  haar  hardvogtigheid  ten  opsigte 
van  eie  foute.  Waar  dit  alles  in  die  Griekse  letterkunde  die 
volste  uiting  vind,  gebeur  dit  op  so  ’n  ervare  wyse,  in  so  ’n 
ryke  balans,  met  soveel  krag  en  so  ’n  beheersing  van  styl 
dat  dit  nog  nooit  deur  die  mens  van  latere  eeue  oortref  of 
selfs  geëwenaar  is  nie,  — tot  sover  prof . Sobry. 

Alle  hedendaagse  Europese  literatuur  loop  in  een  on- 
onderbroke  lyn  terug  na  Hellas.  My  stelling  is  dan  dat  die 
liefde  die  sentrale  tema  van  die  Europese  lettere  is  en  dat 
die  vrou  die  sentrale  figuur  in  daardie  letterkunde  is.  Dit 
sluit  regstreeks  aan  by  die  inhoud,  wese  en  aard  van  die 
Griekse  literatuur  met  sy  oneindige  verskeidenheid  van 
probleemstelling,  sy  krisismomente  en  sy  uiteenlopende 
aanleidings  tot  tragiek.  Reeds  daar  vind  ons  in  die  menslike 
lewe  die  kieme  wat  by  gunstige  omstandighede  literêre 
vorme  tot  volle  wasdom  voer.  Daar  is  die  religieuse  kultus 
wat  ons  later  in  die  Middeleeue  in  Europa  in  soveel  vorme 
aantref;  daar  die  wysheid  wat  lewenservaring  in  fabel  of 
spreuk  vaslê,  die  kennis  wat  die  gees  prikkel  en  die  ontroe- 
ring  wat  die  menslike  hart  week  maak. 

Die  literatuur  is  aanvanklik  met  enkele  uitsonderinge  die 
werk  van  die  man.  Of  dit  ’n  selfopgelegde  taak  is,  dan  of 
dit  uit  ’n  sieledrang  tot  selfuitdrukking  gebore  is,  dit  is 
die  man  wat  aanvanklik  die  aandag  van  die  lesende  publiek 
vra  (bestaande  hoofsaaklik  uit  lede  van  die  manlike  geslag) 
en  die  tema  waaroor  hy  ’n  drang  het  om  hom  te  uit,  is  sy 
liefde  — beantwoord  of  onbeantwoord,  gelukkig  of  ongeluk- 
kig  — sy  liefde  vir  die  vrou,  sy  wanhoop  oor  misplaaste  of 
onbeantwoorde  liefde,  sy  pogings  tot  verowering  van 
wederliefde,  sy  wraak  by  die  mislukking  of  verlies  van  die 
liefde,  sy  redding  van  sy  fatsoen  by  ontrouheid,  en  daarby 
kom  die  vrou  se  reaksies  op  al  dergelike  gevalle  — wat  die 
eintlike  kerntema  van  die  Europese  literatuur  vorm. 

In  die  Griekse  samelewing  het  die  vrou  ’n  ondergeskikte 
en  onbeduidende  posisie  ingeneem,  behalwe  in  die  geval 
van  Perikles,  waar  daar  wel  ’n  vrou  agter  die  troon  was, 
maar  nie  sy  eie  vrou  nie.  Maar  die  man  se  liefde  vir  die 
vrou  en  die  emosies  wat  daaruit  voortspruit,  het  hom  tot 
die  magnifieke  skeppinge  geïnspireer  wat  ons  oor  die  eeue 
heen  tot  vandag  toe  nog  ontroer.  Dink  maar  aan  Oidipus 
van  Sophokles,  en  Antigone  in  die  Oresteia,  Clytemnestra, 
Medea,  e.a. 

Aanvanklik  vind  ons  in  die  literatuur  hoofsaaklik  die 
suiwer  emosies  soos.  liefde,  haat,  afguns  en  jaloesie  uit- 
gebeeld,  meestal  in  fel,  duidelike  trekke;  hier  kry  ons  die 
hoë,  geïdealiseerde  liefde,  die  natuurlike  hartstog  van  die 
een  geslag  teenoor  die  ander,  die  suiwer  heteroseksuele, 
volwasse  emosie  van  die  volledig  ontplooide  gevoelsmens, 
die  nugtere  drange  van  die  daadbeluste  held,  hier  geen 
sieklike  halfwas  indiwidu  wat  in  die  onvolgroeide  stadium 
van  emosionele  adolessensie  bly  vassteek  het  nie.  Die  erotiek 
is  helder,  normaal;  dikwels  benader  dit  die  ideële.  Selfs  die 
liefde  van  Oidipus  vir  Jocaste,  sy  moeder,  is  ’n  normale 
vanweë  die  feit  dat  hulle  van  mekaar  se  identiteit  nie  bewus 
is  nie,  en  niemand  is  so  onthuts  soos  hulleself  wanneer  hulle 
die  ware  toedrag  van  sake  te  wete  kom  nie. 

In  die  donker  eeue  van  chaos  en  gisting  wanneer  die 
Antieke  Literatuur  verdring  word  en  in  die  vergetelheid 
raak,  neem  die  stryd  tussen  die  Christelike  beskawing  en 
die  barbaredom  sy  ernstigste  afmetings  aan  en  eindelik 
wanneer  dit  sy  beslag  kry,  is  dit  asof  die  Christendom  van 
voor  af  ’n  eie  kultuurlewe  moet  opbou.  Dit  is  ’n  onbestendige 
tyd,  een  van  volksverhuisings  in  die  geskiedenis  en  van 
klankverskuiwings  in  die  taalgeskiedenis;  die  ou  heldedig 
en  die  helde-epos,  wat  in  hierdie  donkere  beskawingstyd 
ontstaan,  is  heroiës  van  aard,  en  verheerlik  een  of  ander 
groot  nasionale  of  heldefiguur,  soos  die  Engelse  Beowulf  of 
die  Oud-duitse  Hildebrandslied,  die  Hêliand,  die  Ludwigs- 
lied,  die  Waltharius,  e.d.m. 

Hierdie  Germaanse  epiek  met  sy  heidense  inslag  moes 
vroeër  of  later  in  botsing  kom  met  die  Christelike  kultuur 
wat  die  Christelike  Kerk  versprei  het,  en  wat  die  heidense 
oorleweringe  teëgewerk  het.  Die  Middeleeuse  Christelike 
Kerk  met  sy  verering  van  die  Moeder  Maagd  gryp  so  diep 
in  in  die  hart  en  die  verbeelding  van  die  Christelike  volke 
dat  die  ou  Germaanse  heroïese  epiek  verdring  word  deur 
die  Christelike  gees  wat  die  mens  nie  meer  beoordeel  na 
die  maatstawwe  van  eer  en  moed,  van  heroïese  dade  en 
kragmetings  nie,  maar  volgens  etiese  motiewe. 

In  hierdie  tyd  kom  die  Nïbeïungensage  op  die  voorgrond. 
Baie  van  die  liedere  is  in  die  Oudnoorse  Edda  opgeteken. 
Nie  alleen  in  die  voorkeur  vir  vrouefigure  nie  maar  ook  in 
die  nuwe  belangstelling  in  die  vrou  en  die  verhewe  rol  wat 
haar  bedeel  is,  blyk  ’n  nuwe  instelling:  die  manlike  hard- 
heid  van  die  heidense  sfeer  is  nie  alleen  getemper  nie,  maar 
word  vervang  deur  vroulike  sagtheid.  Die  heroïese  hou 
egter  in  die  Germaanse  lande  langer  stand  as  in  die 
Romaanse  suide. 

Nou  neem  Frankryk  die  leiding  met  sy  chanson  de  geste 
en  die  minnepoësie  van  die  troubadoers.  Hierdie  troubadoers 
was  nie  in  die  lukraak  rondtrekkende  sangers  wat  hulle 
soms  voorgestel  is  nie;  hulle  het  meestal  nie  hulle  liedere 
self  gemaak  nie,  soos  blyk  uit  die  groot  ooreenkoms  wat 
daar  tussen  die  liedere  bestaan.  Hulle  het  dikwels  hulle 
liedere  van  ’n  ernstige  digter  ontvang,  maar  hulle  het 
hierdie  minnepoësie  bekend  en  bemind  gemaak  by  ’n  publiek 
wat  nog  nie  die  drukpers  tot  sy  beskikking  gehad  het  nie. 
Uit  die  aard  van  die  saak  was  hulle  benadering  van  die 
vrou  gedra  deur  romantiek  en  het  hulle  haar  as  ’n  beminde 
en  verhewe  wese  voorgestel,  soos  in  hierdie  tyd  van  ridders 
met  hulle  jonkvroue  pas.  Hierdie  vroueverering  kry  selfs 
’n  eie  naam:  cortezia.  Die  opbloei  van  die  hoofse  epiek  wat 
in  die  middel  van  die  12de  eeu  ’n  aanvang  neem,  gaan 
gepaard  met  die  totstandkoming  van  die  ridderwese  waar- 
uit  die  hoofse  milieu  sy  glans  kry,  soos  veral  blyk  uit  die 
Arthursiklus  van  Geoffrey  van  Monmouth.  Ook  hierin  word 
die  vrou  geïdealiseer.  So  deur  die  eeue  heen  word  die  vrou 
die  bron  van  inspirasie  vir  die  man,  hetsy  om  haar  te  win 
deur  grootse  dade,  hetsy  om  mededingers  met  wapenpres- 
tasies  te  oorwin,  hetsy  om  met  vernuf  of  geweld  ’n  teë- 
stander  te  uitoorlê  of  uit  die  weg  te  ruim. 

Wanneer  die  Renaissance  algemene  vernuwing  in  die 
aard  van  die  literatuur  bring  deur  die  vernude  belangstel- 
ling  in  die  Antieke  Literatuur,  bly  die  vrou  in  die  middel- 
punt,  soos  blyk  uit  die  feit  dat  die  belangrikste  stof  vir 
die  hoofse  roman  aanvanklik  die  Roman  van  Troje  is  met 
die  Helena-figuur,  Cassandra,  Andromache,  Hecuba,  ens. 

Die  benadering  van  die  vrou  gedurende  die  Renaissance 
is  geïdealiseerd  en  die  hoofse  toon  bly  gehandhaaf ; m.a.w. 
die  vrou  is  immuun  en  word  as  vrou  op  ’n  verhewe  plan 
uitgebeeld,  selfs  by  figure  soos  Medea,  wat  as  karakters 
onbeminlike,  slinkse  of  skurkagtige  eienskappe  openbaar. 
Die  verskil  tussen  hierdie  literatuur  en  die  moderne  is  dat 
die  seksuele  element  nog  heeltemal  agterweë  bly  en  nie  as 
’n  faktor  by  die  liefde  ingebring  word  nie.  ’n  Uitsondering 

in  hierdie  hoofse  genre  is  die  Decamerone  van  Boccaccio  wat 
die  voorloper  van  die  novelle  is,  nie  soseer  wat  betref  die 
toon  nie,  want  die  toon  getuig  van  ’n  geraffineerdheid  wat 
nog  selde  oortref  is,  maar  wat  die  inhoud  betref.  Die 
invloed  wat  hierdie  kort  vertelsels  gehad  het,  het  in  twee 
rigtings  gewerk,  albei  weg  van  die  besondere  kleur  wat 
Boccaccio  daaraan  gegee  het.  In  die  Romaanse  lande  soos 
Frankryk  en  Spanje  het,  onder  invloed  daarvan,  in  die 
hande  van  die  jongleurs  die  fabliaux  ontstaan:  kort  ver- 
tellinge  in  digvorm  wat  meestal  ’n  toneeltjie  uit  die 
volkslewe  geteken  het,  gekenmerk  deur  ’n  ongekunsteldheid 
en  direktheid,  wat  dikwels  ongegeneerd  was.  Anders  as  die 
nomadiese  sangers,  die  troubadoers,  was  die  jongleurs  aan- 
gewese  op  hulle  kuns  as  ’n  bestaansmiddel ; derhalwe  moes 
hulle  die  populêre  smaak  bevredig  en  daarom  kry  ons  by 
hulle  tipiese  volkskuns  waarin  die  humor  ’n  vername 
eienskap  is;  hulle  het  in  bevatlike  taal  ’n  drastiese  uitbeel- 
ding  van  gewaagde  situasies  gegee  met  die  hoofdoel  om 
die  komiese  uit  te  buit.  Dit  staan  ver  verwyder  van 
Boccaccio,  wat  toon  sowel  as  inhoud  betref. 

In  die  Germaanse  lande,  veral  in  Nederland,  ontstaan  die 
boerde  wat  oorstroom  van  Breugheliaanse  lewenslus,  en  op 
die  boerekermisse  word  grof  gesinspeel  op  troubreuk  en 
bedroë  eggenote.  Ook  hierdie  bondige  vorm  van  volkskuns 
staan  ver  van  Boccaccio  se  novelles. 

Hoewel  hierdie  literatuur  soms  op  die  randjie  af  was, 
is  daar  een  element  wat  ontbreek:  die  emosionele  lading. 
Die  gewaagdheid  van  die  situasie  kon  altyd  maklik  met 
’n  komiese  kwinkslag  op  veiliger  terrein  gebring  word;  dit 
is  egter  anders  teenswoordig  wanneer  ’n  ernstige  probleem 
psigologies  benader  word  en  die  innerlike  werkinge  van  die 
menslike  gees  met  sy  instinktiewe  drange  en  primêre 
neiginge  uitgebeeld  word. 

Die  ongeskrewe  sedelikheidsnorme  van  die  mens  eis  dat 
’n  sekere  intieme  gebied  van  menslike  verhoudings  nie  in 
die  openbaar  betree  sal  word  nie,  en  daar  elke  opgevoede 
volwasse  persoon  daarvan  goed  bewus  is,  word  dit  stil- 
swyend  geëerbiedig.  Dit  is  ’n  niemandsland  in  die  letter- 
kunde  en  dit  is  in  die  17de  en  18de  eeue  as  sodanig  erken. 
Hierdie  gebied  het  ’n  grens  wat  ek  die  welvoeglikheidsgrens 
of  skaamtegrens  wil  noem.  Die  letterkunde  is  die  periferie 
van  dié  grens  — die  pornografie  ignoreer  die  grens.  Waar 
ons  dit  oor  die  letterkunde  het  — en  nie  oor  die  pornografie 
nie,  is  dit  van  belang  om  hierdie  welvoeglikheidsgrens  te 
bestudeer  en  te  sien  wat  in  die  19de  en  20ste  eeu  daar  plaas- 
gevind  het.  Die  tydperk  val  saam  met  die  ontwikkeling  van 

die  sielkunde  as  wetenskap  en  die  werke  veral  van  Freud 
en  Havelock  Ellis;  maar  ook  Adler  en  Jung  het  op  hierdie 
gebied  feite  oor  die  innerlike  lewe  van  die  mens,  sy 
instinkte  en  drange,  sy  begeertes  en  wil  bloot  gelê  en 
gepaard  daarmee  die  verwantskap  daarvan  met  sy  diepste 
sieleroersele  en  emosies,  wat  vandag  gemeenskaplike  besit 
van  die  volk  is ; en  daar  het  hulle  die  aandag  op  seksualiteit 
gevestig. 

Aan  die  ander  kant  het  daar  in  hierdie  tyd  ook  ’n  ver- 
skuiwing  van  aktiwiteit  en  belangstelling  by  die  moderne 
mens  ingetree  wat  tred  hou  met  die  posisie  van  die  vrou: 
die  industriële  ontwikkeling  het  vroue-emansipasie  mee- 
gebring.  Die  beperkte  lewenssfeer  van  die  vrou  met  haar 
eksklusiewe,  intiem-huislike  bedrywighede  het  gaandeweg 
verruim  sodat  daar  tans  nog  maar  geringe  beperkings  op 
haar  aktiwiteite  gelê  word  in  vergelyking  met  vroeër.  Op 
allerlei  gebied  wat  vroeër  uitsluitend  die  terrein  van 
manlike  prestasie  was,  staan  en  presteer  sy;  ook  is  die 
moontlikhede  vir  ontwikkeling  vir  haar  onbeperk  en  kan  sy 
haar  deur  studie  op  allerlei  gebied  bekwaam.  Maar  die 
vrou  het  met  dit  alles  haar  immuniteit  verloor,  en  sy  staan 
bloot  vir  die  kritiek,  die  vooroordeel,  selfs  die  belaging 
wat  in  die  eeue-her  hoofsaaklik  die  lot  van  die  man  was. 

In  die  letterkunde  bring  hierdie  wysiging  in  die  posisie 
van  die  vrou  ’n  belangrike  verandering : die  introduksie  van 
seksualiteit,  en  gepaard  daarmee  ’n  verlegging  van  die 
skaamtegrens.  As  ons  die  verhaaltrant  van  Boccaccio  ver- 
gelyk  met  dié  van  skrywers  van  die  naturalistiese  rigting 
van  die  19de  eeu,  word  die  verskil  gou  duidelik:  Boccaccio 
gaan  fyn  selekterend  te  werk  en  weet  die  onkiese  te  vermy; 
hy  openbaar  onfeilbare  smaak  en  tref  die  juiste  toonhoogte 
wat  by  elke  geval  pas.  Alles  word  by  hom  lig  en  helder, 
vloeiend  en  lewenswarm,  en  omdat  hy  ver  bo  sy  tema  uit- 
styg  en  geen  eties-didaktiese  doelstelling  het  nie,  laat  hy 
sy  karakters  sowel  in  die  rigting  van  die  deug  as  van  die 
ondeug  koers  kies,  en  steek  dikwels  die  draak  met  kuisheid 
en  huwelikstrou,  net  soos  hy  oók  deur  sy  humoristiese 
invalle  ondeug  tot  karikatuur  maak.  Dit  is  sy  onberispelike 
goeie  smaak  wat  die  spannende  klimaks  na  ’n  verrassende 
ontknoping  lei  sonder  dat  dit  tot  banaliteit  daal. 

Die  naturalistiese  skool  wat  eintlik  as  reaksie  op  die 
Romantiek  gevolg  het  en  ’n  uitgroeisel  van  die  realisme 
in  die  letterkunde  is,  het  die  welvoeglikheidsgrens  van 
vroeër  aanmerklik  oorskry.  Diegene  wat  vertroud  is  met 
die  werke  van  Anatole  France  en  Zola  weet  hoe  hierdie 
realisme  gevoer  is  tot  ’n  uitrafeling  van  die  diepste  en 

heiligste  emosies  van  die  mens  en  die  beskrywing  van  die 
intiemste  verhoudinge  tussen  die  twee  geslagte,  alle  skyn 
van  skaamte  en  terughouding  word  meestal  op  geraffineer- 
de  wyse  verbrokkel  en  daar  bly  weinig  oor  in  die  verhouding 
van  man  en  vrou  wat  nie  fotografies  aan  die  lig  gegee  word 
nie.  Dink  maar  aan  France  se  Le  Lys  Rouge  en  Zola  se 
La  Bête  Humaine  en  aan  Geertje  van  Johan  de  Meester. 

Die  naturalistiese  skool  het  nie  lank  bestaan  nie,  maar 
lank  genoeg  om  ’n  mate  van  gewoonheid  aan  die  vroeër 
ongewone  te  gee  en  by  die  mens  is  dit  asof  hy  so  lang- 
samerhand  op  die  gebied  van  die  seksualiteit  in  die 
letterkunde  afgestomp  geraak  het.  Die  welvoeglikheids- 
grens  het  verskuif,  die  periferie  het  wyer  en  omvangryker 
geword. 

As  ons  by  die  20ste  eeu  kom,  vind  ons  verdere  gevolge 
van  die  toenemende  industrialisasie,  ’n  verskynsel  in  ons 
ekonomiese  lewe  wat  gekom  het  om  te  bly:  die  ontstaan 
van  die  massa  in  ons  samelewing,  en  van  die  massamens 
as  indiwidu.  Hierdie  massamens  het  ander  eienskappe  as 
die  enkeling  wat  ’n  normale  lewe  gelei  het  en  hom  nog 
nooit  as  deel  van  ’n  massa  gevoel  het  nie.  Waar  die  enkeling 
sy  ontwikkeling  in  die  trant  van  sy  voorgeslag  en  na  die 
aard  van  die  omgewing  waarin  hy  woon  kry,  wat  dan 
hoog-intellektueel  of  landelik,  dorps  of  steeds  kan  wees, 
maar  sy  eie  suiwere  kulturele  inslag  het,  daar  is  die  massa- 
mens  die  uitgroeisel  van  die  industrie,  waar  die  gerigtheid 
suiwer  materialisties  is.  Die  massamens  het  ook  ’n  kultuur, 
maar  dit  is  ’n  halwe  kultuur,  waarin  selfs  dié  wat  intellek- 
tuele  vermoëns  het,  gekenmerk  word  deur  ’n  sekere  aard- 
gebondenheid,  ook  wat  goeie  smaak  en  goeie  toon  betref. 
Die  industrialisasie,  of  liewer  die  industrie,  is  die  teelaarde 
vir  die  middelmatige  of  ,,middlebrow,”  vir  sover  dit  goeie 
smaak  en  goeie  toon  betref.  Dink  aan  die  lektuur  en  die 
musiek  waaraan  die  massa  vandag  voorkeur  gee.  Hier  lyk 
dit  my  nog  moontlik  om  verder  te  differensieer  tussen  ’n 
hoër  en  ’n  laer  vorm  van  die  middelmatige. 

Waar  dit  in  vroeër  eeue  die  begenadigde  kunstenaar  was 
wat  die  Iliad  geskep  het,  en  dit  die  élite  was  wat  dit  behoor- 
lik  na  waarde  geskat  het,  sien  ons  dat  die  literatuur  in  die 
verlede  die  toppunt  van  die  mensdom  se  vernuf  verteen- 
woordig  het.  So  het  daar  tegelykertyd  ook  ’n  volksliteratuur 
ontstaan  bestaande  uit  sprokies  en  vertellings  oor  die  dade 
van  die  vadere  waarin  die  volk  hulle  verlustig  het;  maar 
hierdie  volksliteratuur  is  dood. 

Die  élite  staan  tans  nader  na  die  „middle-brow”  litera- 
tuur,  wat  op  sy  beurt  en  as  gevolg  van  materialistiese 

oorwegings  waardeur  hy  so  welig  tier  hom  laat  gedy  en 
wat  hom  aftrek  na  die  peil  van  die  massamens  wat  met  sy 
groot  getalle  die  vraag  skep  en  dit  betalend  maak  om 
hom  te  produseer.  Dit  sal  ook  hoe  langer  hoe  meer  die 
smaak  van  die  massa  wees  wat  die  aard  en  wese  van  die 
moderne  literatuur  sal  bepaal.  Wat  die  massa  voorstaan, 
ook  selfs  die  skrywers  wat  die  massa  lees,  sal  diegene  wees 
wat  die  beste  afset  vir  hulle  werk  sal  kry.  Kuns  is  vir  die 
massa  ’n  vorm  van  vermaak,  amusement,  en  die  massa- 
mens,  uitgeput  deur  die  arbeid,  sal  die  aard  van  sy  porsie 
kuns  self  bepaal. 

Wat  die  welvoeglikheidsgrens  betref,  weet  ons  vandag 
reeds  dat  die  outeurs  wat  die  meeste  byval  vind,  diegene  is 
wat  weet  hoe  om  die  awonture  van  sy  figure  tussen  die 
grillige  en  die  geheimsinnige  te  laat  beweeg  en  dit  op 
gereëlde  afstande  te  deurspek  met  ’n  mate  van  seksuele 
prikkeling  waarin  die  oormaat  by  wyse  van  afwisseling 
die  hunkering  na  wellus  in  die  moderne  mens  moet  bevre- 
dig.  In  sy  oorprikkelde  staat  soek  hy  na  sensasie  en  erotiek ; 
selfs  die  psigologiese  uitrafeling  van  die  heimlikste  roersele 
van  die  gees  word  op  die  erotiese  ingestel.  Weer  is  dit  ’n 
verskuiwing  van  die  welvoeglikheidsgrens. 

Maar  tans  is  daar  reeds  weer  ’n  ander  verlegging  in  die 
vooruitsig;  die  moderne  mens  wil  geamuseer  wees.  In 
teenstelling  met  die  heftigheid  van  die  literatuur  van  die 
jare  na  die  Eerste  Wêreldoorlog  — dink  maar  aan  Im 
Westen  Nichts  Neues  en  die  na-oorlogse  romans  — lyk  dit 
asof  daar  ’n  soort  afstomping  in  die  smaak  vir  die  uit- 
gesproke  erotiek  gekom  het.  Die  moderne  na-oorlogse 
smaak  wil  bevredig  word  met  die  minste  moontlike  inspan- 
ning.  Niemand  wil  meer  boeke  met  twee  of  drie  dele  lees 
nie;  niemand  wil  die  sielkundige  uitspinsels  van  ander 
deurwaad  nie;  die  mens  wil  hom  amuseer  met  die  minste 
koste.  So  lyk  dit  asof  daar  uit  blote  uitputting  weer  ’n 
verskuiwing  is,  hierdie  keer  in  die  rigting  van  matigheid, 
bv.  eksistensialistiese  werke  soos  Camus  se  La  Peste, 
U Etrangëre.  Dit  is  te  hope  dat  die  matigheid  wat  tans 
in  die  meeste  lande  aangetref  word  nie  later  sal  oorslaan 
na  ’n  hiper-erotiese  opsweping  wat  ’n  neo-naturalisme  tot 
gevolg  sal  hê  nie.  So  ’n  moontlikheid  is  nie  uitgeslote  nie. 

Dit  is  tyd  vir  Goliat  om  die  hoenders  kos  te  gee,  en  Susan 
sorg  dat  sy  naby  is  as  dit  gedoen  word. 

Hy  is  ’n  paar  jaar  ouer  as  sy  en  om  by  te  hou,  slaan  sy 
af  en  toe  in  ’n  drafstappie  oor.  Goliat  buk  oor  die  groot 
kis  waarin  die  graan  gebêre  word  en  skep  die  graan  uit  met 
’n  diep  houtbakkie  terwyl  Susan  die  swaar  deksel  met  haar 
stewige  armpies  vashou.  Eenkeer  het  die  deksel  op  Goliat 
teruggeslaan  en  hom  ’n  kwaai  hou  op  die  kop  gegee.  Vader 
het  gesê  as  dit  ’n  wit  kind  was,  was  hy  dood,  maar  nie  ’n 
Boesman  nie,  hul  kopbene  is  mos  soos  klip,  val  hulle  van 
die  waenhuissolder  af  op  hul  kop,  sou  hulle  niks  oorkom 
nie  . . . 

Van  dié  tyd  af  sê  Susan  altyd:  ,,Ek  sal  die  deksel  vashou, 
Goliat,  jy  hoef  nie  bang  te  wees  nie.”  En  Goliat  antwoord: 
„Wie’s  bang?  Nie  ek  nie!” 

Die  waenhuis  is  vol  allerhande  rommel.  Tuie  hang  aan 
dik  houtpenne  wat  in  die  muur  vasgemessel  is,  ’n  rol  leer- 
rieme  lê  in  een  hoek,  osjukke  in  ’n  ander.  Grawe,  pikke, 
skoffels  staan  opgestapel  teen  die  muur.  Groot  spinnerakke 
hang  oral  en  daar  is  ’n  ruik  van  muise  en  graan  gemeng 
met  dié  van  pasgelooide  leer. 

Susan  laat  die  swaar  deksel  terugkletter  en  stap  dan 
agter  Goliat  aan  na  buite.  Sy  en  Goliat  is  goeie  vriende. 
Wat  Goliat  doen,  wil  sy  ook  doen  al  moet  sy  ook  dikwels 
aanhoor  dat  sy  nie  met  ’n  klonkie  mag  speel  nie.  „Ek  speel 
nie,”  is  haar  antwoord  dan,  „ek  help  Goliat  met  sy  werk.” 

Die  hoenders  word  voor  die  waenhuis  kos  gegee.  Goliat 
gooi  die  graan  hoog  op  in  die  lug,  roep  ,,Kiep-kiep!  Kiep- 
kiep!”  in  sy  skril  kinderstem  en  van  heinde  en  ver  kom 
die  henne  en  hane  aangejaag.  In  hul  haas  val  party  uit  die 
doringbome  waar  hulle  reeds  vir  die  nag  plek  ingeneem  het. 
Ander  verloor  hul  ewewig  en  rol  soos  ’n  bol  vere  oor  die 
stowwerige  grond. 

Susan  word  rof  en  gooi  die  graan  sommer  rond  en  bont. 


„Stadïg  nou,  Kleinnooi,  stadig  nou!”  berispe  Goliat  haar. 
,,Jy  moet  wyd  gooi . . .”  En  hy  swaai  sy  dun  armpie  in  ’n 
halfmaan.  „Hoenders  moet  werk  vir  hul  kos.  As  jy  die 
graan  op  een  plek  gooi,  kry  net  dié  wat  daar  is  kos  en  moet 
al  die  ander  hongerly.” 

Nog  voor  Susan  moeg  geword  het  van  die  speletjie,  roep 
Moeder:  „Susan,  kom  huis  toe!  Dit  word  laat . . .”  Susan 
vererg  haar.  Sy  word  altyd  weggeroep  as  sy  by  Goliat  is. 
Moeder  en  Vader  roep  haar  net,  maar  Grootmoeder  sê 
minagtend : 

„Wit  kinders  speel  nie  met  Hotnots  nie.  Hulle’s  barbare. 
Ons  probeer  al  honderd  jaar  om  hulle  te  beskaaf,  maar  dis 
verniet!” 

Eenmaal  het  die  ou  Voortrekkermoeder  gesê:  „Fransina, 
hoe  kan  jy  so  onverskillig  wees?  Die  twee  kinders  is  altyd 
bymekaar.  Jy  moet  daar  ’n  stop  aan  sit.” 

,,Ek  doen  my  bes,  Moeder,  maar  Susan  is  so  eiesinnig,” 
het  haar  dogter  geantwoord.  „Hulle’s  tog  maar  kinders.  Ek 
wil  nie  noual  allerhande  idees  in  hul  kop  sit  nie.” 

,,Dit  steek  my  in  die  krop.  Jy  sal  nog  moeilikheid  kry. 
Onthou  jy  die  keer  toe  Susan  haar  vinger  in  die  snymasjien 
seergemaak  het?  Ek  het  so  ’n  gedagte  Goliat  het  daar  iets 
mee  te  doen  gehad.” 

,,Miskien  . . . maar  ek  dink  nie  so  nie.  En  al  was  dit  so,  is 
ek  bly  Susan  het  hom  nie  kom  verklik  nie.  Jy  weet,  Moeder, 
ek  dink  Susan  aard  baie  na  jou.  Net  soos  jy  het  sy  ’n  sin 
en  wil  van  haar  eie,  weet  sy  altyd  net  wat  sy  wil  hê  en  slaag 
sy  gewoonlik  ook  daarin  om  dit  te  kry.  En  sy  kan  ook  ver- 
standig  wees.  ’n  Mens  kan  altyd  met  haar  redeneer  — net 
soos  ek  nou  met  Moeder  redeneer.  Ek  dink  regtig  ons 
bekommer  ons  verniet  oor  haar,  sy  sal  regkom.” 

„Miskien . . .”  het  Grootmoeder  half-nors  gebrom.  „Ek 
dink  tog  sy  word  te  veel  toegelaat.  Dinge  was  baie  anders 
toe  ek  ’n  kind  was.  As  ek  nie  na  my  ouers  geluister  het 
nie,  het  ek  ’n  goeie  loesing  gekry.” 

„Van  slae  kan  daar  geen  sprake  wees  nie.  Jan  sou  nie 
vir  Goliat  ’n  klap  gee  nie.  Hoe  sou  hy  dan  Susan  wat  sy 
oogappel  is,  ’n  pak  slae  gee?” 

,,Ek  is  nie  sulke  dinge  gewoond  nie.  Ek  pas  nie  by  die 
tyd  nie  of  die  tyd  pas  nie  by  my  nie . . .”  het  die  ou  vrou 
gesug  en  toe  die  kombuis  uitgestap  om  buite  in  die  son  seep 
te  maak. 

Die  twee  kinders  is  gedurig  bymekaar  — die  mooi  frisge- 
boude  dogtertjie  van  Hollandse  en  Duitse  afkoms  met  haar 
geel  hare  en  blou  oë;  en  die  klonkie,  half-Boesman,  half- 
Hottentot,  klein  en  maer  met  sy  dun  arms  en  bene,  sy  nou 

borskassie  en  sy  kop  die  ene  peperkorrels  wat  vir  Susan 
altyd  so  snaaks  is.  Soms,  as  Susan  na  die  peperkorrels  kyk, 
skud  sy  onwillekeurig  haar  pragtige  bos  hare  en  is  sy  bly 
dat  sy  nie  so  gestraf  is  nie. 

Maar  daar  is  iets  wat  sy  Goliat  beny.  Die  vel  van  sy  fyn 
bruin  hande  is  skoon  en  glad  terwyl  haar  hande  met  lelike 
vratjies  ontsier  is.  Sy  verafsku  die  aaklige  goed.  Sy  het 
eenkeer  probeer  om  die  gewassies  met  ’n  speld  uit  te  roei 
en  toe  skree  iemand:  „Jy  sal  bloedvergiftiging  kry,  lawwe 
kind!” 

Goliat  het  opgemerk  sy  bekommer  haar  oor  die  vratjies. 
Toe,  omtrent  ’n  week  gelede,  vertel  hy  haar  hy  weet  van 
’n  raat.  „Jy  moet  jou  hande  aan  ’n  dooie  liggaam  vryf,  aan 
’n  lyk,”  het  hy  verduidelik.  „Osie  Griet  het  my  Ma  vertel, 
ek  was  by,  en  het  alles  gehoor  wat  sy  gesê  het!” 

„En  waar  kry  ek  ’n  lyk?”  het  Susan  gevra.  „Is  ’n  skaap 
of  ’n  vark  nie  net  so  goed  nie?” 

„Nee,  nee,  Kleinnooi,  dit  moet  die  lyk  van  ’n  mens  wees, 
liewer  ’n  witmens,”  het  Goliat  met  diepe  erns  geantwoord. 

Na  hulle  die  hoenders  kosgegee  het,  gaan  hulle  kyk  of 
daar  eiers  in  die  neste  is.  Toe  hulle  niks  vind  nie,  sê 
Goliat:  „Jy  beter  nou  huis  toe  gaan.  Jou  Ma  soek  seker  al 
na  jou.  Ek  moet  gaan  voer  sny . . .” 

Hy  is  nie  gretig  om  Susan  in  die  nabyheid  te  hê  as  hy 
voer  sny  nie.  Hy  het  ruime  tyd  nodig  as  hy  die  gerf  oor  die 
sekel  trek  wat  in  die  krip  vassit,  Susan  wil  altyd  alles  saam- 
doen  en  hy  is  bang  sy  kry  seer.  Hy  onthou  die  snymasjien 
en  hoe  sy  haar  vinger  op  die  rat  gesit  het  net  toe  hy  onder 
die  wiel  deurkruip. 

„0  nee,  sy  sal  nie  na  my  soek  nie,”  sê  Susan,  „sy’s  baie 
besig  by  die  naaimasjien.  Sy  maak  vir  ons  nuwe  rokke  vir 
Kersfees  en  sy’t  nog  net  een  week.  Daardie  nuwe  rok  wat 
Ma  vir  my  maak,  gaan  ek  op  Kersdag  dra,  en  ook  ’n  nuwe 
syhoed  met  ’n  kransie  vergeetmynietjies  om  die  bol!  Miskien 
sal  my  Pa  vir  jou  ’n  nuwe  hemp  gee.”  En  Susan  kyk  met 
’n  kritiese  blik  na  Goliat  se  flenterhemp  en  die  ou  verslete 
baadjie  wat  hy  aan  het.  ,,Pa  kla  altyd  dat  jou  Ma  al  jou 
verdienste  neem  en  nooit  eers  vir  jou  ’n  stukkie  klere  koop 
nie.” 

,,Ek  wil  nie  ’n  hempie  hê  nie!”  sê  Goliat  beslis.  ,,Ek  wil 
’n  bekfluitjie  hê.  Damon  het  een  en  hy  wil  dit  nie  vir  ’n 
minuut  afstaan  nie.  Maar  wat  help  dit  om  aan  ’n  bekfluitjie 
te  dink?  My  Ma  sal  nimmer  as  te  nooit  vir  my  een  koop  nie.” 

„Waarom  bid  jy  nie  vir  een  nie?  Dit  sê  in  die  Bybel  as  jy 
iets  vra,  enigiets  — en  Susan  stamp  met  haar  voet  in  die 
gruis  van  die  pad  — „sal  dit  aan  jou  gegee  word.  Ek  het 

gebid  toe  ek  my  nuwe  haarlinte  verloor  het  en  ons  liewe 
Heertjie  het  my  gebed  geantwoord.  Ek  het  hulle  terugge- 
kry.” 

Goliat  krap  met  sy  vingers  in  sy  peperkorreltjies  en  sê: 

„Ons  liewe  Heertjie  het  hulle  nie  gekry  nie.  Damon  het 
hulle  in  die  kraalheining  gekry  waar  die  wind  hulle  in  die 
takke  vasgewaai  het.  En  as  dit  nie  vir  my  was  nie,  sou  jy 
hulle  nooit  weer  gesien  het  nie.  Ek  het  hulle  uit  Damon  se 
sak  geneem  toe  hy  sy  baadjie  hier  in  die  stal  ophang,  en 
toe  vir  Osie  Griet  gegee.” 

„As  ek  jy  was,  sou  ek  in  enige  geval  bid.  Jy  weet  nooit 
nie . . .” 

Sy  bly  ’n  oomblik  stil,  en  voeg  dan  glimlaggend  by: 

„As  jou  Ma  jou  Kersdag  na  die  kerk  neem,  sal  jy  my 
daar  sien  in  my  nuwe  rok  en  ’n  grand  hoed.” 

„Ek  wil  nie  kerk  toe  gaan  nie,”  sê  Goliat  met  nadruk. 
„Ek  wil  saam  met  die  ander  klonkies  by  die  rivier  gaan 
speel  en  daar  in  die  son  lê.  Kersdag  gaan  dit  vreeslik  warm 
wees  en  dan  sit  jy  daar  in  die  benoude  ou  kerk  terwyl  ek 
in  die  rivierbedding  kleilat  speel ! 

Dit  was  ’n  goeie  ding  dat  Grootmoeder  nie  hierdie  roeke- 
lose  gesprek  gehoor  het  nie.  Vir  haar  — soos  vir  al  die  boere 
in  die  omtrek  — is  Kersdag  ’n  heilige  dag,  ’n  dag  wat 
geheelenal  aan  die  godsdiens  gewy  moet  word.  Op  dié  dag 
sal  Jan  Odendaal  sy  hele  gesin  in  die  kapkar  laai  en  hulle 
na  die  sendingstasie  se  kerkie  neem  op  die  mooi  klein  dorp, 
Zuurbraak,  aan  die  voet  van  die  Langeberge;  en  daar  sal 
eerw.  Helm  dan  sy  gemeente  (meestal  die  volkies  en  hul 
families)  die  ou  storie  van  die  geboorte  van  die  Christus- 
kind  vertel. 

In  die  volgende  week  sien  Goliat  maar  min  van  Susan. 
Skool  is  gesluit,  en  haar  suster,  Cornelia,  kan  nou  met  haar 
speel.  Die  skoolkamer  word  aan  hulle  oorgegee  en  daar 
speel  hulle  heeldag  met  hul  poppe. 

Dis  ’n  week  voor  Kersfees.  Cornelia  het  die  poppe  almal 
netjies  aangetrek,  teen  die  muur  geprop,  en  is  nou  besig 
om  vir  hulle  ’n  preek  af  te  steek.  Susan  karring  die  rooi 
suring  wat  sy  op  die  werf  gepluk  het,  fyn,  om  die  sap  vir 
,,wyn”  te  gebruik.  Skielik  hoor  sy  ’n  hamerkop  se  geroep 
— Goliat  se  sein  dat  hy  iets  van  belang  aan  haar  wil  wys. 
Sy  smyt  haar  gereedskap  neer  en  ’n  kits  is  sy  uit  die  kamer 
op  pad  na  die  waenhuis  waar,  weet  sy,  sy  Goliat  sal  kry. 
Miskien  het  Goliat  op  ’n  nes  vol  groengespikkelde  eiers  wat 
sy  so  graag  wil  hê,  afgekom;  miskien  is  dit  ’n  hele  trek 
splinternuwe  varkies.  Sy  het  opgelet  dat  die  ou  sog,  Dora, 
al  kwaaier  en  vetter  word.  A1  die  wonderlike  dinge  wat  op 

die  plaas  gebeur,.  val  altyd  Goliat  te  beurt.  Omdat  sy  ’n 
meisie  is,  moet  sy  maar  met  die  dooie  ou  poppe  tevrede 
wees.  As  Cornelia  by  is,  kan  popspeel  nogal  interessant 
wees;  maar  as  sy  op  haar  eie  moet  popspeel,  verveel  sy 
haar  bloedig. 

As  sy  by  die  waenhuis  kom,  sien  sy  Goliat  in  die  oop 
solderdeur  staan.  Hy  wenk  vir  haar  om  langs  die  leer  op 
te  klim.  Dis  duidelik  hy  het  iets  besonders  ontdek.  ’n  Oom- 
blik  aarsel  sy.  Sy  was  nog  nooit  op  die  solder  nie.  Dis  iets 
wat  haar  ouers  haar  streng  verbied  het.  Die  leer  lyk  baie 
hoog,  maar  dis  nie  iets  om  ’n  kind  so  vasberade  en  eiesinnig 
as  Susan  af  te  skrik  nie.  Alles  gaan  goed  totdat  sy  by  die 
laaste  sportjie  kom.  Die  gaping  van  daar  tot  by  die  solder- 
drumpel  is  ’n  bietjie  te  groot  vir  haar  kort  beentjies.  Goliat 
gaan  lê  plat  op  sy  maag,  klem  die  kosyn  met  die  een  hand 
vas  en  trek  haar  op  met  die  ander.  Hy  ruk  so  kwaai  dat  sy 
uitasem  langs  hom  in  die  strooi  beland.  Tjoepstil  sit  die 
twee  kinders  in  die  halfdonker.  A1  wat  Susan  hoor,  is  die 
geklop  van  haar  hart  en  die  wir-wir  van  vlermuise.  Toe 
spring  sy  op  en  skud  die  strooi  van  haar  rok  af . 

„Wat  is  dit?”  fluister  sy. 

Goliat  wys  na  ’n  hoekie  van  die  solder  waar  Mieta,  die 
kat,  in  die  strooi  lê  terwyl  vier  snaakse  wurmagtige  dier- 
tjies  met  pot-toe  oë  om  en  oor  haar  liggaam  kruip. 

„0,  hoe  skattig!”  roep  Susan  uit  terwyl  sy  op  haar  knieë 
langs  die  kat  neerval. 

„Ek  sou  nie  te  veel  aan  hulle  vat  nie,”  sê  Goliat.  „Ek  dink 
nie  hulle  Ma  hou  daarvan  nie.  As  hulle  ouer  is,  bring  ek 
hulle  huis  toe  vir  jou.  Dan  kan  jy  met  hulle  speel  so  veel 
soos  jy  wil . . . 

Susan  luister  nie  na  Goliat  nie.  Sy  sal  nie  die  kleintjies 
seermaak  nie.  A1  kan  sy  partykeer  rof  wees,  is  sy  die  teer- 
heid  self  so  gou  sy  met  diere  te  doen  het. 

„Nou  moet  ons  gaan,”  sê  Goliat.  ,,Ek  moet  nog  die  kal- 
wers  gaan  haal.” 

Hoe  om  Susan  se  kort  bene  by  die  eerste  sport  van  die 
leer  te  kry,  is  ’n  groot  vraagstuk.  Die  twee  kinders  durf  nie 
om  hulp  roep  nie.  As  hulle  hier  gevind  word,  is  die  gort 
gaar. 

„Ek  sal  eers  gaan,  jou  dan  aftel . . .”  gee  Goliat  fluiste- 
rend  raad.  „Sorg  dat  jy  jou  asem  ophou.  Maak  jouself  so  lig 
soos  ’n  veer  en  hou  jou  stil.  As  jy  dit  nie  doen  nie,  laat  val 
ek  jou  dalk  . . .” 

Met  die  uiterste  inspanning  slaag  Goliat  daarin  om  Susan 
veilig  op  die  sportjie  te  kry.  Onmiddellik  daarna  is  daar  ’n 
dowwe  slag  en  die  klonkie  lê  op  sy  rug  op  die  grond.  Bleek 

en  verskrik,  skreeu  Susan  om  hulp.  Mense  kom  aangehard- 
loop.  Iemand  dra  haar  van  die  leer  af  en  sit  haar  op  die 
werf  neer  waar  sy  met  ’n  skuldige  indrukking  op  haar  gesig 
na  Goliat  staan  en  kyk.  Sy  wonder  of  sy  ’n  pak  slae  sal 
kry.  Vader  is  op  die  lande  waar  die  volk  oes,  en  kan  nie 
vir  haar  opkom  nie.  Niemand  neem  van  haar  notisie  nie. 
,,Die  kind  het  sy  arm  gebreek,”  hoor  sy  aia  Griet  sê. 

„Haal  die  harde  matras  van  Griet  se  bed  af,”  sê  Moeder 
vinnig.  ,,Vat  die  leer  daar  van  die  muur  weg,  en  dra  Goliat 
op  die  matras  na  die  skoolkamer.  Wees  versigtig!  En  jy, 
Damon,  saal  die  perd  op  en  gaan  sê  vir  die  Baas  wat  hier 
gebeur  het.  Die  kind  moet  na  die  dokter  geneem  word.” 

Toe  Goliat  op  die  matras  gelig  word,  skree  hy  in  angs: 

„0  Gotta!  Moenie  aan  my  vat  nie!  Laat  my  staan!  Laat 
my  staan!” 

Susan  druk  haar  vingers  in  haar  ore,  maar  dit  help  nie, 
sy  hoor  net  dié  aaklige  geskree. 

Moeder  gee  Goliat  iets  om  te  drink.  Hy  lê  op  die  matras 
in  die  skoolkamer.  Vanwaar  hulle  teen  die  muur  opgeprop 
sit,  staar  Susan  se  poppe  hom  pal  aan.  Goliat  neem  sy  blik 
nie  van  die  poppe  af  nie.  Snaakse  dinge  gebeur  met  die 
poppe.  Susan  se  geliefkoosde  pop,  Frederika,  word  groter 
en  groter.  Sy  is  al  amper  net  so  groot  as  Susan  self.  Ook 
die  Noags-Ark  word  groter  en  groter . . . tot  dit  byna  so 
groot  is  soos  die  sendingkerkie  op  die  koppie  waar  Susan  op 
Kersdag  in  haar  nuwe  hoed  en  rok  sal  pronk.  Groter  en 
groter . . . die  Ark  se  boompies  is  so  groot  nou  soos  die 
bome  daaronder  waar  die  lande  ophou  by  die  plaat  melkbos. 
Dinge  word  so  groot,  hulle  kan  nie  meer  groei  nie,  hulle 
sal  moet  bars.  Die  pyn  in  sy  arm  is  vreeslik.  Iets  moet 
gebeur  . . . iets  moet . . . Toe  word  alles  swart  voor  Goliat 
se  oë. 

* * # 

Dit  was  byna  donker  toe  Jan  Odendaal  in  sy  oopkar  van 
die  werf  wegtrek.  Hy  ry  so  versigtig  moontlik  oor  die  rowwe 
paaie.  Daar  is  nie  ’n  hospitaal  in  Swellendam  nie.  Die  dokter 
sal  die  arm  moet  spalk  en  die  kleurlingvrou  wat  in  die  agter- 
plaas  van  sy  dorpshuis  woon,  sal  die  kind  moet  versorg. 

Uitgeput  en  mismoedig,  kom  hy  eers  teen  middernag 
weer  by  die  huis  aan.  Hy  is  besorgd  oor  sy  flukse  klein 
plaasjong.  Hy  bid  dat  dit  goed  sal  gaan  met  die  klonkie. 
Toe  hy  deur  die  kinders  se  kamer  stap,  gaan  staan  hy  langs 
Susan  se  bedjie.  Roerloos  staan  hy  daar  en  afkyk  na  die 
slapende  kind.  Haar  asem  kom  rustig,  hy  sien  hoe  die  blou 
kombers  wat  haar  borsie  maar  half  bedek,  saggies  op  en  af 
roer.  Haar  wange  is  so  rooi  soos  ’n  perske,  sy  sien  daar 

fris  en  gesond  uit.  Dit  kon  net  so  wel  Susan  gewees  het 
as  Goliat,  dink  Jan  Odendaal,  en  hy  sug.  Dis  byna  onmoont- 
lik  om  iets  reg  te  maak  wat  van  die  staanspoor  af  verkeerd 
geloop  het.  A1  die  goeie  kos  wat  Goliat  hier  op  die  plaas 
gekry  het,  kon  nie  vergoed  vir  die  tye  van  ontbering  wat  die 
kind  in  sy  vroegste  jare  moes  deurmaak  nie. 

Die  volgende  paar  dae  is  daar  geen  nuus  van  Goliat  nie. 
Susan  dwaal  mistroostig  in  die  huis  en  op  die  plaas  rond. 
Selfs  die  naderende  Kersdag  en  die  gedagte  aan  die  nuwe 
rok  en  hoed  met  sy  kransie  vergeetmynietjies  in  die  hoede- 
doos  onder  die  gordyn  in  die  vrykamer,  gee  haar  geen  ple- 
sier  nie.  Goliat  is  nie  hier  nie,  daar  is  vir  haar  niks  om  te 
doen  nie  . . . 

Dit  is  Saterdag,  die  dag  voor  Kersfees.  Vader  gaan  dorp- 
toe  en  neem  Susan  en  Cornelia  saam.  Hy  wil  hoor  hoe  dit 
met  Goliat  gaan  en  het  ook  ander  besigheid  op  die  dorp. 

Op  die  lang,  vervelige  ent  pad  verstom  Jan  Odendaal  hom 
dat  die  lewendige  Susan  vandag  so  stil  en  bedaard  is. 

„Maar  wat  makeer  jou,  klein  ding?”  vra  hy.  ,,Het  jy  jou 
tong  verloor?” 

Met  haar  groot  blou  oë  kyk  Susan  haar  vader  stip  aan 
en  steek  dan  haar  tong  uit. 

Toe  hy  in  die  agterplaas  van  sy  dorpshuis  Susan  uit  die 
kar  uittel,  f luister  sy : 

,,Vader,  dis  Kersfees.  Koop  asseblief  vir  my  ’n  mond- 
fluitjie  met  die  geld  wat  tant  Kobie  vir  my  gegee  het.” 

„Jy  weet  hoe  om  my  om  jou  vinger  te  draai,  jou  klein 
skelm!”  sê  haar  vader.  „En  ek  weet  wat  jy  met  die  fluitjie 
wil  maak.” 

Daar  is  niemand  in  die  agterplaas  nie  en  alles  is  dood- 
stil.  „Nou,  wat  gaat  hier  aan?”  vra  Jan  Odendaal  terwyl 
hy  om  hom  kyk.  ,,Waar’s  die  mense  dan?  Ek  het  iemand 
nodig  om  my  te  help  uitspan.  Arlina!  Arlina!  Waar  is  jy?” 

Die  deur  van  die  buitehuisie  gaan  oop  en  Arlina,  die 
kleurlingvrou,  kom  te  voorskyn.  Sy  hou  haar  voorskoot 
voor  haar  gesig. 

,,Goliat,  die  arme  Goliat!”  snik  sy.  „Hy  is  gisteraand 
dood.  Die  eerste  paar  dae  het  dit  goed  gegaan.  Die  dokter 
sê  hy’t  klem  in  die  kaak  gekry.  Ons  het  alles  gedoen  wat 
daar  gedaan  kon  word.  O Heretjie  tog,  die  arme  moeder, 
die  arme  kind!” 

,,Cornelia,”  sê  Vader,  ,,hier’s  die  sleutel  van  die  voordeur. 
Neem  Susan,  maak  die  huis  oop  en  bly  daar.  Dalk  neem  dit 
’n  hele  tyd  voordat  ek  weer  terug  is.” 

Iets  vreesliks  het  gebeur,  maar  vireers  kan  Susan  nie 
mooi  reg  begryp  wat  dit  juis  is  nie.  In  die  groot  muurkas 

in  die  agterste  kamer  waar  niemand  daaraan  sal  dink  om 
na  haar  te  soek  nie,  steek  sy  haar  weg. 

Goliat  is  dood ! het  Arlina  gesê. 

Dood?  A1  wat  sy  van  die  dood  weet,  is  wanneer  diere  op 
die  plaas  geslag  word.  Dan  bly  sy  ver  van  die  waenhuis  of 
stal  af.  Die  arme  onnosele  skaap  lyk  so  ellendig  en  die 
aaklige  geskree  van  ’n  vark  kan  sy  ook  nie  verdra  nie.  Dan 
hardloop  sy  gewoonlik  na  die  agterste  kamer,  druk  daar  die 
groot  verekombers  styf  om  haar  ore  om  die  ontsettende 
geluid  te  smoor  en  versmoor  amper  haarself . 

Sy  wil  Goliat  sien,  maar  sy  wil  hom  nie  dood  sien  nie. 
Sy  wil  hom  in  die  lewe  sien  soos  sy  hom  gesien  het  toe  hy 
die  hoenderkos  in  die  lug  gooi  of  in  die  kraal  die  kalwers 
blootsrug  ry.  Goliat  sal  dié  dinge  nooit  weer  doen  nie.  In 
Arlina  se  huisie,  net  langsaan,  lê  hy  koud  en  stil.  Hy  sal  gou 
daar  weggeneem  en  in  die  Zuurbraak  begrawe  word.  Sy 
weet  goed  wat  dit  beteken  om  begrawe  te  word.  Goliat  en 
sy  het  al  begrafnis  gespeel.  Sy  het  ’n  dooie  kuikentjie  in  ’n 
groot  vuurhoutjiedoos  ingeprop  en  hulle  het  dit  toe  in  die 
binneplaas  onder  die  vyeboom  gaan  begrawe.  Sy  het  selfs 
een  van  haar  poppe  wat  oë,  arms  en  bene  verloor  het,  op 
dié  manier  begrawe. 

Voor  hulle  Goliat  kom  wegneem,  moet  sy  hom  nog  een- 
keer  sien.  Haar  oë  brand  en  daar  sit  ’n  knop  in  haar  keel. 
As  Moeder  maar  net  hier  was  om  haar  te  troos.  As  sy  maar 
net  haar  kop  op  Moeder  se  bors  kan  lê,  dan  sou  die  swaar 
ding  wat  hier  op  haar  hart  druk,  verdwyn. 

Toe  sy  by  die  huisie  aankom,  is  Arlina  nie  meer  so  ver- 
drietig  nie.  Die  teenwoordigheid  van  die  dood  gee  haar  ’n 
waardigheid  wat  sy  nie  anders  ken  nie. 

,,Kom  binne,  my  Kleinnooi,”  sê  sy  vriendelik.  ,,Die  kind 
slaap  so  mooi  na  al  die  pyn  wat  hy  moes  deurmaak,  jy  kan 
gerus  na  hom  gaan  kyk.” 

Met  trae  voetstappe  volg  Susan  Arlina  in  die  agterkamer- 
tjie  in.  Geen  sonstraal  val  deur  die  venster  nie,  en  dis  koud 
en  donker  daar.  Maar  na  ’n  rukkie  kan  Susan  alles  duidelik 
sien.  Goliat  lê  onder  ’n  verslete  stuk  deken  op  ’n  baar 
gevorm  van  ’n  paar  planke  wat  op  paraffienkissies  rus. 
Sy  voete,  kop  en  bors  steek  onder  die  deken  uit.  Toe  Susan 
nader  staan,  merk  sy  dat  Goliat  een  van  haar  nagjurke  aan 
het  — die  een  wat  Moeder  met  Vader  saamgestuur  het  die 
nag  van  die  ongeluk.  Die  jurkie  is  te  kort  vir  Goliat;  nie 
net  sy  voete  nie,  maar  ook  sy  dun  bene  steek  onder  die  deken 
uit.  Susan  se  blik  by  pal  gevestig  op  die  growwe,  verwaar- 
loosde  bruin  voete  wat  daar  so  kaal  en  nakend  op  die  liggeel 

plank  orent  staan.  Dan  trek  Arlina  die  onderent  van  die  ou 
deken  oor  Goliat  se  voete. 

Toe  die  kleurlingvrou  een  van  haar  kleingoed  buite  hoor 
skree,  stap  sy  vinnig  die  kamer  uit.  Susan  is  alleen.  Sy  kyk 
nog  altyd  na  die  voete  wat  sy  nie  meer  kan  sien  nie.  Sy 
het  nie  die  moed  om  na  Goliat  se  gesig  te  kyk  nie.  Dan 
gewaar  sy  sy  hande.  ’n  Ruklank  rus  haar  oë  op  die  twee 
gevoude  hande.  Daardie  bruin  hande  wat  nou  so  liggies  op 
Goliat  se  bors  lê,  dink  Susan,  kon  alles  doen.  Hulle  kon  ’n 
vlieër  bou,  klei-osse  vorm,  allerhande  speelgoed  met  ’n  knip- 
mes  uitsny . . . Eenkeer  het  Goliat  ’n  oulike  sitkamerstel 
vir  haar  pophuis  gemaak  uit  ystervarkpenne. 

Susan  kan  haar  oë  nie  van  Goliat  se  hande  afhou  nie. 
Sy  wil  huil,  maar  sy  is  vasbesluit  sy  sal  nie.  Sy  bal  haar 
vuiste  en  druk  haar  vingernaels  so  diep  in  haar  vlees  in 
dat  sy  die  vratjies  aan  haar  hande  seermaak.  Dan  kyk  sy  na 
haar  hande  en  onthou  dat  Goliat  haar  gesê  het  sy  kan  van 
die  aaklige  goed  ontslae  raak  as  sy  hulle  teen  ’n  lyk  aan- 
vryf. 

Hier  is  nou  ’n  lyk  en  dis  Goliat,  haar  vriend.  Sy  wil,  maar 
sy  wil  nie.  Sy  is  bang  om  aan  die  dooie  liggaam  van  haar 
vriend  te  vat.  Goliat  lê  daar  so  koud,  so  ver  van  al  die 
warmte  van  die  lewe  soos  sy  dit  ken. 

Susan  voel  koud,  amper  versteen,  asof  sy  nie  ’n  hand  kan 
oplig  nie.  Dan  kom  daar  ’n  trek  op  die  kind  se  gesig  wat 
haar  op  ’n  eienaardige  manier  aan  haar  grootmoeder  laat 
lyk  — dié  grootmoeder  wat  duisend  myl  ver  getrek  het 
deur  vol  riviere  en  oor  berge  waar  geen  paaie  was  nie;  en 
wat  die  gevaar  van  wilde  diere  en  vyandiggesinde  kaffer- 
stamme  trotseer  het  teneinde  in  ’n  ver  woeste  land  ’n  nuwe 
tuiste  te  vind. 

Saggies  lê  Susan  haar  hand  teen  die  yskoue  vel  van  die 
Boesmankind.  En  dan  vlug  sy  die  donker  kamer  uit  na  die 
helder  sonlig  daarbuite  waar  sy  slegs  tot  stilstand  kom  toe 
sy  haar  teen  haar  vader  se  lang  bene  vasloop. 

„Wat  op  aarde  makeer  jou,  Susan?”  vra  Jan  Odendaal 
terwyl  hy  die  histeriese  kind  in  sy  arms  neem  en  haar 
probeer  troos. 


Dit  is  Kersdag  en  die  Odendaal-familie  sit  in  die  voorste 
bank  in  die  kleurlingkerkie  bo  op  die  koppie.  Eerwaarde 
Helm  vertel  sy  gemeente  die  ou-ou  storie  van  die  Christus- 
kind  wat,  toe  Hy  ’n  man  geword  het,  nie  wou  toelaat  nie 
dat  daar  ooit  aan  ’n  kind  aanstoot  gegee  word,  want  aan 
hulle  behoort  die  Koninkryk  van  die  Hemele. 

,,Dit  is  vir  ons  ’n  treurige  dag,”  hoor  Susan  die  Eerwaarde 
sê.  ,,’n  Kind  is  uit  ons  midde  geneem  ...” 

Dit  was  vreeslik  en  wreed  teenoor  Goliat,  dink  Susan,  dat 
hy  op  só  ’n  manier  sy  lewe  moes  verloor.  En  dis  ook  vreesiik 
en  wreed  teenoor  haar.  Dan  oorval  ’n  diepe  leed  Susan  — 
die  leed  van  ’n  kind  wat  te  staan  kom  teen  ’n  mag  wat  sy 
nie  kan  begryp  nie  — en  word  sy  oorweldig  deur  ’n  skry- 
nende  gevoel  van  onregverdigheid. 

Moeder  moes  iets  agtergekom  het.  Sy  neem  haar  dogter- 
tjie  by  die  hand  en  loop  saggies  die  kerk  uit.  Hulle  stap 
langs  die  rivierpaadjie  af  deur  die  droë  geel  gras.  Op  die 
rivierwal  gaan  hulle  in  die  skaduwee  van  ’n  groot  wilger- 
boom  sit.  Moeder  buk,  steek  haar  sakdoek  in  die  water,  en 
baai  Susan  se  gesig.  Vinkneste  hang  laag  oor  die  breë 
stroom  wat  so  stil  verbyvloei. 

Toe  sê  Moeder : 

,,Goliat  was  jou  vriend,  Susan.  Hy  sal  nie  wil  hê  dat 
jy  so  oor  hom  moet  treur  nie.  Hy  sal  jou  liewer  gelukkig 
wil  sien.  Goliat  het  van  ons  weggegaan  net  soos  die  rivier 
hier  van  ons  wegvloei.  En  Goliat  het  na  iets  groters  en 
skoners  gegaan  as  die  oop  blou  see  waarin  dié  vaal  rivier 
eindelik  verdwyn  . . .” 

Susan  kyk  na  haar  hande  en  wonder  wanneer  die  vratjies 
gaan  verdwyn. 

BARTHO  SMIT 


PLEK : Die  gemeenskaplike  sitkamertjie  van  ’n  ouetehuis. 
TYD:  Laat  in  die  middag. 

OUMA  MARIA  sit  alleen  en  hekel.  Sy  is  oud  — ongeveer 
82  jaar  — maar  besonder  sterk  en  lewenskragtig  vir  een 
van  haar  jare;  stug,  byna  nors  van  spreekwyse. 

MIETJIE  kom  na  ’n  wyle  binne.  Sy  is  ’n  vrou  van  in  die 
sestig;  kinderagtig,  een  van  daardie  vroue  wat  nooit  vol- 
wasse  geword  het  nie,  simpel  byna.  Sy  is  egter  nie  verspot 
nie,  maar  eerder  kinderlik  opreg  in  wat  sy  sê  en  doen. 
MIETJIE  ( met  ’n  giggel-laggie ) : Lyk  my  Ouma  Maria  is 
net  so  opgewonde  soos  ek.  Ouma  sit  nóú-al  hier,  en  dis 
nog  lank  voor  die  koffie  kom.  Maar  ek  kan  self  ook  nie 
meer  wag  nie  . . . 

MARIA  (Zoer  oor  haar  bril;  kortaf) : En  waaroor  sal  ek  so 
danig  opgewonde  wees? 

MIETJIE:  Oor  dat  hy  kom  natuurlik!  O,  ek  is  so  opgewon- 
de!  Ouma  weet,  dit  voel  vir  my  soos  in  die  ou  dae  en  dis 
my  jonkman  wat  kom.  (Sy  giggel  weer).  Ek  kan  my  siek 
lag  van  pure  opgewondenheid. 

MARIA:  Jy’s  verspot,  Mietjie. 

MIET JIE : Ek  voel  verspot ; maar  dis  van  pure  opgewonden- 
heid.  Het  Ouma  nog  nooit  so  gevoel  nie?  So,  asof  daar 
sommer  ’n  groot  ding  gaan  gebeur? 

MARIA:  Nee,  ek  het  nie. 

MIETJIE  (Zoer  deur  die  gordyntjie) : Ek  wonder  wanneer 
kom  hy?  En  Nonnie  is  ook  so  tydsaam.  As  ek  Nonnie 
was,  sou  ek  my  dood  bekommer  het  dat  hy  dalk  kom 
voor  ek  klaar  is.  Sê  nou  net  hy  kom  nou,  dan  is  sy  nie 
eers  hier  nie.  Dan  is  ons  alleen  hier . . . O,  ek  wens  hy 
kom  nou.  Sal  dit  nie  wonderlik  wees  nie,  Ouma!  Net  ons 
twee  hier  om  hom  te  ontmoet.  (Sy  giggel  weer.)  Dit  sal 
wonderlik  wees! 

(URSULA  het  ondertussen  met  ’n  bos  blomme  binne- 
gekom.  Ook  sy  is  in  die  sestiger  jare,  maar  sy  maak  ’n 

deftige,  byna  gesofistikeerde  indruk;  ryp  en  besadig, 
met  ’n  oog  vir  die  skoonheid.) 

URSULA  ( lag ) : Ag  jy,  Mietjie! 

MARIA : ’n  Mens  sal  sweer  ’n  man  is  ’n  snaakse  ding. 

MIETJIE : Ouma  maak  nou  sommer  of  dit  niks  is  nie,  maar 
ek  weet . . . 

MARIA  ( kwaai ) : Toe  nou!  Ek  had  nou  genoeg  van  jou 
lawwigheid.  Loop  kyk  liewer  waar  die  koffie  vanmiddag 
bly. 

MIETJIE  ( gedemp ) : Ek  het  na  Chrissie  kom  soek.  Waar 
is  Chrissie,  Ouma? 

MARIA:  Seker  in  haar  kamer. 

MIETJIE:  Sy  is  nie.  (Sy  trippel-loop  by  die  deur  uit;  as 
sy  nog  in  die  gang  is,  roep  sy  al:)  Chrissie!  Chrissie-ie! 

MARIA:  Sy’s  skoon  laf  vandag. 

URSULA  ( besig  om  die  blomme  in  ’n  blompot  te  rangskik ) : 
Mietjie  verstaan  die  kuns  om  die  meeste  van  elke  geleent- 
heid  te  maak  . . . Ouma  Maria  sê  nie  eers  die  blomme  is 
pragtig  nie. 

MARIA:  Waarvoor  is  dit? 

URSULA:  Vir  die  blompotte.  Dit  sal  darem  te  sleg  lyk  as 
daar  nie  eers  vars  blomme  in  die  vertrek  is  nie  — en  buite 
is  dit  die  ene  kleur. 

MARIA:  Julle  is  sommer  verspot  met  al  hierdie  gedoentes. 
Dis  ’n  ge-aantrekkery  en  ’n  geblommeplukkery  — ’n  mens 
sal  sweer  dis  die  koning  van  Engeland  wat  kom! 

URSULA  (lag  skalks) : Ouma  Maria  het  darem  self  ook 
Ouma  se  Sondagrok  aan. 

MARIA  ( blaas  deur  die  neus) : Nie  daarvoor  nie!  Ek  is  nie 
meer  ’n  kind  nie. 

URSULA  ( nog  besig  met  die  rangskikking) : En  tog  ook 
nie  oud  nie.  Daar  is  nou  wel  so  ’n  paar  rimpels  en  die 
hare  is  wit,  maar  wat  maak  dit  nou  saak  ? Die  hart  is  nog 
soos  hy  was  toe  ons  oor  die  watervore  gespring  en  boom 
geklim  het.  En  dieselfde  bloed  loop  nog  in  ons  are. 

MARIA:  Wag  maar  dat  jy  mý  jare  kry,  dan  sal  jy  anders 
praat. 

URSULA:  Het  Ouma  Maria  al  ooit  ’n  voël  gesien  wat  oud 
is?  Die  voëls  lyk  almal  eners;  hulle  is  almal  ewe  jonk  — 
net  omdat  hulle  vere  het  wat  die  vel  bedek.  Dis  die  vel 
wat  ons  oud  laat  lyk.  Hy  raak  dor  en  verrimpeld;  maar 
binnekant  bly  ons  altyd  dieselfde  . . . Was  Nonnie  nog 
nie  hier  nie? 

MARIA:  Nee,  hulle  trek  mos  almal  aan  soos  vir  ’n  trouery. 

URSULA : Ag,  maar  ’n  mens  kan  hulle  ook  nie  kwalik  neem 

nie,  veral  nie  vir  Nonnie  nie.  Dis  mos  nie  elke  dag  dat 
so-iets  gebeur  nie. 

MARIA:  En  wat  is  nou  so  snaaks  daaraan  as  ’n  kleinseun 
kom  kuier? 

URSULA:  Maar  dit  is  meer  as  dit,  Ouma  Maria.  Hierdie 
kleinseun  is  al  wat  Nonnie  nog  in  die  wye  wêreld  het.  En 
die  kind  is  nou  al  hoe  lank  in  die  oorlog.  Hy  ry  in  ’n  vlieg- 
masjien  rond  en  gooi  bomme  af  op  die  vyande.  Hulle  kan 
hom  enige  oomblik  daar  afskiet.  En  watter  bekommernis 
moet  die  arme  Nonnie  nie  al  die  tyd  uitstaan  nie. 

MARIA:  Dis  alles  waar,  maar  dis  nog  g’n  rede  om  so 
kinderagtig  te  wees  nie. 

URSULA:  En  hy  lyk  glo  soos  Nonnie  se  man  toe  dié  jonk 
was,  en  hy  het  dieselfde  naam  ook  — Herman.  Ek  dink 
dit  moet  ’n  snaakse  gevoel  wees  as  so  ’n  seun  na  jou  toe 
kom  — soos  jou  man  wat  weer  jonk  vir  jou  kom  kuier. 
Dit  moet  kompleet  so  voel. 

MARIA:  Ja,  Nonnie  se  man  is  ook  maar  vroeg  dood.  Maar 
dié  kinderagtigheid  — dis  nou  gans  onnodig ! 

(CHRISSIE  kom  met  die  koffie  binne.  Ook  sy  is  in 
die  sestig,  maar  minder  grys  as  die  ander;  van  die 
klaerige  soort  wat  nooit  met  iets  tevrede  is  nie.) 

MARIA:  Hoe  bring  jý  dan  vandag  die  koffie? 

CHRISSIE:  Nee,  sý  het  weer  mense.  Ek  het  vir  Nonnie 
gesê  as  ons  nie  self  ’n  plan  maak  nie,  sal  ons  tot  donker 
wag.  Dis  al  amper  half-vyf. 

URSULA:  Maar  jy  lyk  fraai,  Chrissie. 

CHRISSIE  ( kan  haar  ingenomenheid  oor  die  kompliment 
nie  verberg  nie,  maar  kla  nogtans ) : Ek  wou  my  swart 
rokkie  aangetrek  het,  maar  dié  lê  weer  ongestryk.  ’n  Mens 
moet  hier  mos  altyd  ’n  week  wag  vir  alles.  Dit  sou  soveel 
pasliker  gewees  het  — my  swart  rokkie. 

URSULA:  Daardie  een  is  darem  ook  baie  mooi. 

MARIA:  Waar  bly  die  ander? 

CHRISSIE:  Hulle  sal  seker  nou-nou  kom  ...  ( Sy  gaan  sit.) 
Ek  het  vandag  weer  so  ’n  been  aan  my!  Dit  vreet  soos 
wurms  . . . Die  vent  sal  seker  nie  meer  kom  nie.  Kyk 
waar  staan  die  horlosie  al. 

URSULA:  Vandag  se  mense  kuier  nie  meer  so  vroeg  nie. 

CHRISSIE:  Ja  maar,  Ursula,  daardie  brief  het  Nonnie  al 
byna  drie  maande  terug  gekry,  en  wat  kon  nie  alles  in 
dié  tyd  gebeur  het  nie?  Hy  kan  al  dood  wees  vir  al  wat 
ons  weet.  Hulle  sê  mos  hy’s  ’n  vliegenier  in  die  oorlog. 
En  so  ’n  vliegmasjien  is  ’n  gevaarlike  ding.  Dis  een  uit 
’n  honderd  wat  weer  lewendig  uit  hom  uit  klim. 

MARIA:  Dis  mos  wat  ek  ook  sê. 

URSULA:  Nee  wat,  julle  wil  nou  sommer  weer  spoke  in 
die  heldere  daglig  soek.  Hulle  sou  vir  Nonnie  laat  weet 
het  as  daar  iets  met  hom  gebeur  het.  Hulle  laat  altyd 
weet.  Of  as  hy  nie  kon  kom  nie,  sou  hy  self  ’n  brief  of 
’n  telegram  gestuur  het . . . Is  die  blomme  nie  vir  jou 
mooi  nie,  Chrissie? 

CHRISSIE  (kyk  vlugtig  na  die  blomme) : Ja,  dis  mooi . . . 
Maar  hy  behoort  darem  al  hier  te  gewees  het. 

(NONNIE  en  MIETJIE  kom  binne.  NONNIE  is  ’n 
klein  grys  vroutjie,  ook  in  die  sestig,  en  byna  kinderlik 
eenvoudig  en  opreg.) 

MIETJIE  (onderwyl  hulle  binnekom) : En  hy  sal  seker  met 
sy  vliegmasjien  kom. 

NONNIE  (lag) : Ag,  my  liewe  kindjie,  waaraan  dink  jy  nou 
weer! 

MIETJIE:  Ek  is  seker  hy  sal  met  sy  vliegmasjien  kom. 

NONNIE:  En  waar  sal  hy  gaan  sit  met  die  ding? 

MIETJIE : Hy  sal  weet  waar  om  te  gaan  sit.  Hulle  ken  baie 
sitplekke  waarvan  ons  niks  weet  nie  . . . 

URSULA  (lag) : Lyk  my  Mietjie  is  meer  begaan  om  die 
vliegmasjien  te  sien  as  vir  Herman. 

NONNIE  (lag):  Ja. 

MARIA:  Waar  bly  julle  die  ganse  dag,  Nonnie?  Die  koffie 
is  al  yskoud. 

NONNIE:  Ek  het  my  eers  reggemaak,  Ouma. 

MARIA:  Julle  met  julle  geregmakery . . . Skink  vir  ons 
koffie  in,  Ursula. 

MIETJIE:  Maar  gaan  ons  dan  nie  vir  hom  wag  nie? 

MARIA:  Nee,  ek  wag  g’n  vir  rnans  nie.  Hulle  is  alewig 
laat,  of  anders  kom  hulle  glad  nie.  Ek  ken  hulle  — vra 
maar  vir  my.  (URSULA  gee  haar  koffie  vir  haar;  sy 
proe  daaraan.)  Dis  soos  water.  En  dan  wou  julle  nog 
wag ...  (tot  NONNIE.)  Wanneer  het  jy  hierdie  kleinseun 
van  jou  laas  gesien? 

MIETJIE  (neem  haar  koffie) : Dankie,  Ursula. 

NONNIE:  O,  dis  baie  jare  laas  — ses  jaar.  (Ontvang  haar 
koffie.)  Dankie,  Ursula . . . Toe  het  mv  seun  en  sy  vrou 
nog  altwee  geleef. 

MARIA:  Hulle  sê  hy  lyk  soos  jou  oorlede  man. 

CHRISSIE  (ontvang  haar  koffie) : Dankie,  Ursula. 

NONNIE:  Sprekend  soos  hy.  Hy  het  dieselfde  naam  ook 
— Herman.  As  ek  hom  sien,  sien  ek  vir  Herman  toe  hy 
jonk  was. 

MARIA:  En  e-,  wanneer  het  jy  sy  brief  gekry? 

NONNIE:  Omtrent  drie  maande  terug  al.  Hy  het  geskryf 

dat  hy  verlof  kry  en  dat  hy  vandag  kom  — laat  vanmid- 
dag  glo,  of  anders  eers  vanaand. 

MARIA:  Jy  moenie  jou  hart  te  veel  op  hierdie  ding  sit  nie, 
Nonnie. 

NONNIE:  Hoekom,  Ouma? 

MARIA:  Drie  maande  is  lank.  Daar  kan  baie  dinge  in  drie 
maande  gebeur,  vernaamlik  in  ’n  oorlog. 

NONNIE  ( onrustig ) : Ouma  bedoel . . . ? 

MARIA:  Hy  kan  al  dood  v/ees  vir  al  wat  ons  weet. 

URSULA:  Ag-nee,  Ouma  Maria,  wat  se  bangpratery  is  dit 
nou  hierdie?  Daar  kón  niks  met  Herman  gebeur  het  nie. 
Hulle  sou  vir  Nonnie  dadelik  laat  weet  het.  Hulle  laat 
altyd  weet.  In  ’n  oorlog  is  geen  tyding  goeie  tyding. 

NONNIE:  Is  jy  seker,  Ursula? 

URSULA:  Natuurlik.  Hulle  laat  dadelik  vir  jou  weet  as 
daar  iets  gebeur. 

NONNIE  ( verlig ) : Ek  het  nou  so  geskrik. 

MIETJIE : Ek  ook. 

MARIA:  Dis  alles  goed  en  wel,  maar  ek  ken  die  mans- 
mense.  ( Sy  sit  tydsaam  haar  ko'ppie  neer  en  veeg  haar 
mond  met  die  agterkant  van  die  hand  af.)  Hulle  word 
vir  oorloë  en  doodgaan  gebore.  Ek  sê  altyd:  mans  is  soos 
rawe  — waar  hulle  vlieg,  val  ’n  swart  skaduwee.  Vra 
maar  vir  my:  ek  ken  vir  hulie. 

MIETJIE : Oorle  Fransie  — hy  het  mos  kerke  se  dakke 
opgesit.  En  dis  ’n  vreeslik  gevaarlike  werk  — daar  so 
hoog  onder  die  wolke,  met  niks  eers  om  aan  vas  te  hou 
nie.  ’n  Mens  sou  nou  dink  dat  hy  sy  dood  daar  sou  kry, 
maar  hy  het  siek  geword  en  in  die  bed  gesterwe. 

CHRISSIE:  Is  Ouma  Maria  se  man  dan  in  die  oorlog  dood? 

MARIA:  Nie  in  die  oorlog  nie;  in  die  Rebellie.  My  seuns  is 
in  die  oorlog  dood  — drie  van  hulle. 

NONNIE:  Ouma  het  ons  nog  nooit  daarvan  vertel  nie. 

MARIA:  Wat  is  daar  te  vertel?  Hulle  is  oorlog  toe  en  hulle 
is  geskiet  — dis  al.  My  man  het  alleen  huis  toe  gekom 
ná  die  vrede. 

URSULA:  Was  dit  al  kinders  wat  Ouma  Maria  gehad  het? 

MARIA:  Ja. 

NONNIE:  En  hulle  was  seker  drie  pragtige  seuns? 

MARIA:  Ja,  hulle  was  drie  mooie  seuns  . . . Toe  kom  die 
Rebellie.  Hulle  het  my  man  in  ons  huis  vasgekeer;  en  toe 
hy  nie  wou  oorgee  nie,  het  hulle  hom  geskiet. 

MIETJIE:  O,  ek  wil  sommer  huil . . . 

MARIA:  Moenie  laf  wees  nie  . . . Ja,  so  was  dit  altyd:  elke 
man  wat  in  my  lewe  gekom  het,  het  sy  skaduwee  gegooi 
En  tog  was  dit  ’n  goeie  ding  ook. 

CHRISSIE  ( temerig ) : Ja,  dit  was  goed  — al  daardie  dinge. 
Toe  oorlede  Willem  nog  geleef  het,  het  ek  ook  nog  ’n 
ordentlike  lewe  gelei.  Maar  hier  in  hierdie  plek  . . . 

MARIA : Daar’s  niks  verkeerd  met  hierdie  plek  nie . . . 
Wanneer  kom  jou  jonkman  dan,  Nonnie? 

NONNIE:  Dit  voel  regtig  vir  my  asof  dit  my  jonkman  is 
wat  kom.  Ek  is  so  opgewonde.  Dis  of  ek  weer  ’n  meisie 
is  soos  in  die  ou  dae. 

CHRISSIE:  Toe  oorlede  Willem  nog  geleef  het . . . 

MIETJIE:  Arme  Ursula,  arme  Ursula!  Sy  was  altyd  alleen. 

CHRISSIE:  Was  daar  nooit  een  in  jou  lewe  nie,  Ursula? 

MARIA:  Dis  nou  weer  ’n  ding  om  te  vra! 

URSULA:  Daar  was,  maar  ek  het  nie  met  hom  getrou  nie. 

NONNIE:  Hoekom  nie,  Ursula? 

URSULA:  Hy’s  dood  voor  die  tyd. 

NONNIE:  O . . . (Sy  staan  op  cn  loop  na  die  venster.) 

URSULA:  Julle  praat  van  mans  wat  oorloë  toe  moes  gaan, 
wat  op  gevaarlike  dakke  moes  werk,  en  van  angs  en 
swaarkry.  Ek  het  dit  nooit  geken  nie.  En  is  dit  nie  ook 
’n  goeie  ding  nie  ? 

MARIA:  Ja,  dit  is  ook  ’n  goeie  ding  . . . Wat  is  jy  so  ruste- 
loos,  Nonnie? 

URSULA  ( skertsend ) : Sy  loer  deur  die  gordyntjie  asof  sy 
perdepote  oor  die  bult  hoor  klap  het. 

CHRISSIE  ( asof  sy  oor  haar  rumatiek  kla) : En  netnou 
kraak  die  saal  as  hy  stilhou  en  afklim. 

NONNIE:  En  hy  kón  sy  perd  altyd  so  laat  pronk  as  hy 
die  werf  opry. 

MARIA:  Ek  het  baie  keer  vir  my  man  gesê:  jy  en  jou 
perd  is  ewe  windlawaai.  Maar  hy  het  geglo  dat  mens  ’n 
man  aan  die  pronk  van  sy  perd  ken. 

NONNIE:  Ja,  my  oorlede  vader  het  altyd  gesê:  daar’s  net 
een  ding  wat  mooier  as  ’n  mooi  perd  is,  en  dis  ’n  jongman 
op  ’n  mooi  perd. 

MARIA:  Ja,  dis  ’n  fraaie  gesig.  Maar  vandag  sien  ’n  mens 
dit  nie  meer  nie. 

CHRISSIE:  Nee,  vandag  kom  hulle  met  motorkarre  en 
busse. 

MIETJIE  ( sug ) : Ag  ja,  waar  is  ons  dage  nou? 

NONNIE  ( nog  by  die  venster ; onrustig) : Maar  hy  kom 
dan  nie,  Ursula! 

URSULA : Maar  jy  het  dan  tog  self  gesê  hy  kom  dalk  eers 
vanaand. 

NONNIE:  Ek  het,  ja.  Maar  is  jy  seker  dat  hulle  vir  my 
sou  laat  weet  as  daar  iets  met  hom  gebeur  het?  Ek  is 
nou  meteens  bang  . . . 

URSULA:  Kom  nou,  Nonnie.  Wat  kán  daar  nou  met  hom 
gebeur  ? 

NONNIE  ( gaan  voeer  sit ) : Ag  ja,  ek  is  ook  sommer  ver- 
spot.  Om  so  te  kere  te  gaan  oor  ’n  kleinseun  wat  kom 
kuier . . . 

MIETJIE  Dis  nie  verspottigheid  nie,  Nonnie.  Ek  is  dan 
self  ook  net  so  opgewonde. 

MARIA:  Julle  is  almal  verspot.  So  ’n  ge-aantrekkery  en  ’n 
geblomplukkery  . . . Ek  het  dit  netnou  al  gesê ! 

CHRISSIE:  ’n  Mens  gaan  ook  so  maklik  op  hol  met  die  ou 
dae . . . Ag  ja,  dis  ook  al  wat  ons  nog  het. 

MIETJIE:  Ek  sit  nou  juis  weer  aan  Fransie  en  dink. 
( Giggel .)  Toe  hy  die  eerste  keer  kom  kuier  het,  het  hy 
kastig  kom  perde  soek.  En  toe  het  ons  al  lankal  by  die 
nagmaal  opgesit. 

MARIA:  Ai  ja,  dié  perdesoekery.  (Sy  lag.)  Dit  was  altyd 
hulle  streke. 

CHRISSIE:  Vandag  se  meisies  weet  nie  wat  hulle  mis  nie, 
noudat  perde  uit  die  mode  uit  is. 

URSULA:  O,  hulle  kyk  weer  na  die  blink  motorkarre. 

NONNIE:  Maar  dis  darem  nie  dieselfde  nie. 

(’n  Oomblik  sit  hulle  almal  in  hulle  eie  gedagtes 
verlore.  Dan  begin  MIETJIE  sing,  saggies,  half-in- 
gedagte,  oor  haar  hekelwerk  heen.) 

MIETJIE  ( sing ): 

Dis  te  ver  om  te  loop,  dis  te  na  om  te  ry: 

Hoe  sal  ek  maak  om  die  blom  te  kry . . . ? 

CHRISSIE:  Aits,  hoor  vir  Mietjie! 

MIETJIE  ( met  ’n  giggellaggie ) : Waar  is  die  dae  nou  toe 
ons  die  polka  gedans  het? 

URSULA:  Jy  wil  tog  nie  vir  my  vertel  dat  jý  nie  meer  die 
polka  kan  dans  nie,  Mietjie! 

MIETJIE:  Ek  kan  — maar  nie  meer  tot  die  hoenders  kraai 
nie. 

CHRISSIE:  Ag  jy!  Jy  sal  die  eerste  draai  al  omval. 

NONNIE:  Wys  vir  hulle,  Mietjie. 

MIETJIE  (giggelend) : Moet  ek? 

MIETJIE  (staan  op) : Sing  dan  vir  my,  Ursula. 

MARIA  ( laggend ):  Jy’s  verspot,  Mietjie! 

URSULA  (sing  handeklappend  onderwyl  Mietjie  ’n  paar 
stram  passies  maak) : 

Daar  oorkant  die  spruit  staan  ’n  mooi  rooi  blom, 

Hoe  sal  ek  maak  om  by  haar  te  kom? 

Dis  te  ver  om  te  loop,  dis  te  na  om  te  ry . . . 

(MIETJIE  het  gaan  staan,  half-uitasem.  Die  andei 
lag.) 

CHRISSIE:  Sy’s  skoon  uitasem. 

MIETJIE  ( laggend ) : Hm-hm!  Gee  my  net  ’n  jonkman,  dán 
sal  julle  sien. 

URSULA:  Ja,  dis  al  wat  nou  kortkom. 

MIETJIE  ( loop  soos  ’n  jonkman  na  Nonnie  toe  en  maák  ’n 
buiging) : Ekskuus  my  vir  die  polka,  Nooientjie. 
NONNIE  (laggend) : Ag,  jy’s  verspot,  Mietiie! 

URSULA : Toe  nou,  Nonnie! 

NONNIE:  Maar  ek  kan  nie. 

MIETJIE  ( buig  weer):  Ekskuus  my  vir  die  polka. 

MARIA  ( as  Nonnie  laggend,  half-skugter  opstaan) : O, 
julle  . . . 

MIETJIE:  Musiek! 

(URSULA  en  CHRISSIE  sing  handeklappend  en 
OUMA  MARIA  hou  met  die  kop  tyd  onderwyl  NON- 
NIE  en  MIETJIE  stram-stram  dans.  Dit  is  duidelik 
dat  almal  hulself  volkome  vergeet  het.  Af  en  toe  klink 
OUMA  MARIA  se  krakerige  lag  bokant  die  vrolikheid 
uit.) 

URSULA  en  CHRISSIE  ( sing ) : 

Daar  oorkant  die  spruit  staan  ’n  mooi  rooi  blom, 

Hoe  sal  ek  maak  om  by  haar  te  kom? 

Dis  te  ver  om  te  loop,  dis  te  na  om  te  ry . . . 
NONNIE  ( onder  die  dans  deur;  laggend) : Nie  so  vinnig 
nie,  Mietjie! 

URSULA  en  CHRISSIE  ( sing ) : 

Hoe  sal  ek  maak  om  die  blom  te  kry? 

Dis  nie  myne  nie,  dis  nie  joune  nie, 

Dis  ’n  ander  man  se  goed  wat  jy  na  vry  . . . 
NONNIE  (het  stil  gaan  staan;  lag) : Sjoe!  Nou  kan  ek  nie 
meer  ’n  voet  versit  nie  . . . 

CHRISSIE  ( onder  die  vrolikheid  deur) : Hulle  dans  nog 
soos  wie  weet  wat  se  nooiens! 

MIETJIE:  Miskien  vra  Herman  jou  nog  om  saam  met  hom 
te  gaan  dans  vanaand. 

NONNIE  ( lag  byna  kinderlik) : Ja. 

URSULA  ( maak  hulle  stil  met  ’n  handgebaar) : Sjuut!  ( In 
die  stilte  wat  volg,  lui  die  deurklokkie.) 

MIETJIE  (opgewonde) : Dis  hy! 

MARIA  (as  MIETJIE  na  die  deur  toe  mik) : Kom  sit, 
Mietjie!  Nonnie  moet  gaan. 

NONNIE  (bang) : Nee,  nee,  laat  Ursula  gaan. 

(URSULA  gaan  by  die  deur  uit  en  af  in  die  gang 
na  die  voordeur.  Die  ander  sit  swyend,  met  hulle  oë 
spannend  op  die  deur  gerig.  Dit  begin  al  skemer  word 
in  die  vertrek.) 

MIETJIE  ( hálf-fluisterend ) : O,  ek  is  so  opgewonde. 

MARIA:  Gedra  jou,  Mietjie! 

MIETJIE  ( ná  ’n  oomblik  stilte;  half-fluisterend ) : Nou  gaan 
ons  sien  hoe  jou  man  gelyk  het,  Nonnie. 

(Niemand  antwoord  haar  nie.  ’n  Oomblik  sit  hulle 
nog  so.  Dan  verskyn  URSULA  weer  in  die  deur  — 
alleen.) 

MIETJIE:  Waar  is  hy,  Ursula?  ( Geen  antwoord  nie.)  Ag, 
sy  het  hom  weggesteek! 

URSULA  ( kom  vorentoe ) : Dis  ’n  telegram  vir  Nonnie. 

NONNIE  ( met  ’n  klein  angskreetjie) : O ...  (Sy  neem  die 
telegram,  skeur  die  bewerig  oop , en  lees;  dan  staar  sy 
byna  verwese  voor  haar  uit.) 

URSULA:  Wat  is  dit,  Nonnie? 

NONNIE  ( dof ) : Hy  sê  hy  kan  nie  kom  nie. 

MIETJIE  ( verlig ) : O,  ek  dag  hy’s  dood . . . ( Dan  besef  sy 
wat  gebeur  het;  teleurgesteld) : En  nou  kom  hy  nie  meer 
nie  . . . Dis  mos  nie  reg  nie,  Nonnie! 

MARIA:  Bly  stil,  Mietjie!  . . . Wat  sê  hy  nog? 

NONNIE:  Niks  meer  nie. 

MIETJIE  (by  die  trane) : En  ons  het  alles  vir  hom  reg- 
gemaak!  Kyk,  hier  staan  sy  koffie  ook  klaar ...  (Sy  huïl 
saggies.  Dan  kyk  sy  op  en  sien  dat  NONNIE  ook  ’n  traan 
uit  die  oog  veeg.  Sy  gaan  na  haar  toe.)  Moenie  huil  nie, 
Nonnie . . . 

NONNIE  (dof) : Ons  is  sommer  laf.  (Sy  loop  oud  en  krom 
na  die  venster  toe.) 

MIETJIE  (weerloos) : Sy  huil . . . 

CHRISSIE  (weer  ontnugterd) : Ek  het  mos  gesê  hy  sal  g’n 
kom  nie. 

MIET JIE : En  ons  was  so  vrolik  . . . 

MARIA  (gedemp) : Ons  was  verspot. 

(URSULA  loop  na  NONNIE  toe  en  gaan  agter  haar 
by  die  venster  staan.  Ook  sy  het  ouer  en  moeër  geword. 
Dit  is  sterk  skemer  in  die  vertrek  waar  MARIA  en  die 
ander  twee  swyend  sit;  maar  voor  die  venster  staan 
URSULA  en  NONNIE  teen  die  lig  wat  nog  dof  van 
buite  af  inval.) 

URSULA  (troostend) : Kom,  Nonnie;  dit  is  mos  niks 
ernstigs  nie. 

NONNIE  (dof) : Ek  weet. 

URSULA:  Hoekom  sal  ons  ons  deur  so  ’n  ou  dingetjie  laat 
onderkry  ? More  is  mos  nog  ’n  dag.  Miskien  kom  hy  móre, 
of  oormóre. 

NONNIE:  Vir  ons  is  daar  nie  meer  móre  nie,  Ursula.  Daar’s 
net  gister  — en  vannag. 

URSULA:  Jy  voel  nou  maar  net  sleg  omdat  hy  nie  gekom 
het  nie.  ’n  Mens  is  so:  jy  maak  jou  klaar  vir  iets,  en  as 
dit  nie  gebeur  nie  . . . 

NONNIE:  Dis  nie  dit  nie.  Ons  was  sommer  verspot  gewees, 
maar  dis  nie  dit  nie. 

URSULA : Wat  is  dit  dan? 

NONNIE  ( verlate ) : Ons  is  oud,  Ursula.  Alles  lê  agter  ons. 

URSULA  ( stry  om  haar  eie  weemoed  te  verberg) : Ag  nee 
wat,  Nonnie.  Mense  word  nie  oud  nie.  Dis  waar  — ons 
hare  word  wit  en  ons  velle  dor  en  verrimpeld,  maar 
binnekant,  binnekant  bly  ons  jonk.  Was  ons  nie  netnou 
nog  meisies  gewees  nie? 

NONNIE:  Ons  was,  maar  van  baie  jare  gelede. 

URSULA : En  selfs  al  is  ons  oud  . . . Kyk  hoe  stil  is  dit  buite 
noudat  dit  aand  word,  Nonnie.  Alles  het  gaan  rus:  die 
voëls  en  die  bome ; en  netnou  gaan  ons  ook  in  ons  beddens 
inkruip.  Ons  doen  dit  elke  aand.  En  sal  ons  dan  bang 
wees  om  dit  ook  te  doen  in  die  Groot  Aand  — hê,  Nonnie? 

NONNIE:  Is  jy  dan  niks  bang  nie,  Ursula? 

URSULA  ( antwoord  nie ; sy  sidder  effens ) : Dis  koud  van- 
aand . . . 

NONNIE:  Ons  moet  padgee  voor  die  venster. 

CHRISSIE:  Ek  kan  niks  meer  sien  nie.  Slaan  aan  die  lig, 
Mietjie. 

MARIA  ( somber ) : Laat  staan  die  lig.  Wat  wil  ons  met  lig 
maak? 

NONNIE  (berustend) : Maar  dis  waar  wat  jy  sê,  Ursula: 
more  is  nog  ’n  dag.  Móre  sal  hy  seker  kom . . . 

(NQNNIE  draai  om  en  loop  langsaam  en  krom  terug 
na  dié  wat  aanvaar  het;  alleen  URSULA  bly  in  die 
dofwordende  ligkol  voor  die  venster  agter.) 

GORD YN 

SIKORORO , deur  Oswald  Pirow; 
Die  Afrilcaanse  Pers  Bpk.,  Jo- 
hannesburg  (1952). 

Die  bundel  het  as  tweede  titel: 
Avonture  in  die  Spookland  van 
die  Bantu,  en  is  bedoel  as  ’n  her- 
skepping  van  Bantoe-vertellings 
wat  orals  vandaan  gehaal  is  en 
saamgevleg  is  tot  ’n  nuwe  eenheid 
sodat  dit  vir  die  Afrikaanse  leser 
’n  sinvolle  inleiding  word  in  die 
Bantoelore  betreffende  die  goed- 
en  kwaadgesinde  bowe-sinlike 
magte  wat  die  lewe  van  die  Ban- 
toemens  beheer.  As  sodanig  moet 
dit  as  besonder  geslaag  beskou 
word,  en  na  die  inhoud  is  dit  te 
vergelyk  m^t  die  bekende  her- 
skeppings  van  die  Germaanse  en 
Klassieke  geestewêreld. 

Pirow  verstaan  die  kuns  mees- 
terlik  om  boeiend  te  vertel,  om 
van  die  een  verhaal  oor  te  stap 
op  die  volgende  sonder  dat  die 
leser  se  aandag  verslap.  Steurend 
in  die  bundel  is  egter  die  manier 
waarop  die  skrywer  inboorling- 
woorde  telkemale  tussen  hakies 
verduidelik  vir  die  onkundige 
leser;  dit  is  tog  ’n  stilistiese  pro- 
bleem  wat  jare  gelede  al  opgelos 
is  deur  J.  M.  Friedenthal  en  P. 
J.  Schoeman.  Na  my  smaak  is 
die  slot  van  die  verhaal  te  stomp, 
en  dit  verdien  werklik  die  oor- 
weging  van  die  skrywer  om  by  ’n 
verdiende  herdruk  die  afloop  so 
te  herskep  dat  die  geheel  ’n  ver- 
diepte  betekenis  kry. 

Andersins  is  dit  ’n  werk  wat 
die  aandag  van  ons  leser  verdien. 

ABEL  COETZEE 
PLOTINUS  AND  NEOPLATON- 
ISM.  An  introductory  study  by 
P.  V.  Pistorius.  Bowes  and 
Bowes,  Cambridge,  1952. 

Die  skrywer  van  hierdie  werk, 
professor  P.  V.  Pistorius,  hoog- 
leraar  in  Hellenistiese  en  Patris- 


tiese  Grieks  aan  die  Universiteit 
van  Pretoria,  is  nie  alleen  klas- 
sikus,  taalkundige,  en  filosoof 
nie,  maar  is  ook  teoloog  en  ken- 
ner  van  dogmatiek  en  vergely- 
kende  godsdiens.  Gevolglik  kon 
hy  Plotinus  met  ’n  breë  perspek- 
tief  benader.  Die  werk  word  op 
die  voorblad  aangekondig  as  „an 
introductory  study”,  en  as  soda- 
nig  moet  dit  in  billikheid  teenoor 
die  skrywer  beoordeel  word.  Dit 
is  nie  soseer  ’n  geskiedkundige 
studie  nie  as  ’n  intensiewe 
kritiese  behandeling  van  die  in- 
houd  van  Plotinus  se  metafisiese 
leërstelsel  — nieteenstaande  die 
feit  dat  die  vertolking  daarvan 
konstruktief  en  waarderend  is. 
Prof.  Pistorius  gaan  uit  van  die 
standpunt  dat  al  die  geskrifte 
van  Plotinus  in  oënskou  geneem 
moet  word,  want  sy  hele  leer- 
stelsel  hang  saam.  Hy  probeer 
om  die  logiese  eenheid  van 
Plotinus  aan  te  dui  en  oefen 
kritiek  uit  op  geleerdes  soos  Inge, 
Caird,  Eucken  en  ander. 

Die  grondprobleem  van  Ploti- 
nus  — trouens  van  die  ,,idea- 
lisme”  in  die  algemeen  — is  om 
dualisme  te  vermy  en  om  kon- 
tinuïteit  te  vind  tussen  die  tran- 
sendentale  Een  en  veelvuldigheid. 
Prof.  Pistorius  toon  aan  dat 
Plotinus  hierin  geslaag  het.  In 
die  eerste  drie  hoofstukke  behan- 
del  hy  die  drie  ,,hypostases”  van 
Plotinus  en  stel  sy  standpunt  as 
volg:  „The  three  hypostases  . . . 
are  not  a gradation  of  three 
separate  beings,  as  in  generally 
believed,  but  a more  intimate 
trinity  than  that  of  Christian 
theology,  because  neither  the 
One,  nor  the  Intellectual-Principle, 
nor  the  Soul,  can  conceivably 
exist  as  independent  and  sepa- 
rate  entities”  (p.20).  Hy  huldig 

die  heel  oorspronklike  standpunt 
dat  die  drie  „hypostases”  nie 
„afsonderlike  eenhede  in  opvol- 
ging”  (a  graded  triad)  is  nie, 
maar  „aspekte”  van  die  Plotini- 
aanse  Godheid  wat  slegs  logies 
afskeidbaar  is.  Dieselfde  beginsel 
van  eenheid  maar  logiese  onder- 
skeiding  word  vei’der  toegepas 
by  die  bespreking  van  die  aspekte 
en  funksies  van  die  tweede  en 
derde  hypostases.  Wat  immanent 
is,  kan  ook  tegelykertyd  transen- 
dentaal  wees,  en  dit  is  in  ’n 
sekere  sin  hoedanighede  — vir 
sover  as  wat  daar  van  ’n  hoe- 
danigheid  van  die  Een  gepraat 
kan  word  — van  al  drie  eenhede: 
„the  One,  in  its  character  as  the 
One,  is  transcendent,  but  the 
Neoplatonic  Godhead,  which  in- 
cludes  the  One,  the  Intellectual- 
Principle  and  the  Soul  or  the 
Principle  of  Life,  is  immanent 
and  transcendent . . . If  we  insist 
on  postulating  a God  who  is  only 
transcendent  we  must  logically 
arrive  at  the  Indian  concept  of 
a Nihil,  a Para-Brahm,  and  con- 
versely,  the  only  deity  of  whom 
we  say  is  is  exclusively  imma- 
nent,  is  the  negative  concept  of 
atheistic  pantheism”.  Op  hierdie 
wyse  voorkom  prof.  Pistorius  die 
dualisme  waaraan  die  vertolking 
van  Grangeorge,  Eucken,  Inge 
en  Caird  hom  skuldig  maak.  Dit 
behou  die  kontinuïteit  en  ver- 
klaar  ook  Plotinus  se  teleologie. 

’n  Juiste  waardering  van  prof. 
Pistorius  se  werk  verg  dat  daar 
noukeurig  op  sy  kritiek  van 
Plato  gelet  word.  Dit  kom  hoof- 
saaklik  op  die  volgende  neer: 
Plato  se  Idees,  selfs  die  hoogste, 
die  Idee  van  die  Goeie,  is  denk- 
baar  en  kan  deur  die  menslike 
verstand  — die  .discursive  reason’ 
— met  behulp  van  ontleding  en 


sintese  geken  word;  sy  Idees  het 
geen  onderlinge  verband  nie  — 
sy  hierargiese  indeling  is  onoor- 
tuigend;  hulle  het  ook  geen  ver- 
band  met  waarneembare  dinge 
nie:  „how  can  the  One  serve  as 
the  source  of  multiplicity . . . ? 
This  problem  was  the  rock  on 
which  the  metaphysical  system 
of  Plato  foundered  . . . There  is 
nothing  intrinsically  teleological 
in  the  ideas  of  Plato.  There  is 
nothing  intrinsically  comprehen- 
sive  in  his  idea  of  the  Good” 
(p.23  en  ook  p.35). 

Dit  is  gegronde  kritiek  soos 
o.a.  blyk  uit  Rep.  511  B en  533  A 
met  Adam  se  opmerkings,  i.v.m. 
die  vermoë  van  die  verstand  om 
deur  middel  van  dialektiek  die 
Idee  van  die  Goeie  te  begryp. 
Vergelyk  ook  Ross  se  verklaring 
van  die  ,,gelykenis  van  die  ver- 
deelde  streep”  in  sy  nuutste 
werk  ( Plato’s  Theory  of  Ideas, 
1951,  p.67-8).  Die  studie  van  die 
Idees  nl.  is  die  filosoof  se  beson- 
dere  taak,  en  hieroor  merk  hy 
op:  „the  work  of  philosophy  no 
less  than  that  of  science  was  for 
Plato  one  of  reasoning,  the 
deduction  of  less  general  from 
more  general  propositions”.  Oor 
gebrek  aan  onderlinge  verband 
het  Ross  geskryf:  „It  is  difficult 
to  see  what  Plato  can  have 
meant  when  he  says  that  the 
Idea  of  Good  accounts  for  the 
existence  and  the  knowability  of 
the  world  of  Ideas”  (p.42).  Die 
sogenaamde  hierargie  wat  in  die 
latere  werke  soos  die  Philebus, 
Phaedrus,  en  Sophistes  bespreek 
word,  was  presies  ’n  poging  — 
wat  nie  geslaag  het  nie  — om 
verband  tussen  die  Idees  te  vind. 
Van  verband  met  die  waarneem- 
bare  wêreld  is  daar  nog  minder 
sprake.  Dit  is  kenmerkend  van 

Plato  se  latere  werke  dat  hy 
beweeg  het  in  die  rigting  van 
’n  transendentale  beskouing  van 
die  Idees.  Aristoteles  het  hom 
daarvan  beskuldig  dat  hy  sy 
Idees  van  die  sigbare  dinge  ge- 
skei  het  (sien  Mabbott,  Class. 
Quart.  XX,  vir  'n  verdediging 
van  Aristoteles  se  kritiek).  Ross 
beweer  „that  Plato  should  have 
thought  of  an  Idea  as  thinking 
or  planning  or  bringing  anything 
into  being  is  really  inconceiv- 
able”  (p.235).  ’n  Goddelike  wese 
word  onderskei,  tentatief  in  die 
Republiek,  onomwonde  in  die 
Phaedo,  om  die  skepping  aan  te 
vul.  Gaandeweg  verloor  die  Idees 
hul  voorrang  in  Plato  totdat  daar 
in  die  Timaeus,  naas  die  Idees, 
ook  die  afsonderlik-bestaande 
Demiourgos  en  Ruimte  onont- 
beerlik  geag  word  vir  sy  stelsel. 

In  sy  bespreking  van  ,Stof’ 
(.Matter’)  betree  prof.  Pistorius 
’n  besonder  polemiese  terrein. 
Die  regte  voorstelling  hiervan  is 
belangrik  as  dualisme  voorkom 
moet  word,  en  dit  raak  ook  pro- 
bleme  soos  die  skepping,  euwel, 
vrye  wil  en  morele  skuld.  Plotini- 
aanse  Stof,  in  prof.  Pistorius  se 
vertolking,  is  nie  materieel  nie, 
dit  is  nie  ’n  entiteit  nie,  maar  is 
die  absolute  gebrek  aan  werk- 
likheid  en  die  negatiewe  uiterste; 
dit  is  nooit  geskape  nie  en  is  on- 
veranderlik.  Die  bestaan  daarvan 
is  ’n  kosmiese  noodsaaklikheid 
en  ewe  onontbeerlik  as  die  Abso- 
lute  Goeie.  Dit  is  die  Absolute 
Euwel,  en  morele  skuld  bestaan 
in  die  graad  waarin  die  menslike 
Siel  homself  vrywillig  aan  die 
negatiewe  invloed  van  Stof  bloot- 
stel.  Prof.  Pistorius  verskil  hier 
van  Schroeder  wat  metafisiese 
werklikheid  aan  Stof  toeskryf; 
van  Inge  wat  beweer  dat  Stof 


wel  geskep  is,  alhoewel  „nie  in 
tyd  nie”;  en  van  Caird  wat  ook 
meen  dat  God  Stof  geskep  het 
en  dat  Hy  euwel  in  die  mens  ge- 
plaas  het.  Prof.  Pistorius  kom 
tot  die  slotsom:  „One  possible 
escape  from  a dualistic  view  of 
ultimate  reality  is  the  Plotinian 
solution  of  the  unreality  of 
matter  and  the  identification  of 
matter  and  evil”  (p.132). 

Hy  ontken  dat  Plotinus  se  mis- 
tisisme  voortspruit  uit  asketisme. 
Daarenteen  was  Plotinus  betrek- 
lik  ruim  t.o.v.  liggaamlike  be- 
hoeftes,  en  sy  katarsis-leer  kan 
vergelyk  word  met  die  gematigde 
onthouding  en  dissipline  van  die 
Christelike  leer.  Ten  gunste  van 
die  individualisme  van  Plotinus 

— ,,morality  of  the  inner  soul” 

— wat  prof.  Pistorius  beklem- 
toon,  kan  Paulus  se  woorde  mis- 
kien  aangevoer  word:  „want  ek 
verlustig  my  in  die  wet  van  God 
na  die  innerlike  mens”.  Vir 
Plotinus  was  daar  geen  geskrewe 
openbaring  nie.  Lig  en  heil  moes 
hy  vind  in  die  bepeinsing  van 
metafisiese  wette  soos  in  sy  eie 
siel  waargeneem.  Dit  is  die 
grondslag  van  sy  mistisisme  wat 
prof.  Pistorius  beskryf  as  „the 
practical  application  of  idealistic 
thought”.  Dit  is  ’n  oorspronklike 
stelling  en  belangrik  omdat  Plo- 
tinus  dikwels  as  ’n  sombere 
kluisenaar  voorgestel  word.  ‘Hier- 
deur  verwerp  hy  ook  Brehier  se 
teorie  dat  Plotinus  ’n  Oosterse 
mistikus  was.  Dit  is  nie  die  laaste 
woord  oor  mistisisme  as  sodanig 
nie,  maar  slegs  ’n  poging  om 
Plotinus  te  verklaar.  Vanself- 
sprekend  is  hier  geen  sprake  van 
die  gemeenskapsmistiek  van  die 
Christen,  gegrond  op  genade- 
ervaring  nie;  dit  is  eerder  ’n 
„speculatief-kontemplerende  mis- 

tiek”  (Obbink  en  Brouwer).  Daar 
is  niks  prinsipieel  verkeerd  om 
Plotinus  se  mistisisme  in  hierdie 
kategorie  te  plaas  nie,  en  prof. 
Pistorius  se  verdediging  daarvan 
is  oortuigend  genoeg. 

Prof.  Pistorius  se  studie  is 
metafisika,  en  vanuit  ’n  meta- 
fisiese  standpunt  geskryf.  Ten 
spyte  van  oorvleueling  het  hy  dit 
sorgvuldig  van  teologie  onderskei 
(bv.  p.66).  Dit  is  samehangend, 
boeiend  en  voldoende  toegelig 
met  aanhalings  uit  Plotinus. 
Lesers  sal  dit  opbouend  vind,  en 
vir  die  student  bied  dit  ’n  waar- 
devolle  inleidende  studie  oor 
Plotinus. 

C.  P.  T.  NAUDE 

DE  LAAIENDE  STILTE  deur 
Albert  Helman  (N.V.  Amster- 
damsche  Boek-  en  Couranten- 
maatschappij,  1952). 

Die  leuse  uit  Horatius  waarmee 
Helman  sy  roman  van  stapel 
stuur,  dra  meer  betekenis  as  wat 
’n  mens  met  die  eerste  oogopslag 
laat  vermoed:  „Die  naam  is  ver- 
ander,  maar  die  verhaal  handel 
oor  jou.”  Daarmee  wou  hy 
moontlik  die  gepoogde  univer- 
saliteit  van  sy  werk  aandui,  maar 
die  passasie  waaruit  dit  geneem 
is,  toon  ook  ’n  groot  ooreenkoms 
met  die  onderhawige  roman. 
Horatius  verwys  hier  na  ’n 
Atheense  rykaard  wat  gedurig 
sy  geld  sit  en  dophou  en  Tanta- 
lus  wat  reik  na  die  steeds  ont- 
wykende  water,  en  dan  volg  daar, 
op  die  aangehaalde  woorde,  die 
volgende:  „Dag  na  dag  waak  jy 
oor  die  skatte  wat  jy  bymekaar 
geraap  en  geskraap  het,  maar  jy 
durf  hulle  nie  aanraak  nie,  asof 
hulle  te  heilig  is.” 


Die  beeld  wat  Helman  hier 
skilder,  toon  ooreenkoms  met  die 
gees  wat  Horatius  openbaar:  die 
mens  wat  nie  by  magte  is  om 
gebruik  te  maak  van  wat  hy 
besit  nie.  Onmag  — dit  is  die 
beeld  waarop  De  Laaiende  Stilte 
gebaseer  is:  die  onmag  van 
Agnês  d’Esternay  (wie  se  dag- 
boek  die  roman  vorm)  om  haar 
liefde  jeens  Raoul,  later  jeens  die 
slaaf  Isidore,  te  openbaar,  om 
haar  wraakgedagtes  teenoor  Das 
en  MacFarley  in  dade  om  te  sit, 
om  haar  veragting  vir  die  plan- 
ters  uit  te  spreek;  die  onvermoë 
van  Raoul  om  sy  man  te  staan, 
om  sy  oortuigings  uit  te  leef,  om 
homself  te  handhaaf  teen  sy 
mede-planters.  In  so  ’n  mate  be- 
heers  hierdie  onvermoë  die  mense 
se  bestaan  dat  hulle  uiteindelik 
twee  lewens  gaan  voer  terwyl 
daardie  toestand  tog  geminag 
word  maar  nie  verander  kan 
word  nie:  „Verdoemd  zijn  zij, 
voor  wie  het  gedroomde  leven 
anders  is  dan  het  gehandelde;  bij 
wie  het  diepst  verlangen  onver- 
vuld  blijft . . . ” (bl.  205). 

Wat  die  roman  self  dan  betref, 
moet  ’n  mens  erken  dat  dit  geen 
meesterstuk  is  nie.  Die  vernaam- 
ste  gebrek  wat  De  Laaiende  Stïlte 
kenmerk,  is  seker  sy  gebrek  aan 
eenheid.  ’n  Mens  kry  inderdaad 
die  indruk  dat  Helman  sy  roman 
ir.  fragmente  gekonsipieer  het  en 
nie  in  staat  was  om  die  geheel 
tot  ’n  eenheid  saam  te  snoer  nie. 
Die  historiese  agtergrond,  wil  dit 
my  voorkom,  was  bestem  tot  ’n 
veel  groter  rol  as  wat  hom  uit- 
eindelik  toegeval  het.  Die  drie 
susters  en  Raoul  (getroud  met 
een  van  die  susters,  Josephine) 
is  uitgeweke  Hugenote  wat  hulle 
vol  ideale  van  vryheid  en  Chris- 
telikheid  na  Wes-Indië  begewe 

maar  ten  slotte  terugkeer  na 
Europa  nadat  die  doel  en  die 
ideale  van  hulle  kolonisering 
totaal  misluk  het.  Die  Calvinis- 
tiese  agtergrond  van  die  onont- 
koombare  lotsbestemming  word 
egter  te  veel  genoem  en  te  min 
gesuggereer.  En  juis  omdat  Hel- 
man  se  taal  eerder  mededelend  as 
suggestief  is,  ontaard  dit  alte 
dikwels  in  retoriek.  Die  hele  ge- 
deelte  vanaf  bl.  239  waarin 
Isidore  die  voorman  vermoor  en 
dan  deur  die  Skotse  halfbloed  en 
sy  voorman  gemartel  word,  kan 
hier  as  voorbeeld  dien. 


Dan  het  die  ,,belydenis”-aard 
van  die  roman  ’n  sekere  element 
van  melodramatiek  meegebring. 
die  parentetiese  „skrijf  door,  o 
hand”  (bl.  21)  en  die  half-deur- 
gehaalde  passasie  op  bl.  238  kan 
in  dié  verband  genoem  word. 

Hiernaas  het  Helman  enkele 
mooi  gedeeltes  geskep:  Agnês  se 
verblyf  in  Amsterdam  en  haar 
geloofstwyfel  is  een  van  die  beste 
passasies.  Ongelukkig  is  hierdie 
gedeeltes  te  seldsaam  om  die 
roman  as  geheel  ’n  algehele  suk- 
ses  te  maak. 

J.  J.  HUMAN 

SANGIRO  EN  DIE  DUITSE  SKRYWERS  OOR  OOS-AFRIKA 


Geagte  Redaksie,  Dis  altyd  maar 
die  beste  om  ’n  strydvraag  betyds 
op  te  los.  Kyk  nou  net  hoe  kyf 
en  kibbel  die  mensdom  oor  die 
ontstaan  en  bou  van  die  Egip- 
tiese  piramides  en  oor  die  Groot 
Zimbabwe,  of  oor  wie  eintlik 
Amerika  ontdek  het  en  of  Heyer- 
dahl  se  Kon-Tiki  tog  iets  bewys 
het!  In  my  kinderjare  het  ek 
boekdele  oor  die  twispunt  „Is 
Bacon  Shakespeare?”  gelees  en 
vandag  heet  dit  al  glad  „Marlowe 
is  Shakespeare” ! 

Toe  my  vertaling  van  daardie 
boek  oor  die  dierewêreld  en 
-lewe  — „Met  Piet  Nieuwen- 
huizen  in  Oos-Afrika”  — in  1947 
die  lig  gesien  het,  kon  ek  die 
versoeking  nie  weerstaan  nie  om 
in  ’n  woordjie  vooraf  te  wys  op 
die  ooreenkoms  tussen  Sangiro 
se  boeke  oor  Oos-Afrika  en  die 
genoemde  werk  van  Rudolf  de 
Haas.  Ek  haal  uit  daardie  voor- 
woord  van  my  aan: 

„In  die  jaar  1921  het  ’n  epog- 
makende  boek  van  sketse  uit  die 
Oos-Afrikaanse  Dierewêreld  sy 
verskyning  in  die  Afrikaanse 
Letterkunde  gemaak.  Ek  bedoel 
hierdie  intens  deurleefde  en  innig 
aangevoelde  diere-epos  van  San- 
giro  — Uit  Oerwoud  en  Vlakte 
— wat  ’n  kunswerk  is  en  klas- 
siek  in  die  wêreldletterkunde 
geword  het. 

In  daardie  selfde  jaar  (1921) 


het  Rudolf  de  Haas  sy  pragtige 
boek  (Piet  Nieuwenhuizen)  in 
Duits  by  die  Safari  Verlag  in 
Duitsland  uitgegee. 

Hoe  treffend  die  ooreenkoms 
tussen  die  Afrikaanse  en  Duitse 
sketse  is,  en  wat  die  punte  van 
verskil  mag  wees,  hoe  die  een 
mag  tintel  van  fyn  humor,  die 
ander  met  ware  liefde  vir  en 
insig  in  die  dierelewe,  — in  die 
een  boek  miskien  die  dier  self, 
in  die  ander  een  weer  die  mens 
se  handelinge  en  verhouding  tot 
die  diere  van  die  Oos-Afrikaanse 
wêreld  die  hooftema  mag  wees 
— dit  alles  laat  ek  aan  die  kritici 
oor  om  op  te  wys.  Alleen  wil  ek 
konstateer  dat  die  ooreenkoms 
vir  my  so  opvallend  is,  dat  ek 
my  nie  kan  voorstel  dat  enige 
persoon  wat  die  een  boek  gelees 
en  grondig  geniet  het,  die  ander 
een  nie  ook  met  ware  genot  sal 
lees  en  herlees  nie.  Hierdie  pimte 
van  ooreenkoms  is  vir  my  waar- 
borg  dat  Piet  Nieuwenhuizen  ’n 
uiters  gewilde  boek  by  die 
Afrikanerleser  sal  wees  wie  se 
smaak  nog  nie  totaal  deur  die 
skokkende  bloed-  en  donder- 
„rillers”  of  uitheemse  speur- 
verhale  verwilder  is  nie. 

Of  Sangiro  deur  De  Haas 
beïnvloed  is,  of  omgekeerd?” 
Sover  die  voorwoord. 

Iets  wat  my  verder  opgeval 
het,  is  die  treffende  ooreenkoms 

as  ons,  bv.  die  gebeure  en 
beskrywings,  vergelyk  (soos  op 
bls.  230-236  van  Piet  Nieuwen- 
huizen  met  bls.  200  en  ook  260- 
264  van  Uit  Oerwoud  en  Vlakte.) 
Is  dit  ook  blote  toeval  dat  die 
skrywer  (van  die  boek  oor  Piet 
Nieuwenhuizen)  se  naam  de  Haas 
is  en  dat  A.  A.  Pienaar,  skrywer 
van  Uit  Oerwoud  en  Vlakte,  vir 
hom  die  mooi  skuilnaam  Sangiro 
aangeneem  het,  wat  die  inboor- 
ling  woord  is  vir  de  haas  (hasie)  ? 

Met  my  penpunt  nog  warm  van 
die  moeisame  vertaling  van  De 
Haas  se  boek,  het  ek  met  die 
verwerking  van  ’n  tweede  Duitse 
skrywer  en  kenner  van  die  Oos- 
Afrikaanse  dierelewe  begin.  Die 
werkie  — dit  beslaan  slegs  72 
bladsye  — was  ook  reeds  in 
1947  persklaar  en  het  ruim  vyf 
jaar  in  die  yskas  van  die  uit- 
gewers  vervries  gelê.  Verlede 
maand  (September  1952)  het 
hierdie  boekie  Vreugde  en  Leed 
van  ’n  Renostertjie  (van  Fritz 
Bronsart  von  Schellendorf ) ein- 
delik  in  Afrikaans  verskyn. 

As  daar  ’n  mate  van  ooreen- 
koms  was  tussen  Sangiro  se  Uit 
Oerwoud  en  Vlakte  en  de  Haas 
se  Met  Piet  Nieuwenhuizen  in 
Oos-Afrika,  dan  is  die  ooreen- 
koms  tussen  Sangiro  se  genoem- 
de  boek  en  dié  van  Von  Schellen- 
dorf  ( Vreugde  en  Leed  van  ’n 
Renostertjie)  so  opvallend,  nie 
alleen  wat  tema  en  taal  en 
manier  van  behandeling,  beskou- 
ings  en  beskrywings  betref  nie 
(want  dit  wemel  in  Uit  Oerwoud 
en  Vlakte,  Op  Safari  en  Sirnba 
van  Germanismes  ens. ; maar 
vreemd  genoeg  veel  minder  in 
Diamantkoors  en  Twee  Fortuin- 
soekers,  wat  'n  gans  ander  tema 
het),  maar  in  die  boek  van  Von 
Schellendorf  is  ook  baie  van  die 


ander  gebeurtenisse  presies  die- 
selfde  as  dié  by  Sangiro.  Ja, 
daar  is  selfs  woorde  en  sinne 
wat  in  die  twee  boeke  sterk 
ooreenkoms  toon. 

Ons  wys  op  die  volgende  voor- 
beelde  wat  gewis  nie  aan  blote 
toeval  kan  toegeskryf  word  nie: 

1.  In  die  hoofstuk  Renoster- 
lewe,  Uit  Oerwoud  en  Vlakte, 
(Gemakshalwe  word  net  die 
letters  V.L.v.R.  vir  Vreugde  en 
Leed  van  ’n  Renostertjie  en  U.O. 
en  V.  vir  Uit  Oerwoud  en  Vlakte 
gebruik),  word  vertel  van  ’n 
merkwaardige  vriendskap  wat 
tussen  ’n  renostertjie  en  ’n  see- 
koeikalfie  ontstaan  het.  In 
V.L.v.R.  is  die  vriendskap 
roerend  dieselfde  maar  hier 
bestaan  dit  tussen  ’n  renostertjie 
en  ’n  kongonibok. 

Dit  op  sigself  is  al  opvallend, 
maar  veel  treffender  nog  is  die 
beskrywing  van  dinge  en  gebeur- 
tenisse  wat  die  vriendskap  voor- 
afgaan.  Ek  bepaal  my  hoofsaak- 
lik  by  die  eerste  hoofstuk  (±20 
bladsye)  van  V.L.v.R.  en  vergelyk 
dit  met  die  gedeelte  Renoster- 
lewe  uit  Sangiro  se  boek:  Behal- 
we  renostervoëls,  skermakasias, 
kwiekende  renostertjies,  Ndor- 
robbo’s  ens.,  wat  in  albei  boeke 
voorkom  en  amper  identiese 
rolle  vervul,  vind  ons  o.a.  nog  die 
volgende: 

2.  Op  bls.  10  van  sy  boek  sê 
Von  Schellendorf : ,,Wehe  euch 
wehrhaften  Geschopfen  . . . wenn 
Menschen  euch  so  schlafend  ent- 
decken  . . .”  By  Sangiro  heet  dit 
(bls.  259,  77.0.  en  V .):  Wee  julle 
. . . as  die  vyand  naby  genoeg 
kom  . . . (waar  julle  slaap.) 

3.  Weer  (V.L.v.R.  bls.  12)  ,,Drei 
Ndorrobbo,  jangende  Eingebore- 
ne  mit  Bogen  und  vergifteten 
Pfeilen  bewaffnet,  hatten  seit 

lángerer  Zeit  in  dieser  Gegend 
auf  diese  Nashornfamilie  gefahn- 
det...  (en  bls.  18)  . . . meist 

genugt  ein  hoher,  umgestiirtzter 
Baumstamm. . .”  Sangiro  (bls. 
258)  sê  . . . ,,’n  Halfdosyn  Ndor- 
robo’s  — rondswerwende  inboor- 
lingjagters  . . . swartes  wat  net 
van  die  jag  lewe  en  geen  ander 
verblyfplekke  as  klipgrotte  en 
omgevalle  boomstamme  het  nie, 
is  met  gifpyle  en  blinkende 
asgaaie  bewapen.” 

4.  Von  Schellendorf  ( V.L.v.R . 

bls.  15)  sê Mit  kurzem 

Schnauben  erhob  sich  die  alte 
(Nashornkuh)  alsob  sie  aus 
Gummi  wáre.”  (Die  kursivering 
in  die  aanhalings  is  telkens  van 
my,  net  om  die  treffende  ooreen- 
koms  te  toon). 

Sangiro  ( U.O . en  V.  bls.  193): 
„Die  koei  (en  kalfie)  het  opge- 
spring  asof  hulle  uit  gomlastiek 
bestaan.” 

5.  Vergelyk  verder  die  hele 
beskrywing  van  die  Ndorrobo  se 
dood  deur  die  renosterkoei  se 
horing  (soos  beskryf  deur  Von 
Schellendorf,  bls.  15-16)  met 
Sangiro  se  beskrywing  van  ’n 
ooreenstemmende  gebeurtenis 
(bls.  263-264)  en  veral  die  vol- 

gende  (V.L.v.R.) Nahm  ihn 

auf  die  Horner  und  warf  ihn  mit 
einem  máchtigen  Ruck  in  die 
H'óhe  . . . Im  Nu  war  sie  wieder 
bei  ihm,  rannte  ihr  Vorderhorn 
in  den  leblos  Daliegenden,  tram- 
pelte  mit  den  Vorderláufen  auf 
ihm  herum,  ging  rúckwárts, 
nahm  ihn  regelrecht  wieder  an, 
um  ihn  abermals  in  die  Hohe  zu 
schleudern.” 

Sangiro  het  dit  so:  (U.O.  & V.) 

(bls.  263) Soos  blits  is  hy 

onder  hulle  in,  skep  die  agterste 
een  op  die  voorhoring  en  slinger 
hom  hoog  in  die  lug,  . . . vertrap 
hom  met  die  voorpote,  gooi  hom 


dan  met  die  horing  omhoog,  en  is 
weer  op  hom  sodra  hy  grond  vat. 
Dan  staan  hy  ’n  entjie  agteruit 
en  bestorm  hom  opnuut .” 

6.  (V.L.v.R.  bls.  17) Aber 

die  Wildnistiere  benehmen  sich 
nicht  immer  gleich  . . .” 

(U.O.  & V.  bls.  263)  ...  „Maar 
die  wilde  diere  gedra  liulle  nie  al- 
tyd  eners  nie.” 

7.  (V.L.v.R.  bls.  19) Nach- 

dem  er  sie  mit  dem  kleinen  Horn 
wiederholt  gestossen,  laut  gemieft 
und  sie  von  allen  Seiten  beschnuf- 
felt  hatte  . . . ein  ekler  Geruch  . . .” 

(U.O.  & V.  bls.  196)  ...  „kwie- 
kend  loop  die  kalfie  nou  al  om  die 
dooie  dier  (renoster)  en  stoot  die 
liggaam  van  alle  kante  met  sy 
neusie  aan  . . . Hy  word  skielik 
’n  skerp  ruik  gewaar”  (210). 

8.  ( V.L.v.R.  bls.  21)  „Doch 
nicht  lange,  denn  tump-tump- 
tump-tump  dróhnte  es  dumpf  von 
fern,  als  . . . aufrechten  Gestalten 
náherkamen  . . . zahlreiche  Ló- 
wengefáhrten  zeigten,  dass  nicht 
viel  fiir  sie  iibrigbleiben  wiirde.” 

(U.O.  & V.  bls.  194)  . . . 
„Tump-tump-tump  . . . die  dowwe 
geluid  van  menslik  voetstappe  . . . 
(bls.  211)  talryke  leeuspore  toon 
aan  ...” 

9.  ( V.L.v.R.  bls.  21)  . . . „Alles 
an  seiner  alten  (Mutter)  war 
kalt  auch  fehlten  Teile  von  ihr 

(U.O.  & V.  bls.  211)  . . . „en 
oral  makeer  stukke  van  die  re- 
noster”-  ( moeder ) . 

10.  (V.L.v.R.  bls.  19) So 

trieb  er  sich  planlos  dort  in  der 
Náhe  umher;  traute  sich  aber 
nicht  heran ...” 

11.  (U.O.  & V.  bls.  198)  . . . 
„Swerf  hy  doeïloos  in  die  naby- 
heid  rond  en  waag  hom  nie  digby 
nie ...” 

12.  (V.L.v.R.  bls.  27)  . . . „Jetzt 
kam  die  angeborene  Nashorn- 

natur  zum  denn  wiitend  schnau- 
bend,  wie  ein  altes,  stúrtzte  sich 
das  Junge  auf  den  Lówen.” 

(U.O.  & V.  bls.  199) Toe 

hy  hom  nou  so  omsingel  en  be- 
dreig  sien,  kom  opeens  die  renos- 
tergees  te  voorskyn:  Hy  storm 
snuiwend  (net  soos  die  grotes) 

. . . op  die  vyand  in.” 

Maar  genoeg.  So  sou  ons  kan 
aanhou  nie  alleen  met  situasies 
en  voorvalle  nie  maar  ook  met 
woorde,  sinsnedes  en  hele  sinne 


wat  in  die  twee  boeke  identies  is. 
Ek  volstaan  egter  met  hierdie 
merkwaardige  gevalle  en  hoop 
maar  dat  ’n  geïnteresseerde  na- 
vorser  die  saak  verder  sal  onder- 
soek  en  soveel  lig  op  die  onder- 
werp  sal  laat  val  dat  iedereen 
se  vrae  op  bevredigende  wyse 
en  gerusstellend  vir  die  bewonde- 
raars  van  Sangiro  sal  kan  be- 
antwoord  word. 

FRANCOIS  J.  EYBERS 
Pretoria 


ONS  VERSLEGTENDE  SMAAK 


Geagte  Redaksie,  Dit  is  vir  my 
besonder  aangenaam  om  die  Tyd- 
skrif  vir  Letterkunde  wanneer  ek 
dit  ontvang  dadelik  met  aandag 
deur  te  lees.  Met  elke  nuwe  uit- 
gawe  styg  my  belangstelling  en 
agting  vir  die  tydskrif.  Oorwe- 
gend  is  die  artikels  leersaam,  en 
in  baie  gevalle  voel  ’n  mens  om 
hulle  weer  deur  te  lees  om  die 
diepere  waarde  daaruit  te  put. 

Persone  wat  in  hierdie  dae 
meer  as  net  die  verbygaande  soek, 
het  dit  uiters  moeilik  om  in  ons 
weekblaaie  leesstof  te  vind  wat 
regtig  die  moeite  werd  is.  Dit  is 
voorwaar  ’n  treurige  verskynsel. 
Die  kortverhaal  leen  hom  tot 
sulke  mooi  en  opbouende  motiewe, 
en  tog  word  dit  in  ons  tydskrifte 
oorwegend  gebruik  om  in  baie 
gevalle  lawwe  en  byna  walglike 
temas  uit  te  bou  wat  onsuiwer 
gedagtegange  aanwakker. 

Die  Afrikaanssprekende  deel 
van  Suid-Afrika  wat  hulle  nasio- 
nale  gevoelens  te  kenne  gee,  toon 
in  hierdie  dae  baie  sterk  tekens 
van  agteruitgang  op  geestelike 
gebied  en  van  die  volkseie.  Orals 


steek  die  gelddraak  sy  kop  in  ons 
volkslewe  uit,  en  die  strewe  na 
oppervlakkige  genot  laat  ons 
gevestigde  volkstradisies  reeds 
wankel. 

Laat  hierdie  geslag  terugkeer 
na  die  dinge  wat  die  gees  verryk 
en  dan  sal  ons  in  staat  wees  om 
op  gesonde  wyse  die  toekoms  tot 
eer  van  ons  voorgeslagte  in  te 
gaan.  Om  arm  van  gees  te  wees, 
is  seker  een  van  die  grootste 
armoedes  wat  ondervind  kan 
word,  en  skynbaar  is  dit  die 
grootste  probleem  waarmee  die 
wêreld  vandag  te  kampe  het. 

Lesers,  laat  ons  die  regte  waar- 
de  van  geld  besef,  en  ook  sy  nut- 
teloosheid  as  ’n  hoofdoel  in  hierdie 
lewe.  Die  eerlike  balans  tussen 
die  materiële  en  die  geestelike 
dinge  is  ongeëwenaard  verstoor. 

Ek  doen  ’n  beroep  op  ons  skry- 
wers  oor  die  algemeen  om  meer 
cpheffend  in  hulle  roeping  te 
wees,  en  deurmiddel  van  ons  tyd- 
skrifte  ons  tot  beter  insigte  te 
bring. 

GERT  VAN  DER  WALT 
Zastron 

Critisch  Bulltein,  Jul.  1952: 
M.  Nijhoff  skryf  met  groot 
waardering  oor  dr.  H.  W.  van 
Tricht  se  lewensbeskrywing  van 
P.  C.  Hooft  en  noem  die  boek 
„iets  zeer  zeldzaams.”  Anthonie 
Donker  bespreek  C.  Day  Lewis 
se  intreerede  as  „professor  of 
poetry”  in  Oxford  en  betreur  die 
feit  dat  Nederland  dit  nog  nie 
gebring  het  tot  die  daarstelling 
van  ’n  leerstoel  in  die  poësie 
nie.  G.  Sotemann  skryf  ook 
kortliks  oor  die  poësie  van  Day 
Lewis  en  meen  dat  sy  latere  ge- 
digte  beter  is  as  sy  aanvanklike 
politieke  verse.  R.  Blijstra  be- 
handel  Albert  Helman  se  nuwe 
roman  De  Laaiende  Stilte,  wat  hy 
„een  geniaal  kunstwerk”  noem. 
In  die  rubriek  Herzien-Herdenken 
bespreek  M.  Nienaber-Luitingh 
enkele  Afrikaanse  publikasies  in 
verband  met  die  Van  Riebeeck 
feesjaar.  Volgens  hierdie  skryf- 
ster  oortref  die  wetenskaplike 
publikasies  die  literêre  verreweg. 
Beukes  se  Langs  die  Steiltes  heet 
„een  uiterst  swak  werk”  terwyl 
Elizabeth  Vermeulen  se  Land  van 
die  Suide  nie  bo  die  peil  van  ver- 
dienstelike  ontspanningslektuur 
uitstyg  nie.  Daarenteen  is  die 
skryfster  vol  bewondering  vir  pu- 
blikasies  soos  Drie  Eeue  en  Van 
Riebeeck  se  Daghregister  (die 
oorspronklike  uitgawe  sowel  as 
prof.  H.  B.  Thom  se  Engelse  ver- 
taling).  Die  skryfster  staan  ook 
’n  geruime  tyd  lank  stil  by  prof. 
D.  B.  Bosman  se  privaat  uitge- 


gewe  Briewe  van  Johanna  Maria 
van  Riebeeck  en  ander  Riebeecka- 
nia,  ’n  uitgawe  wat  skynbaar  in 
Suid-Afrika  veel  meer  publisiteit 
behoort  te  geniet  as  tans. 

Aug.  1952:  G.  H.  ’s-Gravesande 
toon  aan  dat  Van  Deyssel  ^e 
Nieuw-Holland  eers  in  1886  ge- 
skryf  is,  terwyl  Van  Deyssel  self 
te  kenne  gegee  het  dat  dit  in 
1884  verskyn  het.  Hendrik  de 
Vries  oordeel  gunstig  (hoewel 
dan  enigsins  versigtig)  oor  W. 
H.  Stenfert  Kroese  se  De  Mythe 
van  A.  Roland  Holst  terwyl  W. 

F.  Hermans  min  goeds  sien  in 
Gerrit  Kouwenaar  se  Ik  was  geen 
soldaat.  Albert  Bontridder  se  bun- 
del  Hoog  Water  word  deur  Pieter 

G.  Bukinx  as  suiwer  eksperimen- 
teel  bestempel. 

Dietsche  Warande  en  Belfort,  Jul. 
1952:  In  Weerzien  van  Rome  ver- 
gelyk  Bertus  Aafjes  sy  sensasies 
by  ’n  onlangse  besoek  aan  Rome 
met  dié  tydens  sy  bekende  voet- 
reis.  In  die  tweede  artikel  oor 
Albert  Camus  behandel  Charles 
Moeller  Camus  se  antiteïsme  na 
aanleiding  van  die  werk  La  Peste. 
Hoewel  Albert  Westerlinck  die 
„estetiese”  belang  van  Urbain 
van  de  Voorde  se  nuwe  bundel 
De  Gelieven,  probeer  aantoon,  is 
dit  baie  duidelik  dat  sy  persoon- 
like  menings  omtrent  godsdiens 
en  liefde  ’n  waardering  van  Van 
de  Voorde  bykans  onmoontlik 
maak.  Daarom  wy  hy  agt  bladsye 
aan  die  „filosofiese”  aspekte  van 

die  bundel  en  kwalik  een  bladsy 
aan  die  manier  waarop  Van  de 
Voorde  sy  taal  gebruik. 

De  Gids,  Jul.  1952:  In  ’n  redak- 
sionele  verklaring  word  die  uit- 
trede  van  Jaap  Romijn  as  redak- 
teur  en  ander  lede  van  die  voor- 
malige  redaksie  (o.a.  Weremeus 
Buning)  aangekondig.  ’n  Toe- 
spraak  wat  J.  C.  Brand  Corstius 
gehou  het  by  die  toekenning  van 
die  P.  C.  Hooft-prys,  word  hier 
afgedruk.  In  die  toespraak  pro- 
beer  hy  hom  besin  oor  die  wese 
van  die  essay,  maar  dit  lyk  tog 
nie  asof  hy  heeltemal  daarin  ge- 
slaag  het  nie.  H.  W.  J.  Kroes 
roep  die  bydrae  van  Franciscus 
Junius  tot  die  taalkunde  in  die 
herinnering  en  noem  hom  ’n  voor- 
loper  van  Jacob  Grimm.  W.  H. 
Staverman  lewer  ’n  uitgebreide 
opsomming  van  dr.  Jacob  Smit 
se  boek  oor  E.  J.  Potgieter. 

Aug.-Sept.,  1952:  Onder  die  op- 
skrif  De  Tijd  waarin  wij  leven 
bied  De  Gids  in  ’n  uitgawe  van 
by  die  250  bladsye  ’n  oorsig  oor 
aspekte  van  die  Nederlandse  lewe 
— sonder  ’n  poësie-beskouing!  ’n 
Groot  verskeidenheid  onderwerpe 
soos  geneeskunde,  ekonomie,  ens. 
word  behandel,  maar  ons  sal  hier 
slegs  stilstaan  by  die  wat  waar- 
skynlik  die  meeste  lesers  van 
Tydskrif  vir  Letterkunde  sal  in- 
teresseer.  In  ’n  inleidingswoord 
wys  prof.  Fred  L.  Polak  op  die 
gebrek  aan  ’n  vaste  oriënterings- 
pimt  as  een  van  die  vernaamste 
kenmerke  van  ons  tyd.  H.  W.  van 
Tricht  skryf  oor  Het  Nederlands 
Volkskarakter  en  beweer  dat  die 
gebrek  aan  belangstelling  in 
lewensbelangrike  sake  die  moder- 
ne  Nederlander  vir  ’n  groot  ge- 
deelte  kenmerk.  Hy  noem  die 
gebeurtenisse  in  Indonesië  en  sê: 


„ . . . een  feit  is,  dat  toen  . . . de 
souvereniteit  werd  overgedragen, 
dit  weinig  meer  nationale  weer- 
klank  vond  dan  een  rectoraats- 
overdracht  aan  een  universiteit 
pleegt  te  doen.”  In  Nederland  in 
het  tegenwoordige  statenstelsel 
kritiseer  W.  J.  M.  van  Eysinga 
o.a.  die  V.V.O.  op  grond  daarvan 
dat  die  organisasie  sodanig  deur 
die  misbruik  van  die  vetoreg  ge- 
kniehalter  word  dat  hy  geen 
sekuriteit  kan  bied  nie.  J.  Linde- 
boom  se  oorsig  oor  Protestants 
religieus  leven  is  te  vol  verwy- 
sings  na  lokale  gebeurtenisse  en 
probleme  om  vir  die  gemiddelde 
Afrikaner  waardevol  te  wees.  K. 
Kuypers  se  artikel  oor  die  filoso- 
fie  in  Nederland  is  besonder 
teleurstellend.  Sy  hele  betoog  is 
bloot  ’n  poging  om  die  eksistensie- 
filosofie  te  verduidelik  (indien  dit 
wel  moontlik  is).  Ten  slotte  word 
die  werk  van  die  Calvinistiese 
filosowe  Dooyeweerd-Vollenhoven 
slegs  vermeld  terwyl  ’n  wêreld- 
vermaarde  matematiese  filosoof 
soos  prof.  L.  E.  J.  Brouwer  nie 
eens  genoem  word  nie.  Waar  ons 
tans  in  die  eeu  van  die  natuur- 
kunde  staan,  sal  A.  D.  Fokker  se 
De  Natuurkunde  voorheen  en 
thans  seker  byval  vind  — vir  my 
was  dit  besonder  verhelderend. 
Die  bekende  taalkundige  G.  G. 
Kloeke  skryf  oor  die  begrip  stan- 
daardtaal  en  sê  na  aanleiding  van 
uitsprake  soos  „skryf  soos  jy 
praat”  of  andersom:  „men  (kan) 
met  leuzen  geen  wetenschap  be- 
drijven.”  C.  Graamans  betreur  die 
opkoms  van  beroepsport  want  vir 
hom  is  sport  in  sy  wese  ’n  spel. 
Wat  die  musieklewe  betref,  lewer 
Eduard  Reeser  ’n  skerp  aanval 
op  die  lae  peil  van  die  huidige 
musiekkritiek.  Van  die  koerant- 
resensente  sê  hy  dat  „men  lang- 
zamerhand  de  indruk  (krijgt)  dat 

zij  nog  alleen  door  hun  slechte 
manieren,  waarvoor  zelfs  de 
grootste  reputaties  niet  meer 
veilig  zijn  en  waarmee  zij  poli- 
tieke  tegenstellingen  in  ordinair 
gekijf  kunnen  doen  ontaarden, 
een  op  sensatie  beluste  lezers- 
kring  aantrekken.”  Ch.  Wentinck 
behandel  beeldende  kuns  en  lewer 
n kort  maar  boeiende  oorsig  van 
die  ontwikkeling  van  die  kuns  in 
die  afgelope  paar  dekades.  In  ’n 
beskouing  oor  die  prosa  bespeur 
C.  J.  Kelk  met  vreugde  dat  die 
invloed  van  die  „woordkuns”  van 
’80  nou  finaal  verdwyn  het,  en 
alhoewel  daar  nog  geen  groot 
prosawerk  gelewer  is  nie,  word 
daar,  volgens  hom,  nou  ’n  rigting 
ingeslaan  wat  so  ’n  skepping 
moontlik  maak.  Op  optimistiese 
toon  sluit  W.  Drees  die  bundel  af 
met  ’n  opstel  oor  Perspectieven 
voor  ons  volk. 

De  Nieuvve  Taalgids,  4e  aflewe- 
ring,  45e  jaargang:  Gilbert  De- 
groote  wys  in  ’n  aantal  Middel- 
nederlandse  verse  Voorklanken 
der  Renaissance  aan  en  prof.  C. 
B.  van  Haeringen  behandel  enkele 
aspekte  van  die  verkleinwoord  in 
’n  opstel  Concentratie  door  Domi- 
nuering.  In  die  eerste  aflewering 
van  ’n  reeks  van  twee  behandel 
A.  G.  van  der  Horst  Bilderdijks 
mening  over  Vondel.  P.  Gerlach 
Royen  O.F.M.  noem  ’n  paar  ver- 
skynsels  by  die  fleksie  van  uit- 
heemse  adjektiewe. 

De  Vlaamse  Gids,  Jul.  1952:  ’n 
Artikel  oor  Zuid-Afrika  en  de 


Vlamingen  deur  J.  Hoste  open 
hierdie  aflewering.  Hoewel  die 
skrywer  se  bedoelings  ongetwy- 
feld  goed  was  (’n  toon  van  gees- 
drif  kenmerk  die  artikel),  moet 
ek  toegee  dat  dit  heeltemal  vaag 
is.  Alleen  ’n  geniale  skrywer  sal 
in  die  bestek  van  vier  bladsye  die 
Afrikaanse  taal,  hoër  onderwys 
in  Suid-Afrika  en  die  verhouding 
tussen  die  twee  blanke  bevolkings- 
dele  kan  behandel  sonder  om 
fragmentaries  en  vaag  te  wees. 
Hugo  A.  J.  van  de  Perre  lewer  ’n 
herschatting  van  George  Meredith 
en  O.  van  Hauwaert  huldig  die 
nagedagtenis  van  ’n  beskermvrou 
van  die  Vlaamse  toneel,  mev. 
Hippoliet  van  Peene,  wat  vyftig 
jaar  gelede  oorlede  is.  J.  Gres- 
hoff  sluit  af  met  ’n  aantal  Mean- 
ders. 

Aug.  1952:  Arthur  Conette  se 
reeks  gloedvolle  beskrywings  van 
oud-Antwerpen  word  in  hierdie 
nommer  afgesluit  en  in  De  Tra- 
gedie  van  den  Bezettingstijd  be- 
treur  J.  Hoste  die  feit  dat  soveel 
Vlaminge  tydens  die  oorlog  ge- 
meen  het  dat  hulle  die  nasionale 
saak  steun  deur  saam  met  die 
Duitsers  te  werk.  Nojorkam 
behandel  Zuivere  Vormen  in 
Sculptuur  terwyl  M.  Rutten  hom 
enigsins  sarkasties  uitlaat  oor  die 
werk  van  ’n  aantal  jonger  dig- 
ters.  Aloïs  Gerlo  spreek  in 
Purisme  en  Linguïstiek  die  me- 
ning  uit  dat  die  „idealistiese  taal- 
opvatting”  van  puriste  geen 
rekening  hou  met  die  feit  dat  taal 
gedurig  verander  nie. 

J.  J.  HUMAN 


100 


Yjuuje  jfá  acmóe  i^oeL 

SEPTEMBER  — NOVEMBER  1952 

Saamyestel  deur  dr.  P.  J.  Nienaber. 


DRAMA 

BEUKES,  Gerhard  J.  As  ons  twee  eers 
Retroud  is.  Pretoria.  J.  L.  van  Sehaik, 
1952.  113  bl.  illus.  75  x 5ï.  karton.  9/6. 
MEINTJES,  Johannes.  Die  blanke  stilte. 
Pretoria,  Holloway-boekhandel,  Bank- 
laan  2,  1952.  50  bl.  8J  x 5J.  pap. 

POËSIE 

PLESSIS,  I.  D.  du.  Verhalende  ballades. 
Pretoria,  J.  L.  van  Schaik,  1952.  72  bl. 
85  x 5i.  pap.  6/-. 

ESSAYS 

PLESIS,  I.  D.  du.  Die  mapr  van  die 
woord:  vyftipr  essays.  Kaapstad,  A.  A. 
Balkema,  1952.  106  bl.  85  x 5|.  15/-. 

ROMANS  EN  VERHALE 

BEER,  W.  de.  Verskuilde  wraak.  Johan- 
nesburg,  Goeie  hoop-uitgewers,  1952. 
207  bl.  7£  x 5. 

BOTHA,  Rina.  Drakensnek.  Johannes- 
burg,  Afrikaanse  pers-boekhandel,  1952. 
227  bl.  7J  x 5.  („Morester-biblioteek," 
nr.  71).  10/6. 

BRADSHAW-GILBERT,  N.  R.  Waak 
teen  die  liefde.  Johannesburg,  Afri- 
kaanse  pers-boekhandel,  1952.  276  bl. 
75x5.  (,,Morester-biblioteek,”  nr.  73). 
10/6. 

HEERDEN,  A.  van.  Tastende  hande. 
Kaapstad,  Tafelberg-uitgewers,  1952. 
235  bl.  7i  x 5.  karton.  10/6. 

HELM,  Anton.  Die  geheimsinnige  stem. 
Johannesburg,  Afrikaanse  pers-boek- 
handel,  1952.  235  bl.  7 i x 5.  11/-. 
HENDRIKS,  R.  Soos  die  doderyk.  Johan- 
nesburg,  Goeie  hoop-uitgewers,  1952. 
227  bl.  7g  x 43.  10/6. 

LOUW,  David.  ’n  Nuwe  dag.  Johan- 
nesburg,  Afrikaanse  pers-boekhandel, 

1951.  79  bl.  7 x 43.  pap.  (..Leesgenot- 
reeks,”  nr.  40).  1/6. 

MALHERBE,  K.,  samesteller.  Juwele  wat 
steeds  bekoor.  Johannesburg,  Afrikaan- 
se  pers-boekhandel.  1952.  111  bl.  illus. 
8|  x 5g.  10/-. 

MARAIS,  André.  Die  pos  bring  die 
dood.  Johannesburg,  Voortrekkerpers, 

1952.  127  bl.  8x5i.  pap.  4/6  (4/9). 
MIKRO.  Die  geheimsinnige  Salomo 

Riidiger.  Johannesburg,  Afrikaanse 
pers-boekhandel,  1951.  199  bl.  71x43. 


MOCKE,  Annette.  Onsigbare  bande.  Pre- 
toria,  Keurbiblioteek,  1952.  200  bl. 

73x43.  8/6  (vir  lede  6/6). 

MoLLER-MALAN,  D.  Die  togryer  en  sy 
nói.  Pretoria,  Keurbiblioteek,  1952.  216 
bl.  71  x 5.  8/6  (vir  lede  6/6). 

NESER,  Regina.  Die  blom  van  Malana. 
Johannesburg,  Afrikaanse  pers-boek- 
handel,  1952.  292  bl.  71  x 5.  (,,Móre- 
sterbiblioteek,”  nr.  72).  11/-. 

PIENAAR,  B.  L.  Gesteelde  erfenis.  Jo- 
hannesburg,  Afrikaanse  pers-boekhan- 
del,  1952.  255  bl.  7J  x 43.  10/6. 

PIROW,  Oswald.  Sikororo.  Johannesburg, 
Afrikaanse  pers-boekhandel,  1952.  192 
bl.  74  x 43.  9/6. 

ROSE,  F.  H.  Rots  der  eeue.  Johannes- 
burg,  Goeie  hoop-uitgewers,  1952.  224 
bl.  73  x 5.  karton.  10/6. 

SCHELLENDORF,  Fritz  Bronsart  von. 
Vreugde  en  leed  van  ’n  renostertjie; 
in  Afrikaans  verwerk  deur  F.  J. 
Eybers.  Johannesbuig,  Afrikaanse  pers- 
boekhandel,  1952.  72  bl.  illus.  7i  x 4|. 
slap  linne.  3/-. 

SITA.  Soos  ’n  kosbare  kleinood.  Johan- 
nesburg,  Voortrekkerpers,  1952.  265  bl. 
7x5.  11/-  (11/6). 

SPENCE.  Ela.  Elizabeth.  Johannesburg, 
Voortrekkerpers,  1952.  299  bl.  7 x 43. 
11/-  (11/6). 

— — . Silwer  vlerke.  Pretoria,  J.  L. 
van  Schaik,  1952.  144  bl.  illus.  8i  x 5J. 
12/6. 

STEENKAMP,  Chris.  Die  laaste  skakel. 
Johannesburg,  Goeie  hoop-uitgewers, 
1952.  205  bl.  7}  x 5. 

TOIT,  H.  H.  du.  Op  die  syspoor.  Pre- 
toria,  Keurbiblioteek,  1952.  212  bl. 

73  x 43-  8/6  (vir  Iede  6/6). 

VENTER,  F.  A.  Die  drosters.  Johannes- 
burg.  Die  drostdy  boek-klub,  1952.  333 
bl.  7i  x 5.  12/6. 

— — — . Swart  pelgrim.  Johannesburg, 
Boek-van-die-Maand-klub,  1952.  278  bl. 
73  x 43.  10/6. 

VERMAAS,  H.  J.  Gekrenkte  trots.  Kaap- 
stad,  Nasionale  boekhandel,  1952.  199 
bl.  7i  x 5i.  karton.  (O.E.B.  vii,  5). 
11/6. 

VOORAANSTAANDE  skrywers.  Van 
man  tot  man:  ’n  bundel  briewe.  Jo- 
hannesburg,  Afrikaanse  pers-boekhan- 
del,  1952.  130  bl.  71  x 4 ï. 

WAAL,  J.  H.  H.  de.  Die  verraad  van 
Taraar.  Kaapstad,  Tafelberg-uitfïewers. 
1952.  235  bl.  7g  x 5.  karton.  10/6. 

WALT,  Rens  van  der.  Die  geheim  van 
die  seekat.  Kaapstad,  Nasionale  boek- 
handel,  1952.  176  bl.  7*  x 51.  (O.E.B. 
vii,  7).  11/3. 

TAALKUNDE 

BARNES,  dr.  A.  S.  V.  ’n  Tentatiewe 
kernwoordeskat  in  Afrikaans.  Kaap- 
stad,  Nasionale  boekhandel.  s.j.  [1952]. 
155  bl.  81  x 5J.  bibl.  karton.  17/6. 

ROUX,  dr.  T.  H.  le.  Die  voltooide  deel- 
woord  sonder  ge-  by  werkwoorde  op 
-eer.  Pretoria.  J.  L.  van  Schaik,  1952. 
32  bl.  81  x 51.  pap.  2/6. 

VERHAGE,  dr.  J.  A.  ’n  Sintakties- 
stilistiese  studie  van  die  daghregister 
van  Jan  van  Riebeeck.  Kaapstad,  A. 
A.  Balkema,  1952.  238  bl.  bibl.  9i  x 6|. 
15/-. 

GESKIEDENIS 

JACOBS,  J.  F.  Oranje,  blanje,  blou:  die 
romantiek  van  die  Vrystaatse  dorpe. 
Johannesburg,  Afrikaanse  pers-boek- 
handel,  1952.  144  bl.  71  x 5.  karton. 
9/6. 

KINBERBOEKE 

AFRIKAANSE  pers-boekhandel.  Die 
goëlaar  en  ander  speletjies.  Johannes- 
burg,  Afrikaanse  pers-boekhandel,  1952. 
60  bi.  illus.  81  x 5§.  slap  linne.  („Ons 
stokperdjie-reeks,”  nr.  13). 

- — — - — . Vliegtuie  en  eksperimente.  Jo- 
hannesburg,  Afrikaanse  pers-boekhan- 
del,  1952.  64  bl.  illus.  8i  x 51.  slap 
linne.  (,,Ons  stokperdjie-reeks,”  nr. 
12). 

ARIANA.  Sikkie,  die  olifantjie.  Johan- 
nesburg,  Afrikaanse  pers-boekhandel, 
1952.  32  bl.  7i  x 4J.  (,,Sonstraal-storie- 
boekies,”  nr.  98).  1/6. 

BOLLEN,  J.  Lank,  lank  gelede  . . . 
Pretoria,  Boekhandel  Doussy,  Antwer- 
pen,  De  sikkel,  1952.  94  bl.  illus. 

8J  x 6|.  pap.  6/3. 

FAURE,  Stephanie,  red.  Lank  mag  sy 
lewe!  en  ander  eenbedrywe.  Pretoria, 
J.  L.  van  Schaik,  1952.  62  bl.  8 x 51. 
pap.  4/6. 

— — . Monoloë  vir  kinders.  Pretoria, 
J.  L.  van  Schaik,  1952.  31  bl.  71  x 5£. 
pap.  2/6. 

— — . Monoloë  vir  seniors.  Pretoria,  J. 
L.  van  Schaik,  1952.  51  bl.  7|  x 51. 
pap.  4/6. 

GREY,  Zane.  Woestyngoud:  vertaal  deur 
Willem  van  der  Berg.  Johannesburg, 
Afrikaanse  pers-boekhandel,  1952.  270 
bl.  7J  x 5.  („Zane  Grey-reeks,”  nr.  9). 

KoNIG,  Juliet.  Paulina  van  Diepwater. 
Johannesburg,  Afrikaanse  pers-boek- 
handel,  1952.  100  bl.  illus.  7 x 48.  slap 
linne.  5/-. 

PALMER,  Margaret,  eíi  HALBER- 
STADT,  Antoinet.  Die  vreemdeling. 
Pretoria,  J.  L.  van  Schaik,  1952.  37  bl. 
illus.  8g  x 91.  karton.  7/-. 


POSTMA,  Minnie.  Meintjie  raak  verlief. 
Pretoria,  J.  L.  van  Schaik,  1952.  208 
bl.  7|  x 54.  10/6. 

ROSIE.  Die  spaarbus-varkie.  Johannes- 
burg,  L.  & S.  boek-  en  kunssentrum, 

1951.  30  bl.  illus.  61  x 61.  karton.  3/-. 
RUITER,  E.  H.  W.  de,  red.  As  die  aarde 

bewe.  Johannesburg,  Afrikaanse  pers- 
boekhandel,  1952.  43  bl.  illus.  81  x 51. 
slap  linne.  (..Excelsiorboekies”  V,  6). 

— — — . Die  avonture  van  Huron,  die 
ridder.  Johannesburg,  Afrikaanse  pers- 
boekhandel,  1952.  45  bl.  illus.  8]  x 51. 
slap  linne.  ( ..Excelsiorboekies,”  IV,  nr. 
15).  3/6. 

- — — — . Beroemde  ou  verhale.  Johan- 
nesburg,  Afrikaanse  pers-boekhandel, 

1952.  57  bl.  illus.  8.1  x 51.  slap  iinne. 
(..Excelsiorboekies,”  IV,  nr.  6). 

— - — — . Die  Boesmans  van  Graslaagte. 
Johannesburg,  Afrikaanse  pers-boek- 
handel,  1952.  45  bl.  illus.  81  x 5].  slap 
linne.  (,,Excelsiorboekies,”  V,  nr.  10). 

— — ■ — . Die  geheim  van  die  verlore 

posstukke.  Johannesburg,  Afrikaanse 
pers-boekhandel,  1952.  37  bl.  illus. 

81x51.  slap  linne.  (..Excelsiorboekies,” 
V,  nr.  7).  4/6. 

— — — . Die  groot  opoffering.  Johan- 
nesburg’,  Afrikaanse  pers-boekhandel, 
1932.  40  bl.  81  x 51.  slap  linne.  („Ex- 
celsiorboekies,”  V,  nr.  8).  4/6. 

— — — . Jim  Pikkenien.  Johannesburg. 
Afrikaanse  pers-boekhandel.  1952.  47 
bi.  illus.  81x54.  slap  linne.  (..Excei- 
siorboekies,”  IV,  nr.  3). 

— — — . Kabouterstories.  Johannesburg, 
Afrikaanse  pers-boekhandel,  1952.  11 
bl.  81  x 5§.  slap  linne.  („Excelsior- 
boekies,”  III,  nr.  5). 

— — — . Die  koei  sonder  stert.  Johan- 
nesburg',  Afrikaanse  pers-boekhandel, 
1952.  62  bl.  illus.  81  x 51.  slap  linne. 
(,,Excelsiorboekies,”  IV,  11). 

—  . Maltrap,  die  voorbok  vier  kers- 

fees.  Johannesburg,  Afrikaanse  pers- 
boekhandel,  1952.  58  bl.  illus.  81  x 5|. 
(..Excelsiorboekies,”  IV,  nr.  8).  4/-. 

— — - — . Maryna  en  die  goue  fluit. 
Johannesburg,  Afrikaanse  pers-boek- 
handei,  1952.  44  bl.  illus.  81  x 51.  slap 
linne.  (..Excelsiorboekies,”  IV,  nr.  5). 

— — ■ — . Die  nagmerrie  van  die  vlei. 
Johannesburg,  Afrikaanse  pers-boek- 
handel,  1952.  60  bl.  illus.  81  x 51.  slap 
linne.  („Excelsiorboekies,”  IV,  nr.  13). 

— — — . Die  put  met  die  goue  water. 
Johannesburg,  Afrikaanse  pers-boek- 
handel,  1952.  64  bl.  illus.  81  x 6}.  slap 
linne.  („Excelsiorboekies,”  VI,  nr.  9). 

— - — — . Die  slag  by  die  fort.  Johan- 
nesburg,  Afrikaanse  pers-boekhandel, 

1951.  36  bl.  illus.  81  x 51.  slap  linne. 
(..Excelsiorboekies,”  IV,  nr.  4). 

— . „Slang!  Slang!”  Johannesburg, 

Afrikaanse  pers-boekhandel,  1952.  53 
bl.  illus.  81x51.  slap  linne.  („Excel- 
siorboekies,”  IV,  nr.  12). 

— — — . Die  Sonstraalprinses.  Johan- 
nesburg,  Afrikaanse  pers-boekhandel, 

1952.  55  bl.  illus.  81  x 51.  slap  linne. 
(„Excelsiorboekies,”  IV,  nr.  7). 

RUITER,  E.  H.  W.  de.  red.  Speur  en 
spanning.  Johannesburg,  Afrikaanse 
pers-boekhandel,  1952.  48  bl.  illus. 

8i  x 51.  slap  linne.  (..Excelsiorboekies,” 
V,  nr.  2). 

— — — . Tokman  se  glips.  Johannes- 
burg,  Afrikaanse  pers-boekhandel,  1952. 

61  bl.  illus.  8J  x 51.  slap  linne.  („Ex- 
celsiorboekies,”  IV,  nr.  10). 

— - — — . Twee  Sinterklaasstories.  Johan- 
nesburg,  Afrikaanse  pers-boekhandel, 
1952.  11  bl.  illus.  8J  x 51.  slap  linne. 
(„Excelsiorboekies,”  III,  nr.  1). 

— — — . Die  vastrap-bende.  Johannes- 
burg,  Afrikaanse  pers-boekhandel,  1952. 

62  bl.  81  x 5J.  slap  linne.  (..Excelsior- 
boekies,”  VI,  nr.  10). 

SMITH,  Jurgen.  Oom  Magollie  leer  fiets- 
ry.  Johannesburg,  Afrikaanse  pers- 
boekhandel,  1952.  60  bl.  71  x 41.  pap. 
(,,Sonstraal-storieboekies”) . 2/6. 

SMITII,  Topsy.  Trompie,  die  held.  Jo- 
hannesburg,  Afrikaanse  pers-boek- 
handel,  1952.  148  bl.  71 X 4J.  (,,Trom- 
pie-reeks,”  nr.  9). 

— • — . Trompie  die  mooi  seun.  Johan- 
nesburg,  Afrikaanse  pers-boekhandel, 
1952.  154  bl.  71  X 41.  (..Trompie- 

reeks,”  nr.  10). 

SPENCE,  Ela.  Die  avonture  van  Wallie; 
geïllustreer  deur  F.  Stoeks  May.  Pre- 
toria,  J.  L.  van  Schaik,  s.j.  (1952]. 
[32]  bl.  gekl.  illus.  5J  x 5J.  pap.  (,,Die 
moreson-boekies” ) . 2/6. 

— — . By  kabouter  Pim:  illustrasies  van 
Naus  van  Leeuwen.  Pretoria,  J.  L. 
van  Schaik,  s.j.  [1952].  [12]  bl.  gekl. 
illus.  8ix7J.  pap.  1/6. 

— — . By  die  kabouters;  iilustrasies  van 
Naus  van  Leeuwen.  Pretoria,  J.  L. 
van  Sehaik,  s.j.  [1952].  [12]  bl.  gekl. 
illus.  8J  x 71.  pap.  1/6. 

- — — . Die  kabouterapteek;  illustrasies 
van  Naus  van  Leeuwen.  Pretoria,  J. 
L.  van  Sehaik,  s.j.  [1952].  [12]  bl. 
gekl.  illus.  81  x 71.  pap.  1/6. 

— — . Miempie  Muis  se  geheim;  geïllu- 
streer  deur  F.  Stocks  May.  Pretoria, 
J.  L.  van  Schaik,  s.j.  [1952].  [32]  bl. 
gekl.  illus.  5J  x 51.  pap.  („Die  móre- 
son-boekies”) . 2/6. 

— — . Oompie  Uil  se  skool.  Pretoria,  J. 
L.  van  Schaik,  s.j.  [1952].  [32]  bl. 
gekl.  illus.  51x51.  pap.  (,,Die  móre- 
son-boekies”) . 2/6. 

— — . Die  tert  van  die  kabouters;  illu- 
strasies  van  Naus  van  Leeuwen.  Pre- 
toria,  J.  L.  van  Schaik,  s.j.  [1952]. 
[12]  bl.  gekl.  illus.  81x71.  pap.  1/6. 

TOIT,  Kay  du.  Die  koperspyker.  Johan- 
nesburg,  Afrikaanse  pers-boekhandel, 
1952.  81  bl.  7 x 4j.  slap  linne.  5/6. 

TRAAS,  B.  Drie-en-dertig  kort  gediggies. 
Johannesburg,  Afrikaanse  pers-boek- 
handel,  1952.  35  bl.  illus.  71  x 4J.  pap. 
(..Sonstraalstorieboekies”) . 2/-. 

GODSDIENS 

BAVINCK,  dr.  J.  H.  Mense  rondom 
Jesus.  Kaapstad,  H.A.U.M.,  1952.  199 
bl.  71  x 5J. 


DREYER,  ds.  Joh.,  en  andere.  U enigste 
troos:  die  Heidelbergse  kategismus  in 
52  preke.  Kaapstad,  H.A.U.M.,  1952. 
335  bl.  9i  x 6i. 

FOUCHÉ,  N.,  en  FOUCHÉ,  R.  God  het 
die  mens  nie  vergeet  nie:  wonderwerke 
in  Suid-Afrika.  Johannesburg,  gedruk 
deur  M.C.  Drukker,  s.j.  [1952].  96  bl. 
71  x 5.  pap. 

MURRAY,  dr.  Andrew.  In  die  móre. 
Stellenbosch,  C.S.V.,  1952.  39  bl. 

6i  x 4J.  pap.  1/3. 

OLIVIER,  ds.  P.  L.,  samesteller.  Wie  is 
wie  in  ons  sendingvelde  ? Iíaapstad, 
N.G.  kerkuitgewers,  s.j.  [1952].  188  bl. 
illus.  7j  x 4^.  karton.  8/-  (8/6). 
ROMM,  dr.  M.  Pirkê  aboth:  leerstellings 
van  die  vaders;  uit  Hebreeus  vertaal. 
Johannesburg,  gedruk  deur  M.C.  Druk- 
kers,  s.j.  [1952].  ix,  30  bl.  81x51. 
illus. 

SCHOLTZ,  dr.  G.  D.  Ons  kerknaam. 
Pretoria,  V.  & R„  drukkers,  s.j. 
[1952].  25  bl.  8i  x 5i.  pap. 

SELMS,  dr.  A.  van.  Lig  uit  lig:  die 
Christelike  geloof  volgens  die  belydenis 
van  Nicea.  Kaapstad,  H.A.U.M.,  1952. 
172  bl.  71  x 51. 

WALT,  dr.  S.  J.  van  der.  Die  heilige 
huwelik.  Kaapstad,  H.A.U.M.,  1952.  71 
bl.  8g  x 5g.  pap. 

LOGIKA  EN  KENNISLEER 

VLEESCHAUWER,  Herman  J.  de. 
Handleiding  by  die  studie  van  die 
Iogika  en  die  kennisleer.  Pretoria,  .1. 
J.  Moreau  & kie„  1952.  xvi,  291  bl. 
bibl.  9g  x 61. 

PLANTKUNDE 

LUCKHOFF,  G.  A.  Die  stapelieae  van 
Suidelike  Afrika/The  stapelieae  of 
Southern  Africa.  Kaapstad,  Balkema, 
1952.  283  bl.  gekl.  illus.  12  x 8.  100/-. 

OPVOEDKUNDE 

GROENEWALD,  dr.  A.  J.  ’n  Handlei- 
ding  in  beroepsvoorligting.  Johannes- 
burg,  Impala  - opvoedkundige  diens, 
1952.  234  bl.  bibl.  81  x 5i.  25/-  (25/6). 

BIOGRAFIE 

KRUGER,  president  S.  J.  P.  President 
Kruger  aan  die  woord:  verkiesings- 
manifeste,  intreeredes  en  toesprake; 
vertaal  en  van  aantekeninge  voorsien 
deur  J.  S.  du  Plessis.  Bloemfontein, 
Sacum,  s.j.  [1952].  157  bl.  illus.  bibl. 
81  x 5}.  karton.  12/6. 

BOSBOU 

WICHT,  dr.  C.  L.  Land  en  lewe.  Johan- 
nesburg,  Afrikaanse  pers-boekhandel, 
1952.  63  bl.  illus.  81  x 51.  slap  linne. 
(„ExceIsiorboekies”  VI,  nr.  7).  5/6. 

MUSIEK 

CARSTENS,  Nico,  en  WAAL,  Anton  de. 
Betowering.  Johannesburg,  Trutone 
Afrika,  1952.  1 bl.  13  x 8).  pap. 

(P.K.  100). 

CARSTENS,  Nico,  en  WAAL,  Anton  de. 
Bieliebamboo.  Johannesburg,  Trutone 
Afrika,  1952.  1 bl.  13  x 8£.  pap. 

(P.K.  92). 

— — - — . Ek  hoor  'n  melodie;  gebaseer 
op  ,,Valse  des  fleurs”  deur  Tschai- 
kowsky.  Johannesburg,  Trutone  Afrika, 
1952.  1 bl.  13  x 8g.  pap.  (P.IC.  95). 

— — — . Elsabe.  Johannesburg,  Trutone 

Afrika,  1952.  1 bl.  13  x 8J.  pap. 

(P.K.  98). 

— — - — . Helene.  Johannesburg,  Trutone 

Afrika,  1952.  1 bl.  13  x 8J.  pap. 

(P.K.  97). 

— — — . Die  hoë  polvy.  Johannesburg, 
Trutone  Afrika,  1952.  1 bl.  13  x 8J. 
pap.  (P.K.  89). 

— — — . Hoekom  het  die  haantjie  oor 

die  pad  gestap  ? Johannesburg,  Trutone 
Afrika,  1952.  1 bl.  13  x 8J.  pap. 

(P.K.  88). 

— — ■ — . Kafeetjie  om  die  hoek.  Johan- 
nesburg,  Trutone  Afrika,  1952.  1 bl. 
13  x 8g.  pap.  (P.K.  99). 

— — — . Pasop  vir  die  maan.  Johan- 
nesburg,  Trutone  Afrika,  1952.  1 bl. 
13  x 8§.  pap.  (P.K.  101). 

— — • — . ’n  Vlooi  is  ’n  ding  wat  byt. 
Johannesburg,  Trutone  Afrika,  1952. 
1 bl.  13  x 8J.  pap.  (P.K.  96). 

COBB,  Harold,  en  POMPIES,  Piet.  Moe- 
nie  aan  my  vat  nie.  Johannesburg, 
Trutone  Afrika,  1952.  1 bl.  13  x 8|. 
pap.  (P.K.  107). 

COBB,  Harold,  en  WAAL,  Anton  de. 
Astertjie.  Johannesburg,  Trutone 
Afrika,  1952.  1 bl.  13  x 8J.  pap. 

(P.K.  94). 

— — - — . Goeie  móre.  Johannesburg, 
Tiutone  Afrika,  1952.  1 bl.  13  x 8g. 
pap.  (P.K.  103). 

— — — . Lammie  se  baard.  Johannes- 

burg,  Trutone  Afrika,  1952.  1 bl. 

13  x 8g.  pap.  (P.K.  104). 


COBB.  Harold,  en  WAAL.  Anton  de. 
Rita.  Johannesburg,  Trutone  Afrika, 
1952.  1 bl.  13  x 81.  pap.  (P.K.  102). 
HUMAN,  Fred.  Boemtjie  Boemtjie.  Jo- 
hannesburg,  Musiekuitgewersmaatskap- 
py  van  Afrika,  1952  [2]  bl.  11  x 8J. 
pap.  (P.A.  334).  2/-. 

JAGER,  H.  J.  de.  Musiekgeskiedenis 
deur  die  eeue.  Johannesburg,  Afrikaan- 
se  pers-boekhandel,  1952.  193  bl.  bibl. 
illus.  8J  x 5h.  (..Geskenkboeke.”  nr.  22). 
12/6. 

LOGGERENBERG,  Hansie  van.  Die 
ghoema-dans.  Johannesburg,  Musiek- 
uitgewersmaatskappy  van  Afrika,  1952. 
13]  bl.  Ilx8i.  pap.  (P.A.  258).  2/-. 

— — — . Herinnerings.  Johanneshurg, 

Musiekuitgewersmaatskappy  van  Afrika 
s.j.  [1952].  [3]  bl.  10gx8}.  pap. 

(P.A.  259).  2/-. 

— — ■ — . Sy  kan  nie  kos  kook  nie. 

J ohannesburg,  Musiekuitgewersmaat- 
skappy  van  Afrika,  1952.  [2]  bl. 

11x8}.  pap.  (P.A.  330).  2/-. 

LOUBSER,  Elise.  Jy’s  my  liefste  nooi. 
Johannesburg,  Musiekuitgewersmaat- 
skappy.  van  Afrika.  1952  [3]  bl. 

103x8.  pap.  (P.A.  257).  2/-. 

POHL,  Jan.  Waar  het  jou  memma  vir 
jou  gekry?  Johannesburg,  Musiekuit- 
gewersmaatskappy  van  Afrika,  1952. 
[3]  bl.  103x8}.  pap.  (P.A.  331).  2/-. 

— — . Die  ,,wurmlied.”  Johannesburg, 
Afrikaanse  pers-boekhandel,  1952.  [2] 
bl.  11}  x 8}.  pap.  (P.A.  319).  2/-. 

POMPIES,  Piet.  Antjies,  die  rooi-bruin 
hen.  Johannesburg,  Trutone  Afrika, 
1952.  1 bl.  13x8|.  pap.  (P.K.  106). 

— — . Haar  pa  wou  nie  gaan  slaap. 
Johannesburg,  Trutone  Afrika,  1952. 
1 bl.  13  x 8|.  pap.  (P.K.  105). 

SEGAL.  Charles.  en  WAAL,  Anton  de. 
Lieflik  soos  ’n  roos.  Johannesbux-g, 
Trutone  Afrika,  1952.  1 bl.  13  x 8}. 
pap.  (P.K.  90). 


A.P.B. 

